
Visiems, kurie myli. 
Visiems, kurie vieniši. 


Žiūrėjau į tave. 

Žiūrėjau į tave, kai nežinojai, kad žiūriu. Stebėjau 
visus tavo judesius ir veido išraiškas. Manei, 
kad niekas tavęs nemato ir nepastebi, bet aš 
fiksavau viską, ką veikei. 

Aš geriausiai iš visų pažįstu tave. Geriau, nei tu 
pati save pažįsti. 

Žinau apie tave viską. 

Snieguolę pabudino žvilgsnis. 

Žvilgsnis kaitino. Buvo karštas. Degino odą, mintis. 
Akys Snieguolei buvo puikiausiai pažįstamos. Žydros, 
švytinčios kaip ledas, kaip vanduo, kaip dangus, kaip 
šviesa. Tą akimirką akys šypsojo, nors žvelgė rimtu 
žvilgsniu. Ranka kilstelėjo, paglostė plaukus, paskui 
švelniai glamonėdama slinko nuo skruosto prie kaklo. 
Geismas pervėrė iš pradžių pilvą, paskui — šiek tiek 
žemiau. Suėmė taip stipriai, kad Snieguolė nebūtų pa- 
sakius, ar tas jausmas svaiginamai malonus, ar kanki- 
namai skausmingas. Ji buvo pasirengusi po sekundės. 
Liepsna galėjo daryti su ja, ką panorėjusi. Snieguolė 
buvo atvira viskam, visut viskam. Snieguolė visiškai 


pasitikėjo ja ir žinojo, kad viskas, ką ši padarys, teiks 

tikrą palaimą. Jos viena antrą apgobdavo gerais jaus- 
mais, nes abi troško, kad kita gautų tik tai, kas geriau- 
sia. Mažesniu nesitenkindamos. 

Švelniai ranka apkabinusi kaklą, Liepsna tebežiūrėjo 
į ją. Snieguolė jau jautė drėgną tvinkčiojimą. Ėmė karš- 
čiau alsuoti. Liepsnos pirštai čiuopė Snieguolės kaklo 
tvinksnius. Liepsna pasilenkė, palietė lūpom Snieguo- 
lės lūpas, erzindama perbraukė liežuviu apatinę, dar 
iš tikro nebučiavo. Snieguolė tramdė save, kad abiem 
rankom neįsikibtų Liepsnos, godžiai neįsisiurbtų į lū- 
pas. Galų gale Liepsna, švelniai prigludusi prie Snieguo- 
lės, ėmė bučiuoti taip neatsispiriamai, kaip gebėjo tik 
ji. Snieguolė būtų suvaitojusi, jeigu būtų pajėgusi bent 
aiktelėti. Neatmerkdama akių ji nutarė pasiduoti, — be- 
sąlygiškai. 

Staiga bučinys pasikeitė. Pasidarė švelnesnis, vais- 
kesnis, drovesnis. Tai jau buvo ne Liepsnos bučinys. 
Snieguolė atsimerkė, ir tas, kuris ją bučiavo, mažumėlę 
atsitraukė. Snieguolė pažvelgė jam tiesiai į akis. 

Rudas, draugiškas ir linksmas. 

Tai buvo Sampso akys. 

— Labas rytas, Erškėtrože, — tarė jis, pasilenkdamas 
vėl pabučiuoti. 

— Pasenęs juokelis, - sumurmėjo Snieguolė ir parąžė 
lyg; nutirpusias rankas. 

— Gal šimto metų senumo. 

Sampso šypsena kirbino Snieguolei kaklą. Kuteno. 
Išuvo maloni. 

— Iš tikrųjų gerokai senesnė. Šarlis Pero savo versiją 
parašė septynioliktame amžiuje, o broliai Grimai — de- 
vynioliktame. Bet ta legenda sklandė gerokai seniau. Ar 
žinai, kad viename senesniųjų pasakos variantų karalai- 
tis Erškėtrožę pažadino ne švelniu bučiniu, bet, stačiai 
sakant, išprievartavo? Bet Erškėtrožė tada dar nepabu- 
do, o tik kai gimdė dvynius, kurie... 

Sampsas, pakišęs ranką po apklotu, glostė Snieguo- 
lei šlaunis, delnu pamaži slinkdamas arčiau tarpkojo. 
Snieguolei pasidarė sunku kalbėti. Sapne pabudęs geis- 
mas neatlėgo. 

— Pasilaikyk paskaitas mokyklai, - sukuždėjo Samp- 
sas ir pabučiavo reikliau. 

Ir Snieguolė galvojo tiktai apie Sampso lūpas ir 
Sampso rankas. Nebuvo pagrindo galvoti apie kitką. Ar 
apie kitą. 


Sėdėdama virtuvėje prie stalo Snieguolė žiūrėjo į Samp- 
so nugarą, kai šis ruošė jai espreso kavą ir sykiu ant ki- 
tos kaitvietės šildėsi pieną kakavai. Sampsas turėjo gra- 
žią, dailiai raumeningą ir patiklią nugarą. Languotos 
flanelinės pižamos kelnės buvo tiek nusmukusios ant 
klubų, kad atidengė dvi duobeles tarp užpakalio ir strė- 
nų. Snieguolė sutramdė norą prieiti ir spustelėti nykš- 
čiu tas duobeles. 

Tamsiai rudi Sampso plaukai buvo juokingai susivė- 
lę, jis niūniavo kažkokią liaudišką dainelę, kurią kaip tik 

repetavo jo grupė „Vainio“. Grupė grojo modernų folklo- 
rą, o Sampsas joje griežė smuiku ir dainavo. Snieguolė 
porą kartų buvo girdėjusi grupę grojant per gimnazijos 
šventes. Muzika pasirodė ne visai jos stiliaus, bet labai 
gyva, linksma ir energinga. Ir kaip tokio stiliaus — tikrai 
gera. 

Į virtuvės langą teškeno gruodžio pradžios šlapdriba. 
Snieguolė susikėlė kojas ant kėdės, apsivijo jas ranko- 
mis, priglaudė smakrą prie kelių. Kada ji priprato prie 
mielo pusnuogio vaikino, rytais triūsinėjančio apgailė- 
tinai mažo jos butuko virtuvėlėje? 

Atrodo, viskas prasidėjo pačioje rudens semestro 
pradžioje, rugpjūčio viduryje. Gal ne visai pačioje pra- 
džioje, nes pirmosiomis dienomis visi, — visi iki vieno, — 
norėjo pasišnekėti su Snieguole, sužinoti, kaip ji Prahoje 
gelbėjo iš gaisro sektantus, mėginusius įvykdyti grupinę 
savižudybę. Kaip ji jautėsi, kai tapo didvyre? Kaip jautė- 
si, kai išgarsėjo? Kaip jautėsi, matydama savo nuotrauką 
visuose laikraščiuose? Apie tą įvykį, aišku, buvo kalba- 
ma ir Suomijoje, ne vienas leidinys, Snieguolei sugrįžus 
iš kelionės, norėjo parengti interviu. Bet Snieguolė ne- 
sutiko. 

Į smalsių bendramokslių klausimus atsakinėjo la- 
koniškai, kol jiems nusibodo, nes daugiau nieko iš jos 
neišpešė. 

Tada atsirado Sampsas. Jis nuo pat pradžių lankė 
tą pačią gimnaziją. Vaikščiojo tais pačiais koridoriais, 

sėdėjo tose pačiose klasėse. Snieguolė žinojo jo vardą, 
bet Sampsas jai visada buvo tik vienas tarp daugelio 
kitų. 

Jis prisėsdavo prie Snieguolės valgykloje. Pakalbin- 
davo prieš pamokas, pakeliui iš mokyklos lydėdavo 
ją iki Centrinio turgaus. Elgėsi taip, lyg visa tai būtų 
įprasčiausias dalykas pasaulyje. Į Snieguolės gyvenimą 
Sampsas atėjo nesisiūlydamas ir nesibrukdamas. Jei pa- 
stebėdavo, kad proga pasikalbėti praėjo, prievarta laiko 
netempdavo. Jo neįžeisdavo sykiais arogantiški ir ne- 
gatyvūs Snieguolės atsakymai. Sampsas paprasčiausiai 
tik šnekėdavosi su ja, žvelgdamas draugišku ir atviru 
žvilgsniu, būdavo šalia ir susiprasdavo pasitraukti ne- 
laukdamas, kol subjurs atmosfera, 

Viskas, ką darė Sampsas, sakė: „Nieko iš tavęs nesiti- 
kiu. Nieko iš tavęs nenoriu. Nieko iš tavęs nereikalauju. 
Būk tokia, kokia esi. Man paprasčiausiai smagu leisti 
laiką su tavim. Mano savigarba nei menksta, nei auga 
dėl to, kad man nesišypsai, bet aš nė kiek neįsižeisiu, jei 
nusišypsosi.“ 

Pamaži Snieguolė susivokė laukianti susitikimo su 
Sampsu. Apimdavo šiluma, kai vaikinas atsisėsdavo 
šalia ir nuoširdžiai, linksmai pažvelgdavo tiesiai į akis. 
Pilve pradėdavo purpčioti maži, lengvi drugeliai, kai 
Sampsas paliesdavo jai ranką. 

Jie ėmė susitikinėti ne tiktai mokykloje. Drauge leis- 
davosi į ilgus pasivaikščiojimus, eidavo į kavines, klu- 

bus. Snieguolė jausdavosi kaip švelnaus vėjelio sūpuo- 
jama plunksna, nešama į tas akimirkas ir aplinkybes, 
kurios atrodė visiškai nesumeluotos ir tikros. Jos ranka 
Sampso delne. Kiek nedrąsus, bet šiltas pirmasis buči- 
nys tamsų lapkričio vakarą. Vaikino ranka, glostanti jai 
galvą ir nugarą, kai nakvojo pas ją pirmą kartą. Samp- 
sas buvo kantrus. Jis nemėgino versti Snieguolės daryti 
tai, kam ji dar nebuvo pasirengusi. 

Ir vieną vakarą Snieguolė buvo pasirengusi. Ji visai 
nenustebo, kad fizinis artumas su Sampsu toks malo- 
nus, saugus ir tikras, kaip ir visa kita, kai jiedu būdavo 
drauge. 

Gruodžio pradžioje jie, ko gera, oficialiai tapo pora. 
Snieguolei atrodė, kad viskas klostosi taip, kaip reikia. 
Ji pagaliau įsimylėjo kitą žmogų. Išsivadavo iš Liepsnos 
ir išsiskyrimo skausmo, nors šitai truko ilgai — ištisus 
metus. Liepsna dingo iš Snieguolės gyvenimo, pasak 
jos pačios, sunkiausiu fizinio lyties keitimo proceso 
metu. Liepsna manė, kad negalės sugyventi su niekuo, 
net su mylima Snieguole. Šiai neliko nieko kita, kaip tik 
sutikti su Liepsnos sprendimu, nors jo iki galo taip ir 
nesuprato. 

Bet dabar savo virtuvėlėje ji matė Sampsą. Vaikinas 
niūniuodamas ruošė kakavą ir Snieguolei norėjosi išbu- 
čiuoti visus jo stuburo slankstelius. 


Gyvenimas buvo čia. Gyvenimas buvo puikus. 

Netrikdė net sniegdraba, kuri plakė langą taip smar- 
kiai, kad, rodės, kažkas braižo stiklą, mėgindamas įsi- 


veržti vidun. 


Kartą buvo raktelis. 

Raktelis buvo metalinis, tokio didumo, kad tilpo į 
delną. Jo galiuką puošė dailiai nukalta širdelė. Raktelis 
buvo padirbdintas 1898 metais. Tais pačiais, kaip ir ne- 
didelė skrynutė, kurios užraktą jis rakino. Per daugybę 
dešimtmečių pirštai nučiupinėjo raktelį iki blizgesio. 
Pirmutinis raktelį rankose laikė kalvis, kuris jį dirbo. 
Paskui jis atsidūrė pirmojo skrynutės savininko delne. 
Tas žmogus turėjo septynis vaikus, jie visi vienas po 
kito paturėjo raktelį rankose. Tuomet jau buvo tiek sy- 
kių čiupinėtas, kad ant jo nebuvo matyti pavienių pirštų 
atspaudų. 

Paskutinį kartą raktelis buvo paliestas daugiau kaip 
prieš penkiolika metų. Tada jį lytėjo du žmonės — pa- 
kaitomis, daug sykių. Paėmus į ranką, raktelis jiems at- 

rodė gerokai sunkesnis, nei buvo iš tiesų. O kai įkišdavo 
į užraktą ir pasukdavo, rodės, kas aštriu dantytu peiliu 
širdyje skylę urbina. Kai pastarąjį kartą raktelis gulėjo 
delne, pabiro sūrūs lašai. 

Paskui raktelis buvo paslėptas. Ir gulėjo vienas pa- 
liktas daugelį metų slaptavietėje. 

Bet raktelis nebuvo užmirštas. Pasaulyje buvo du 
žmonės, kurie jį kasdien prisimindavo. Jis lyg kūju buvo 
įkaltas jų atmintin ir degino ją kaip karšta geležis. Jei- 
gu nuo tų žmonių minčių raktelis būtų pradėjęs švytėti, 
skaistus žybčiojimas būtų išdavęs slaptavietę per kilo- 
metrą. 

Kartą buvo raktelis, kurį paslėpė. 

Pasakose, kaip ir tikrame gyvenime, paslėpti daiktai 
vieną sykį panūsta, kad juos galų gale surastų. 

Raktelis laukė, kol jį vėl palies, kol vėl galės atra- 
kinti skrynutę. Laukė kantriai, tylomis, nejudinamas 
iš vietos. 

Greit ateis laikas, kai jis bus surastas. 


Tai buvo Snieguolės miškas. Šakos lingavo juodais šešė- 
liais, juodi šešėliai lingavo šakom, medžių šaknys ran- 
gėsi papėdėse tartum gyvatės, iki nunirdavo po žeme, 
kur rezgė platų tankų tinklą, vydamosi viena apie kitą, 
kur požeminės medžių gyslos jungėsi tarpusavyje, siur- 
bė drauge vienus gyvasties syvus. Tarp medžių ir dan- 
gaus linkui šakos braižė tokį tirštą linijų žemėlapį, kad 
šviesa pro linijas nerado sau tako. Šakos styrojo lyg ran- 
kos, lyg teptuko potėpiai, lyg plaukai. Plonytės, gležnos, 
storos, tvirtos, dailios. 

Miškas žaidė šešėliais, šoko prieblandos šviesos ir 
miglos šokį, tyliai šnibždėjo ir dūsavo, trūksmingai 
kvėpčiojo, šiurpindamas odą. Visos miško šmėklos, 
sapnų padarai, klastingi plėšrūnai, tamsos pamėklės 
džiaugėsi, išvydę Snieguolę. Ji vėl atsirado tarp saviškių. 

Juoduma įsikūrė aplink Snieguolę ir jos širdyje, pa- 
žįstama ir sykiu svetima. Ji bėgiojo po mišką laisviau. 
Alsavo giliau. Jos kaspinai atsirišo, kasos išsipynė, miš- 
ko vėjas graibstė plaukus, darė su jais, ką norėjo. Šakos 
ir lapai kabinosi į garbanas. Šilkinė jos suknelė įplyšo. 
Snieguolė apsidraskė rankas. Užuodė žemės ir pūvan- 
čių lapų kvapą. Įsižiūrėjusi atidžiau, matė menkiausius 
šešėlių judesius. Jos rankos buvo suteptos krauju, kuris 
pamaži tamsėjo, taip pat pajuodo. Tuščia stengtis jį nu- 
plauti. Rankos paliks kruvinos visą laiką, nes Snieguo- 
lė — žudikė, plėšrūnė. 

Tai buvo Snieguolės miškas. Jo tamsoje radosi erdvės 
įkarščiui ir baimei, nevilčiai ir džiaugsmui. Plaučiai pri- 
plūdo stipraus jo kvapo. Miško glėbyje Snieguolė jautėsi 
vientisesnė. Jautėsi labiau savimi, laisvesnė. Snieguolė 
atsigulė po medžiu, prispaudė delnus prie drėgnos že- 
mės, troško pavirsti viena šaknim, susilieti su kitomis 
šaknimis, įsiskverbti į žemę ir atrasti širdies šaltinį. 

Miškas dūsavo, tvinkčiojo aplinkui, rodės, muša vie- 
nu pulsu. Jos pulsu. 


— Ta-aip, šaunu! Tas širdies plakimas tikrai įspūdingas 
ir puikiai užbaigia šitą sceną. 

Išgirdusi Tinkos balsą Snieguolė atitoko ir atsisėdo. 
Jai atrodė, kad ką tik pabudo iš gilaus miego. Ši spekta- 
klio scena ją kas kartą taip paveikdavo. Ji nepaprastai 
įsijausdavo ir trumpam užmiršdavo, kad nedidelės gim- 

nazijos salės scenoje repetuoja vaidmenį spektaklyje, 
kuris vadinosi „Juodasis obuolys“. 

Snieguolė dar abejojo, ar protingai padarė, sutikda- 
ma jame vaidinti. Sampsas ją ir į tai įtraukė. 

— Ė-ė, tai nauja „Snieguolės“ interpretacija. Negali 
atsisakyti. Snieguolės vaidmuo lyg tau parašytas, - pa- 
sakė jis, nusišypsodamas linksma, drąsinančia šypsena, 
dėl kurios Snieguolė buvo pasirengusi viskam. Bent jau 
drauge vaidinti spektaklyje, nors tai, kad teks vaidin- 
ti heroję tuo pačiu vardu, erzino, atrodė pasipūtėliška, 
smerktina. Bet Tinka, „Juodojo obuolio“ scenarijaus au- 
torė ir spektaklio režisierė, jau per pirmąsias repeticijas 
įtikino Snieguolę, kad tekstas puikus ir vaidinimas bus 
gražus. Menų gimnaziją Tinka pradėjo lankyti rudenį, 
bet turėjo drąsos ir pasitikėjimo vadovauti net dvejais 
metais vyresniems moksleiviams. 

Iš pažiūros Tinka buvo tipiška Menų gimnazijos 
moksleivė, kasdien kaitaliojanti ekscentrišką drabužių 
ir šukuosenų stilių. Vieną dieną ji į mokyklą ateidavo su 
tiulio sijonu ir aukštu raudonų garbanų kuodu, antrą — 
su suvarstomais auliniais, nutrintais džinsais ir laisvu 
džemperiu su gobtuvu, plaukus suvėlusi kaip varnų liz- 
dą, o trečią — su trijų dalių kostiumu, gaurus susikišu- 
si į katiliuką. Bet tomis permainomis ir nepastovumu 
Tinka nesiekė išskirtinumo ir nieko nevaizdavo. Ji buvo 
atvira, praktiška, kupina ryžto, žadinančio Snieguolės 
pagarbą. 

„Juodasis obuolys“ prasidėjo scena, kurioje Karalaitis 
žiūri į stikliniame karste gulinčią gražią, miego su- 
stingdytą merginą ir karštai ją įsimyli. Karstas gabena- 
mas į Karalaičio pilį, pakeliui vienas nešėjų suklumpa, 
karstas susvyruoja, užnuodyto obuolio kąsnelis iššoka 
Snieguolei iš gerklės ir ji pabunda. Taigi ligi tos scenos 
vaidinimas daugmaž laikosi klasikinės pasakos siužeto. 
Vis dėlto Tinkos spektaklyje pabudusi iš komos Snie- 
guolė neapsidžiaugia dėl to, kad tapo Karalaičio žmona. 
Ji jau buvo pripratusi prie miško, jo šešėlių ir žvėrių. Ji 
nenori grįžti į aukso pilį kaip valdovė ir kaip karalienė, 
kuriai varžoma judėjimo laisvė. Karalaitis dievina tiktai 
jos grožį, jam neįdomu, ką Snieguolė iš tikrųjų mąsto. 

Tinkos spektaklis buvo labai feministiškas, bet ne 
pamokslaujantis ar deklaratyvus, o keliantis stiprius 
jausmus, gluminantis. Nė vienas „Juodojo obuolio“ per- 
sonažas nebuvo doras didvyris. Net Medžiotojas, kuris 
mėgino išgelbėti Snieguolę, nes jis irgi veikė savų norų 
ir svajonių genamas. 

Snieguolė pamaži sugrąžino pojūčius į įprastą, realų, 
aplinkinį pasaulį. Paskutiniame veiksme jos atsitokėji- 
mas truko ilgai. Tai buvo įspūdinga ir hipnotiška scena: 
Snieguolė guli ant žemės, gęsta šviesos. Scena ir salė 
akimirką paskęsta juodoje tamsoje, kurioje vis garsiau 

girdėti širdies plakimas. Snieguolė ką tik sužinojo apie 
Medžiotojo mirtį ir ką tik aštriadantėm sidabrinėm šu- 
kom nužudė Karalaitį. Po to ji turi sprukti iš pilies į my- 
limą mišką, į tamsos, šešėlių ir žvėrių draugiją. 

Po pirmosios šios scenos repeticijos su rekvizitu, gar- 
sais ir šviesomis visi ilgai tylėjo. Nepatikliai žvilgčiojo 
vienas į kitą tartum klausdami: „Ar jūs irgi tai pajutote? 
Ar mes valandėlę buvome kažkur kitur?“ 

— Kita repeticija pirmadienį vakare, tuo pačiu laiku, 
toje pačioje vietoje! - priminė Tinka. 

— Ar dar negerai? Gal pasilikim vieną vakarą lais- 
vą? — pasiūlė Karalaitį vaidinantis Aleksis. 

Tinka priekaištingai pasižiūrėjo į jį. 

— Iki premjeros liko dvi savaitės, o darbo dar tikrai 
daug. Ir replikas kai kam reikėtų parepetuoti, kad iš- 
moktų pasakyti laiku. 

Aleksis gūžtelėjo pečiais ir išėjo iš salės. 

Sampsas priėjo prie Snieguolės, paglostė nugarą. 

— Tu tikrai gerai vaidinai. Vėl. 

— Dėkui, — atsakė Snieguolė, varstydamasi kerzus. 

Rankos jai dar truputį drebėjo. 

— Pasimatysim poryt. Dabar turiu bėgte bėgti, nes 
jau vėluoju, mama įsius. 

Sampsas pabučiavo Snieguolę į kaktą, užsimetė ant 
peties kuprinę ir išskubėjo. Per porą paskutinių pjesės 
scenų jis spėjo nusivilkti Medžiotojo drabužius ir apsi- 

rengti savus. Jo šeima laikėsi tradicijos penktadienį su- 
sirinkti bendros vakarienės, kurios ateidavo ir Sampso 
seneliai, ir Tamperėje gyvenanti teta. Tą tradiciją jie pa- 
laikė jau ne vienus metus, tad Sampsui nė į galvą nešo- 
vė praleisti bent vieną penktadieninę vakarienę. Jis kelis 
kartus kvietė ir Snieguolę, bet ši atsisakė. Pagalvojus, 
kad visi ją vertins žvilgsniais, darėsi negera. Snieguolė 
pažadėjo ateiti kavos sekmadienį, kai namuose bus tik 
Sampso tėvai ir mažoji sesutė. Ir tai jai rodės ganėtinai 
aukštas slenkstis, 

Tuščioje, tamsioje mokykloje buvo miegūstai tylu, 
kai Snieguolė su Tinka laiptais leidosi į drabužinės ves- 
tibiulį. Tušti koridoriai atrodė keistai, atmušė žingsnių 
aidą. Dieną juose kimštinai grūsdavosi moksleiviai, de- 
cibelų lygis viršydavo darbo saugos taisyklių reikalavi- 
mus. 

Tinka garsiai analizavo pjesės scenų trūkumus, bet 
Snieguolė nepajėgė susikaupti ir jos klausytis. Gal ji 
padarė klaidą, sutikdama vaidinti pjesėje? Ji manė: ne- 
gerai, kad per stipriai įsijaučia į vaidmenį, negerai, kad 
realus pasaulis scenoje pradingsta. Po mišką bėgiojan- 
čios Snieguolės ji nevaidino. Ji buvo po mišką bėgiojanti 
Snieguolė, ji jautė ir užuodė kraują, kuriuo susitepusi 
rankas. Pulsas mušė jos pulso ritmu. Šiaip jau Snieguolė 
neprarasdavo savikontrolės, todėl tai jai kėlė baimę. 

Tinka veikiausiai pastebėjo Snieguolės nekalbumą, 
todėl jiedvi paltus apsivilko tylomis. Snieguolė apsimu- 

turiavo kaklą įspūdingu raudonu vilnos šaliku, kurį jai 
numezgė ir paštu atsiuntė buvusi gimnazijos draugė 
Elisa. Jos iki šiol palaikė ryšį. Praeitą žiemą Snieguolei 
nė į galvą nebūtų šovę, kad jiedvi su Elisa taps tikrom 
draugėm. 

Lauke sneigėjo didelėm, puriom snaigėm, kurios tir- 
po vos nusileidusios ant juodos žemės. Jokių vilčių, kad 
gruodis dar bus baltas. 

— Kai kurie scenoje atrodo dar truputį sutrikę, bet tu 
nė kiek. Tu — tikra žudikė, —- pasakė Tinka išeinant pro 
mokyklos kiemo vartus. 

Tada pamojo ranka ir leidosi į priešingą pusę nei 
Snieguolė, kuri nespėjo jai nieko protinga atsakyti. Ker- 
zai žliugsėjo per purvą, kai pasuko Hemės gatvės linkui. 
Matė, kad tolėliau pėsčiųjų taku žingsniuoja gimnazijos 
psichologijos ir matematikos mokytojai, taip pat tik to- 
kioj vėlumoj pabaigę darbą. Šituo metų laiku mokyto- 
jų darbo diena irgi užsitęsdavo, tikrinant rašomuosius 
darbus ir esė. Kai kurie mokytojai jų namo nesinešda- 
vo, mieliau dirbdavo mokykloje iki vakaro. Keistoka 
buvo matyti juos ne mokykloje, šnekantis tarpusavyje 
ir juokiantis. Bet Snieguolė buvo patenkinta, eidama 
nuo mokytojų tokiu atstumu, kad negirdėti jų šnekų. 
Jai atrodė, kad kuo mažiau žinos apie mokytojų privatų 
gyvenimą, tuo bus geriau. 

Žiburių apsupty raudonų plytų Aleksandro bažnyčia 
atrodė rūsti ir įprastai rami. Tvyrojo tokia tamsa, kad 

nuo pėsčiųjų tako nebuvo matyti kelių senų antkapių 
bažnyčios parke. Didžiulės snaigės ant juodų medžių 
šakų priminė baltas plunksnas. Iškritusias iš angelų 
sparnų. Snieguolė susikišo rankas giliai į palto kišenes 
ir paspartino žingsnį. 

Kairėje kišenėje sušnarėjo kažkas neįprasta, tai, ko 
pirmiau nebuvo. Snieguolė ištraukė jį iš kišenės. Tai 
buvo keturis kartus perlenktas baltas A4 formato po- 
pieriaus lapas. Snieguolė nuosekliai atlankstė jį. Kelios 
spausdintuvu atspausdintos eilutės. Ji sustojo po gatvės 
žibintu ir perskaitė. 


Mano Snieguole! 


Karalaitis tavęs nepažįsta. Nei spektaklyje, 
nei tikrame gyvenime. Jis mato tik tavo iš- 
orę. Aš įžvelgiu giliau, aš įžvelgiu tavo sielą. 
Tavo rankos kruvinos, Snieguole. Tu tai Ži- 
nai. Aš tai Žinau. 

Seku kiekvieną tavo judesį. 

Greitai vėl gausi laišką nuo manęs. Bet žinok: 
jei kam nors apie juos papasakosi — bent vie- 
nam žmogui, kraujo bus daugiau. Iš spekta- 
klio premjeros gyvas neišeis nė vienas. 


Su meile 
Tavo gerbėjas, tavo Šešėlis 

Snieguolė smarkiai įkvėpė ir pakėlė akis nuo laiško. 
Kažkas šmėstelėjo regėjimo lauko pakraštyje. Kažkas 
juoda. 

Bet pasižiūrėjusi ton pusėn, ji pamatė tiktai ilgus, 
niūrius medžių šešėlius. 


Alla kvdllar lūt prinsessan smeka sig, 

Men den som smeker stillar blott sin egen hunger 

och hennes lžngtan var en skygg mimosa, 

en storogd saga infor verkligheten. 

Nya smekningar fyllde hennes hjūrta med bitter sėtma 
och hennes kropp med is, men hennes hjūrta ville dnnu mer. 
Prinsessan kūnde kroppar, men hon sėkte hjūrtan; 

hon hade aldrig sett ett annat hjūrta ūn sitt eget.* 


* Vakarais karalaitė leidosi glamonėjama. 
Bet tas, kuris ją glamonėjo, tik savo alkį malšino, 
ojos ilgesys buvo kaip švelni mimoza, 
kaip didžiaakė pasaka prieš realybę. 
Ir vėl glamonės užliejo jai širdį karčiu saldumu 
o kūną šalčiu, bet jos širdis troško daugiau. 
Karalaitė pažino kūną, bet troško širdies; 
ji dar nebuvo mačiusi kitos, o tiktai savo širdį. 

Snieguolė skaitė eilėraštį „Karalaitė“. Eilėraščio žodžiai 
ją ramino. Pomirtinę Editos Siodergran rinktinę „Lan- 
det som icke dr“* Snieguolė buvo skaičiusi tiek kartų, 
kad visus eilėraščius mokėjo beveik mintinai. Bent jau 
po pirmųjų žodžių iš atminties išsiliedavo kitos eilutės. 
Žinomi eilėraščiai jai buvo lyg mantros. Eilės ją ramino, 
nes žodžiai sruveno vienas paskui kitą įprasta tvarka, 
be jokių netikėtumų, posūkių. 

Perskaičiusi laišką Snieguolė negalėjo iš karto eiti 
namo. Nejaugi kas nors iš tikrųjų seka kiekvieną jos 
žingsnį? Pamėgino protingais pasvarstymais atsikraty- 
ti baimės. Tas laiškas — tikriausiai tiktai žiauri pašaipa. 
Juodas humoras. Šaltakraujiškas pokštas. Kas nors da- 
bar juokiasi iš jos išgąsčio ir greitai atskleis jai tiesą. Štai 
ir įkliuvai į kilpą. 

Bet jeigu tai tiesa? Jeigu ją iš tikrųjų persekioja koks 
pamišėlis, kuris gali net ir nužudyti? Snieguolė negalėjo 
kaip niekur nieko sumenkinti laiško žodžių. Gyvenime 
ji buvo tiek išgyvenusi, kad neabejojo žmonių gebėjimu 
daryti pikta. Ji ilgus metus kentė nuožmias patyčias 
mokykloje, pati pamatė tarptautinio narkotikų tinklo 
verteivų žiaurumus. Vasarą Prahoje stebėjo žavų žmo- 
gų, kuris baime valdė religinę bendruomenę ir rengė jos 
grupinę savižudybę. 


* „Kraštas, kurio nebėra“. 

Gyvenime man tik pamišėlio persekiotojo betrūko, 
graudžiai šyptelėjo Snieguolė. 

Ją siautė malonus tykių garsų gaudesys. Ramių 
žingsnių, knygų puslapių šnaresio, tykaus pašnekesio, 
kurio žodžių nebuvo girdėti. Snieguolė žinojo, kad įsi- 
taisiusi po kuriuo nors skliautu viename gale, žodis žo- 
din girdėtų, kas kalbama kitame skliaute, šiaip jau lyg 
ir esančiame anapus girdimumo ribos. Šitaip Reimas 
ir Railis Pietilės buvo suprojektavę Tamperės Centrinę 
biblioteką „Kurtinys“. Bet dabar Snieguolei nesinorėjo 
klausyti svetimų pašnekesių. Norėjo pabūti pažįsta- 
mų, saugių bibliotekos garsų gaudesyje, tarp Žmonių, 
bet vis dėlto vienumoje, nusiraminti ir sukaupt drąsos 
pareiti namo. Todėl nuo Aleksandro bažnyčios ir pa- 
suko į „Kurtinį“, ligi kurio buvo vos pora minučių kelio 
pėsčiomis. 

Skliautuotas pastatas Snieguolei visada atrodė mie- 
las tiek iš išorės, tiek iš vidaus. Tarp lentynų buvo už- 
tektinai vietos pavaikštinėti, bet panorėjęs galėjai už jų 
pasislėpti. Bibliotekoje stovėjo apvalūs skaitymo stalai, 
bet galėjai rasti ir slaptą kampelį, kuriame niekas ne- 
trukdys. 

Snieguolė norėjo parašyti žinutę Sampsui ir papra- 
šyti, kad po šeimos vakarienės ateitų nakvoti pas ją. Kad 
ir labai vėlai. Bet iki šiol nė sykio nebuvo šito prašiusi, 
tad Sampsas nustebtų. Be to, Snieguolė turėtų meluoti, 
o Sampsui meluoti ji nenorėjo. 

Ne, šį vakarą ir šią naktį ji turi ištverti viena. Paskui 
kuo greičiausiai išsiaiškinti, kas įkišo laišką į striukės 
kišenę. Šitai irgi ji turi padaryti viena. 

Snieguolė manė, kad ji jau niekad nebus tokia vie- 
niša kaip anksčiau. Vis dėlto klydo. Staiga pajuto, kaip 
pažįstama tuštuma ir nykuma plinta širdyje. Pagaliau ji 
visada viena. Snieguolė stebeilijo į eilutes knygoje, bet 
skaityti nepajėgė. 

Tą akimirką ją apsiautė aštrus, stiprus spygliuočių 
kvapas ir sprandą palietė šilta ranka. 

— Edita Siodergran. Ar tai ne mudviejų eilėraščių 
knyga? 

Snieguolė suprato net nepažvelgusi per petį. Suprato 
net neišgirdusi balso ir tų žodžių. Suprato iš kvapo ir 
prisilietimo. 

Liepsna. 

Stovėjo jai už nugaros. Šypsojo. Reali. Gal dar kiek 
panašesnė į vaikiną nei prieš pusantrų metų, dar trum- 
pesniais ir šviesesniais plaukais, persiėmusi nematytų 
ramumu ir pasitikėjimu savimi, bet šiaip jau atrodė ly- 
giai tokia pat. Ledo mėlynumo akys švytėjo taip pat ir 
Snieguolė akimirksniu į jas nugrimzdo — pramušė vais- 
kią kaip mintis ledo plutelę ir nėrė eketėn. 

Snieguolę užplūdo jausmų audra. Jai norėjosi prisi- 
glausti prie Liepsnos — kuo arčiausiai, papasakoti viską 
apie laišką, baimę ir apie tai, kas nutiko per gerus metus, 
išlieti visą savo ilgesį ir liūdesį, išpasakoti visus sapnus 

ir juodas mintis, paprašyti saugoti ją, gelbėti nuo viena- 
tvės ir blogio, parsivesti namo, nuvilkti drabužius, nusi- 
vilkti pačiai, numesti juos kaip pakliuvo prieškambary- 
je ant grindų ir bučiuoti, bučiuoti, bučiuoti, prisispausti 
kiekvienu alkanu odos centimetru prie Liepsnos, degti 
vis stipriau, smarkiau, užmiršus save, užmiršus pasaulį, 
užmiršus, kad jiedvi — skirtingos esybės, nes apsikabi- 
nusios jos virsdavo vienu kūnu, susiliedavo be apribų, 
neatskiriamai. Snieguolei norėjosi liepsnoti liepsnoti 
liepsnoti, pavirsti valandėlę gryna ugnimi, 

Snieguolė nurijo seiles. Ji drebėjo. Neįstengė ištarti 
nė žodžio. 

— Smagu susitikti ilgai nesimačius. Gal eime išger- 
ti kavos? Ar tu skubi? — paklausė Liepsna, šnekėdama 
kaip niekur nieko. 

— Ne, — vos išdaužė žodį Snieguolė. 

— Puiku. Gal eikim į kavinę viršuje? 

— Ne, aš norėjau pasakyti, kad neisiu į kavinę. 

Liepsna kiek nustebusi pažvelgė į Snieguolę, paskui 
šelmiškai nusišypsojo. 

— Galim veikti ką nors kita. 

Snieguolė drebančiom rankom padėjo eilėraščių 
knygą į lentyną, užsismaukė ant galvos kepurėlę. 

— Negalim. Aš skubu. Negaliu su tavim bendrauti. 
Dabar. 

Snieguolė jautė, kad žodžiai sklinda trūkčiodami, 
uždusę. 

— Gerai. Tai kokią kitą dieną. Tavo telefono numeris 
tikriausiai dar nepasikeitęs? Paskambinsiu arba parašy- 
siu žinutę. 

Liepsnos balsas atrodė šiltas, ramus. 

Ne, turėjo atsakyti Snieguolė. Norėjo pasakyti. Ir vis 
dėlto nenorėjo. 

— Aš jau turiu eiti. Iki. 

Snieguolės kojos būtų lėkte lėkusios iš bibliotekos — 
kuo greičiau, kuo toliau nuo Liepsnos. Vis dėlto ji prisi- 
vertė išeiti žingsniu. Guviai ir ryžtingai. Negrįžtelėjusi 
atgal. 

Tik ištrūkusi į gryną orą Snieguolė susivokė privalė- 
jusi pasakyti, kad turi vaikiną. 

Ji nepasakė, nes, panirusi į Liepsnos akių degantį 
ledo žydrumą, buvo visai tą užmiršusi. 


Aš myliu tave. 

Trys žodžiai, kuriuos lengva ištarti, bet sunku su- 
prasti. Aš juos suprantu. Traukiu savin kiekvieną ir tie 
žodžiai tampa dalimi manęs. Pasakysiu juos tau ir jie 
taps dalimi tavęs. Mano meilė pereis į tave. Nuo ty žo- 
džių tu švytėsi dar gražiau, stipriau ir spindulingiau. 

Padarysiu tave skaistesnę už nakties dangaus skais- 
čiausią žvaigždę. 

Tu visa būsi mano. Kaip ir turėjo būti. Nes toks tavo 
likimas. Ir mano likimas. 


GRUODŽIO 9-0JI, 
ŠEŠTADIENIS 


Sesuo, sesuo, sesuo, sesuo. 

Tas žodis dabar stuksėdavo Snieguolei galvoje kas 
kartą, lankantis pas tėvus Ryhimekyje. Vis dėlto, kaip 
ir šį kartą, negalėjo jo ištarti. Mama buvo pasiruošusi 
pietums lazaniją su ožkos sūriu, vieną mėgstamiausių 
Snieguolės valgių, bet šiandien jis buvo be skonio. At- 
rodė, kad malonumų centras apmarintas arba nuslo- 
pintas. Valgė tik dėl to, kad reikėjo papildyti organizmą 
degalų. Net kava buvo neskani. 

Snieguolė spėjo, kad dėl laiško. Tebetikėjo, kad tai 
buvo tik juokas, bet laiškas nedavė ramybės, peršėjo 
kažkur anapus minčių. Spalvos nupilko, pasaulis ap- 
siblausė, viskas neteko skonio. Jeigu Snieguolė sužino- 
tų, kas siuntė laišką, tikrai atkeršytų kokiu kultūringu, 
nors šaltakraujišku būdu. 

Vis dėlto tėvų namuose Snieguolę graužė tik tai, 
kad dar neišsiaiškino, ar ji iš tikro kažkada turėjo sese- 
rį. Vasarą Prahoje pabudę prisiminimai, kuriuos savo 
melais atgaivino Lenka, atrodė labai tikri. Snieguolė nė 
kiek neabejojo, kad kitados turėjo seserį. Bet sugrįžusi 
į Suomiją taip tvirtai jau netikėjo. Ketino šito paklausti 
tiesiai, vos peržengusi namų slenkstį, bet nepaklausė. 

Snieguolė papasakojo tėvams apie Lenką, bet apie 
tai, kad ši tvirtino esanti jos sesuo, neužsiminė. Rudenį 
Snieguolė kelis kartus susirašė su Lenka elektroniniu 
paštu. Ši buvo pradėjusi savarankiškai mokytis matema- 
tikos, chemijos ir biologijos. Rašė norinti stoti mokytis 
medicinos. Kaip paslaptį dar pridūrė neišsikrausčiusi 
iš Jiržio namų, nes jiedu abu supratę, kad drauge gy- 
venti jiems patinka. Jiržis buvo gavęs darbą vietiniame 
laikraštyje. Snieguolė tarp eilučių perskaitė, kad, kartu 
su Snieguole išgelbėjęs Lenką iš degančio namo, Jiržis 
panūdo ir toliau ja rūpintis. Snieguolę šitai džiugino. 

Elektroninius laiškus Lenka kartais pasirašydavo 
„sielos sesuo“. Žodis „sesuo“ buvo užgulęs visas Snie- 
guolės mintis. Bet balsu ištarti jį vengė. 

Kodėl? Juk būtų paprasčiausia imti ir užvesti kalbą 
apie ją? Snieguolė nepermanė, kas trukdo. Gal tėvų su- 
sirūpinimas ir rimtumas, gal šiluma ir meilė, kurią jie 
parodė, Snieguolei sugrįžus iš Prahos. Itin švelnią mei- 


lę. Snieguolei atrodė, kad neteisinga pradėti juos tardy- 

ti. Tėčio kelionė į Prahą prieš daugelį metų buvo atsitik- 
tinė ir tikriausiai visai nesusijusi su sesers reikalu, todėl 
Snieguolė ir apie ją neklausinėjo. 

Tiesą sakant, ji ir mėgavosi ta meilės šiluma, ir bai- 
minosi, kad išsklaidys ją kalbomis apie tai, kas vis dėlto 
galėjo rastis tiktai jos pačios vaizduotėje. Juk žmogus 
gali prisigalvoti prisiminimų, jeigu labai jų trokšta arba 
tiki, kad kas nors įvyko ar nutiko. 

Nutylėjimų dienos virto savaitėmis, savaitės — mė- 
nesiais. Staiga Snieguolė suprato neatrasianti jokios ne- 
dirbtinės progos šito paklausti. Tėvų meilumo proveržis 
buvo atlėgęs, visi trys vėl buvo persiėmę senų, įprastinių 
vaidmenų, kalbėjo apie bendrus dalykus, palaikė ryšį 
kaip tik tiek, kiek buvo būtina, kad tas ryšys atrodytų 
normalus, mėgino išvengti nemalonių tylos minučių, 
kurių, pavyzdžiui, per vienus šeštadienio pietus galėjo 
rastis daugybė. 

— (Gal norėtum dar? — paklausė mama, norėdama 
užpildyti vieną tylos minutę. 

— Ne, ačiū, - atsakė Snieguolė. —- Ar galėčiau pasižiū- 
rėti senas nuotraukas? 

— Ir vėl? — nusistebėjo tėtis. —- Turime tik tas, kurias 
tu jau matei. 

— Pagalvojau, kad galėčiau per dailės pamoką pagal 
jas ką nors sukurti, — paaiškino Snieguolė. 

— Išvirsiu kavos, — tarė mama ir pašokusi ėmė kiek 
per greitai rinkti lėkštes nuo stalo. 

Snieguolė sėdėjo su nuotraukų albumu svetainėje 
ant sofos ir lėtai vartė puslapius. Aišku, visas nuotrau- 
kas jau žinojo mintinai. Žiūrinėjo jas daugybę kartų, 
ypač šį rudenį. Ieškojo tose nuotraukose kokio atsaky- 
mo, kokio nors rakto. 

Albume buvo tėvų vestuvių nuotrauka. Kelios fo- 
tografijos iš vasarnamio Alandų salose. Pora neryš- 
kių nuotraukų iš jų namų, kai gyveno Turku mieste, iš 
kurio persikėlė į Ryhimekį, kai Snieguolei buvo ketve- 
ri. Namą Turku mieste Snieguolė prisiminė miglotai. 
Tai buvo idiliškas medinis dviejų aukštų pastatas Port 
Arturo rajone. Visai kitoks nei šitas sublokuoto namo 
galas Ryhimekyje. Atrodė keista, kad jie persikėlė į ge- 
rokai pigesnį būstą. Pardavę medinuką Turku mieste, 
Ryhimekyje galėjo nusipirkti naują, didžiulį nuosavą 
namą. Veikiausiai prasti buvo ir piniginiai reikalai, apie 
kuriuos Snieguolei niekas nepasakojo. 

— Kodėl mes išsikraustėme iš Turku? — paklausė ji. 

Į laikraštį įnikęs tėtis atitoko, suraukė kaktą. 

— Dėl darbo. 

Snieguolei toks paaiškinimas pasirodė savotiškas. 
Tėtis visada važinėjo dirbti į kitą miestą, dažniausiai 
į Helsinkį. O mama bibliotekininkės darbą būtų len- 
gviau radusi Turku nei Ryhimekyje. Bet Snieguolė dau- 
giau neklausinėjo. 

Vėl pati sau nusistebėjo, kad nuotraukų tiek mažai. 
Atrodė, kad iš kiekvienų metų likę vos po porą nuo- 


42 


traukų, ir tos buvo nelabai ryškios. Snieguolei nereikėjo 
šimtų nei tūkstančių kūdikystės nuotraukų, kaip kad 
šiandien tėvai pridaro jau pirmaisiais vaiko gyvenimo 
metais, vis dėlto toks mažas jų skaičius stebino. Ji buvo 
varčiusi bendraamžių vaikystės nuotraukų albumus, 
gerokai storesnius, kurių jie turėdavo ne po vieną. Gal 
Snieguolės tėvai nelabai mėgo fotografuoti. Arba nemė- 
go fotografuoti jos. 

Prie vienos nuotraukos Snieguolė stabtelėjo ilgėliau. 
Nuotraukoje ji buvo septynerių. Stovėjo mokyklos kie- 
me. Buvo žiema. Ji prisiminė, kaip mama palydėjo į mo- 
kyklą ir netikėtai panoro nufotografuoti. 

— Nusišypsok mažumėlę! — paragino ji. 

Snieguolė žiūrėjo tiesiai į objektyvą rimtu veidu, be 
jokios šypsenos. Paprasčiausiai nebuvo ko šypsotis mo- 
kyklos kieme. Tą žiemą prasidėjo patyčios ir Snieguolė 
nekentė kiekvienos dienos, kurią turėjo eiti į mokyklą. 
Žiūrėdama į nuotrauką dabar, ji įžūliai žvelgiančiose 
akyse pamatė stingdančią baimę. 

Snieguolė nenorėjo, kad jos akys dar kada nors žvelg- 
tų šitokiu žvilgsniu. Bet suprato, kad matys jį veidrodyje 
dar labai dažnai. 

Snieguolė užvertė albumą. Šiandien jis nieko nauja 
nepasakys. Neatskleis paslapčių, slypinčių praeityje. 

Po kavos mama paklausė Snieguolės: 


— Ar pasiliksi šiandien pasikaitinti saunoje? 

Uždavė klausimą veikiau retoriškai, nei iš tiesų pa- 
siūlė, Tai buvo klausimas, kurį privalėjo užduoti. 

— Ne. Turiu ruošti namų darbus, - atsakė Snieguolė. 

Atsakė kaip tik tai, ko iš jos laukė. 


Pakeliui į geležinkelio stotį Snieguolė praėjo savo se- 
nąją mokyklą. Žvelgdama į tą pastatą ir kiemą, burno- 
je visada pajusdavo geležies skonį. Čia mokydamasi ji 
skaudžiausiai kentė smurtą ir pažeminimą. Smūgius 
ir riksmus. Izoliaciją. Visokias melagystes, per kurias 
Snieguolė ateidavo į mokyklą negeru metu, atsinešdavo 
netinkamą fizinio lavinimo aprangą, paruošdavo ne tas 
namų darbų užduotis. Ji stengėsi būti atidi ir tikėti tik 
tuo, ką išgirsdavo iš mokytojų savom ausim, ir vis tiek 
daugybę sykių buvo apgauta. Visai nesunku klastoti Ži- 
nutes ir pasitelkti intrigoms bičiulių. 

Su šleikštuliu prisiminė ir tai, kaip galų gale sukilo 
prieš savo kankintojas - Aną Sofiją ir Vanesą ir fiziškai 
jas puolė, 

Įniršo. Prarado savitvardą. Norėjo užmušti. 

Paskui Snieguolė nežinojo, ko labiau bijoti — kan- 
kintojų ar savęs. Bijoti to, ką pati gali padaryti, ir troš- 
kimo atimti kitam gyvybę vien tam, kad pačiai pasi- 
baigtų pragaras. Snieguolė tais jausmais nesididžiavo, 
bet ir nemėgino neigti, kad jų neišgyvenusi. Todėl 
panoro išmokti savitvardos ir santūrumo. Neketino 

nieko užsileisti sau ant sprando, bet taip pat neketino 
leistis užvaldoma pykčio. 

Bent jau mėgino laikyti tai svarbiausiu savo princi- 
pu. Jo laikytis ne visada buvo lengva. 

Su Ryhimekiu Snieguolei siejosi labai mažai šviesių 
prisiminimų. Vienas toks apie - Ryhimekio teatrą, ku- 
riame Snieguolė, būdama devynerių, žiūrėjo spektaklį. 
Ji jau neprisiminė, koks tai buvo spektaklis, ir tai netu- 
rėjo reikšmės. Snieguolei patiko žiūrovų salės kvapas, 
pamaži tylantis žiūrovų murmesys ir ta trumpa valan- 
dėlė, kai šviesos buvo užgesusios, bet vaidinimas dar 
neprasidėjęs. Įtampa ir laukimas, kai dar niekas neaišku 
ir viskas įmanoma. 

Snieguolė sėdėjo pirmoje eilėje ir turėjo atlošti galvą, 
kad gerai matytų. Aktoriai vaidino visai šalia. Snieguolė 
matė menkiausius jų veidų vypsnius. 

Ji prisiminė vieną tamsiaplaukę artistę, kuri šoko, 
strikinėjo ir bėgiojo itin lengvai ir nevaržomai. Jos 
plevenantis melsvo žalumo sijonas priminė banguo- 
jančią jūrą. Ji šoktelėjo prie pat scenos krašto ir iš 
po sijono šmėstelėjo kojos kelis, sutvarstytas tampriu 
tvarsčiu. Pamačiusi tvarstį, Snieguolė ėmė atidžiau 
sekti aktorės veidą ir pro žavingą šypseną, purslo- 
jantį juoką, žodžių čiurlenimą pastebėjo skausmo 
švystelėjimą. Pašokus ar žengtelėjus žingsnį, aktorės 
veidu nuslinkdavo šešėlis — toks neryškus, kad vei- 

kiausiai daugiau niekas jo nepastebėjo. Tarytum rū- 
kas sekundę jai užtraukdavo akis. 

Snieguolė žiūrėjo į aktorę kaip užkerėta. Užmiršo 
turinti sekti vaidinimo veiksmą. Siužetas jos jau nedo- 
mino. Snieguolė stebėjo pilkų aktorės akių kintančius 
atspalvius ir galvojo, kad pati galėtų taip vaidinti. Kad 
galėtų persiimti vaidmeniu, kurio kiti kiaurai neperma- 
to. Kad skausmą gebėtų nuslėpti. 

Linksmas šokis ir juokas, purslojęs scenoje lyg obe- 
lų žiedai, įkūnijo slaptą stiprybę ir jėgą. Snieguolė pa- 
galvojo, kad pati kada nors vaidins kaip ta aktorė. Kad 
galės išsirinkusi vaidmenį vaidinti scenoje arba sėdės 
žiūrovų salėje. Kad galės būti tuo, kuo panorės. 

Žiūrint pro traukinio langą atrodė, kad gruodžio 
popietė temsta dar greičiau nei paprastai. Buvo tamsu. 
Taip tamsu, kaip visą spalį, lapkritį ir šio mėnesio — 
gruodžio — pradžioje. Šlapdriba šiandien nedrėbė, bet 
lynojo. Žemė buvo juoda. Plikos medžių šakos stirksojo 
juodos. Lange atsispindėjo veidrodinis Snieguolės at- 
vaizdas. Jos akys atrodė juodos. 

Už Toijalos Snieguolė taip užsimanė į tualetą, kad 
nusprendė nueiti traukinyje, nekentėti iki namų, nors 
jau buvo netoli. Sugrįžusi į vietą, rado ant suolo perpus 
perlenktą A4 formato popieriaus lapą. Snieguolė apsi- 
dairė. Vagone daugiau nieko nebuvo. Kaip tik tada trau- 
kinys sustojo Lempialoje. 

Snieguolė išskleidė popieriaus lapą ir pajuto, kad 
dreba rankos. 


Mano Snieguole, 

žinau, kaip blogai jautiesi eidama pro tą pas- 
tatą. Žinau, ką jame išgyvenai. Ir dėl tavęs aš 
baisiai nirštu. Jeigu panorėtum, priversčiau 
jas kentėti. Jeigu panorėtum, ištapyčiau sie- 
nas jų krauju. Pabaigčiau tai, ką tu pradė- 
jai, — teisėtą kerštą. Tik paprašyk ir aš tai 
padarysiu. 


Žinau jų vardus. Ana Sofija ir Vanesa. Nema- 
nyk, kad juokauju. 


Jei jau paminėjau jų vardus, pridursiu, kad 
žinau ir daugiau vardų. Tu — Snieguolė, bet 
ar prisimeni, kad buvo dar viena, kurios var- 
das primena Erškėtrožę? 

Prisimink. Tikrai atrasi jį atmintyje. Tu ne- 
išleidai jo iš galvos, nors visa kita užmiršai. 


Seku tave be atvangos. 
Tavo Šešėlis 


Skrandžio turinys pakilo jai ligi gerklės. To, kuris laišką 
paliko, traukinyje jau tikrai nebuvo. Tikriausiai jis išli- 

po Lempialoje. Persekiotojas puikiausiai žinojo, kuriuo 
metu palikti laišką. 

Snieguolę pykino nuo minties, kad tas, kuris parašė 
laišką, atsekė ją iki Ryhimekio, stebėjo, kada susiruoš 
grįžti, palaukė, kada nueis į tualetą. Tik dėl to, kad galė- 
tų palikti anoniminį laišką. 

Tai tikrai ne juokai. 

Niekas nežinojo to, apie ką jis rašė laiške. Kai kurių 
dalykų Snieguolė niekam nesakė. Pavyzdžiui, mergai- 
čių, kurios tyčiojosi iš jos, vardų. 

Snieguolės rankos nenulaikė telefono, nes labai dre- 
bėjo. 

Laimei, Sampsas atsiliepė tuoj pat. 

— Ar šiandien dar pasimatysim? — paklausė Snieguo- 
lė, mėgindama ištarti tai smagiai ir nerūpestingai. 

— Ne. 

Snieguolė nurijo seiles. 

— Kodėl? 

— Vakare grupės repeticija, o dabar atlieku svarbią 
užduotį, kitaip tariant, ieškau tau kalėdinės dovanos, — 
nusijuokė jis. - Pakentėk iki rytojaus, mieloji. 

— Gerai. 

Snieguolė norėjo užtęsti pokalbį, užlaikyti Sampso 
šiltą, patikimą balsą. Nesiryžo nė žodeliu išduoti, kas 
nutiko. Tad šnekėjo apie šį ir tą, pasakojo apie tėvų atos- 
togų planus, remonto idėjas. Palaikė tokį small talk“, 


* Lengvą pokalbį, tuščią šnekalą (angl). 

į kokį niekad nesileisdavo. Bet Sampsas skubėjo, todėl 
netrukus Snieguolė su nutilusiu telefonu rankoje ste- 
beilijo į lange atsispindintį savo atvaizdą. 

Akyse buvo matyti tokia pat įžūli baimė, kaip nuo- 
traukoje, kurioje ji septynerių. 


Kiekvienas niuksas, smūgis ir spyris turėjo kliūti prie- 
šininkui ir stipriai palaužti jo kovingumą. Iš pusinių 
mostų jokios naudos. Tai tiktai švaistoma energija, 
priešo tokiais neįveiksi. 

Snieguolė sugniaužė delną į kumštį. Kairė, kairė, de- 
šinė. Kairė, kairė, dešinė. Ir neužmiršk gynybos. Judėk 
be paliovos. 

Neužmiršk, kaip iš nosies pliūpteli kraujas, trinktelė- 
jus kumščiu. Kaip lūžta skruostikaulis, skaudžiai įspy- 
rus. Kaip priešininkui nelaiko kojos. Kaip jis pargriūva. 
Ir lieka tavo valioje. 

Snieguolė daugiau nebepajėgė. Kojos nustojo judėti. 
Griaudėjo muzika, vadovas šūkčiojo komandas, treni- 
ruotė tęsėsi, bet Snieguolė nebeįstengė smūgiuoti į įsi- 
vaizduojamą priešą. Aišku, tai buvo tik grupinė treni- 

ruotė, gimnastika su įvairių kovų meno prieskoniu, bet 
kaip tik dabar vaizdiniai griūte užgriuvo ją. 

Snieguolei prieš akis sniege gulėjo Ana Sofija ir Va- 
nesa, beveik mirtinai jos pačios sumuštos. Ne, iš tikrųjų 
taip nenutiko, Snieguolė tai tik įsivaizdavo. Šešėlis buvo 
teisus? Gal ji vis tiek troško atkeršyti savo kankinto- 
joms? 

Snieguolė manė, kad treniruotė atitrauks mintis nuo 
laiškų, bet užsimiršti nepavyko. Gimnastikos salėje 
griaudėjo muzika. Dvokė prakaitu. Kai kurios merginos 
ėmė svaidyti į Snieguolę irzlius žvilgsnius, nes ji stovėjo 
salės vidury įsirėmusi rankomis į kelius, ir tiek. Eik iš 
čia, sakė jų akys. 

Kai kojos vėl kiek sustiprėjo, Snieguolė ėmė brautis 
durų link. Ji net nesivargino atsiprašinėdama, nors vis 
atsimušdavo į kokią rankom ir kojom entuziastingai 
mostaguojančią merginą. Užėjusi į persirengimo kam- 
barį, Snieguolė pirmiausia pasuko į tualetą. Vos spėjo 
užsirakinti duris ir pakelti unitazo dangtį, iš burnos 
plūstelėjo skrandžio turinys. Laikydamasi už unitazo 
kraštų, Snieguolė vėmė lazanijos gabalėliais su ožkos 
sūriu. Visas kūnas drebėjo. Ji neprisiminė, kada pasku- 
tinį kartą sublogavo. Burnoje buvo gaižu, kaip kažkada 
labai seniai. 

Dušinėje Snieguolė galėjo pabūti viena. Atokiau dar 
buvo girdėti treniruotės bildesys. Nevertėjo pasiduoti 
minčiai čia ateiti. Reikėjo kaip nors kitaip nuklaidinti 

mintis. Nusiplovusi šampūną ir muilą Snieguolė dar 
ilgai stovėjo po šilto vandens srove. Vandens tekėji- 
mas priminė glamonę. Glėbį, į kurį galėjo valandėlę 
įsiglausti. 


Snieguolė mėgino žvilgsniu lokalizuoti universalinės 
parduotuvės garsiakalbius. Pagalvojo, kad, nukreipus 
labai karšto įniršio kupiną žvilgsnį, garsiakalbiai susvils 
ir baisiausia kalėdinė daina nutils. Grupės „Wham!“ 
daina buvo parašyta 1984-aisiais. Ar ne laikas paleisti 
ją nusibaigti į bjauriųjų hitų kapines? 

Prieš šv. Kalėdas universalinių parduotuvių dar- 
buotojams tikriausiai atrodo kitaip. Gal kur nors buvo 
atliktas tyrimas, kad būtent „Last Christmas“ skatina 
žmones daugiau vartoti. Sudužusios širdies kartėlis ir 
skausmas, noras atkeršyti ir mintis, kad per šias šv. Ka- 
lėdas dovaną herojus įteiks kitam nepaprastam žmogui, 
kuris gebės ją įvertinti. Pirksiu patį gražiausią dalyką. 
Pirksiu patį brangiausią. Įrodysiu savo meilę tokia šūs- 
nim eurų, kad niekas negalėtų abejoti mano jausmų ti- 
krumu. Vis dėlto mane smelks malonus liūdesys, nes 
širdis dar plaka dėl to, kuris ją sudaužė. | 


Snieguolė negalėjo pakęsto to hito. Negalėjo pakęsti 
prekybos centrų kalėdinės nuotaikos. Ir visa nugulu- 
sio tikro ir įsivaizduojamo žibėjimo, kurį reikėjo lai- 
kyti sniegu, nors iš tikrųjų jis buvo panašus į cukraus 

šerkšną. Prekybcentrių šv. Kalėdos atitiko amerikiečių 
romantiškų komedijų šv. Kalėdas, kurios į kelias žiemos 
dienas sutelkia saldžią kaip devyni medūs laimę, meilę 
ir bendrumą, iš tikrųjų įvertinamą tada, kai sudėliotos 
visos dekoracijos ir rekvizitas. Židinio ugnis, amalo ša- 
kelė, aukso blizgesys ir dirbtinis sniegas, didžiulis kal- 
nas rūpestingai išrinktų dovanų, tobula šventinė vaka- 
rienė, švelnios kojinės, rankomis gaminti šokoladiniai 
saldainiai, cinamono ir imbiero aromatas, ir viskas taip 
puiku, kad širdis sprogte sprogsta. 

Tokią kalėdinę svajonę pardavinėjo prekybos centrai 
ir Tamperės Stockmann buvo ne išimtis. 

Snieguolė negalėjo pakęsti ir kalėdinių dovanų pir- 
kinėjimo, tai jai atrodė kaip vargas — apsimestinis ir 
tuščias. Ji mieliau būtų teikusi dovanas tada, kai pati 
norėdavo. Nežiūrėdama į datą. Kalėdinių dovanų pir- 
kimas yra ritualas, kurį reikia atlikti, nes tai sudėtinė 
šventės dalis. Snieguolė suprato, kad negali nenupirkti 
Sampsui dovanos. Bet ją kamavo nerimas, vien pagal- 
vojus apie akimirką, kai Sampsas įteiks jai kokią gra- 
žią dovanėlę, kurią kruopščiai išrinks, gerai apmąstęs, 
o ji - kokį nereikalingą, nieko nesakantį, paskubomis 
nupirktą daiktelį. Nes Sampsas mokėjo dovaną išrink- 
ti ir pataikyti, — Snieguolė jau buvo šitai pastebėjusi. 
Lyg kokios ypatingos nuojautos pakurstytas vaikinas 
buvo padovanojęs jai tobulą pakabutį — nedidelį juodą 

akmenėlį su paprasta sidabrine grandinėle, gražiausią 
pasaulyje užrašų knygutę ir bepirštes pirštines, kurias 
Snieguolė mūvėdavo namuose, kai pro langų plyšius 
pūsdavo šaltas vėjas. 

Sampsas dovanas teikdavo lengpvai, šito nesureikšmin- 
damas. Teikdavo būtent taip, kaip teikiamos brangiausios 
dovanos, nesitikėdamas nieko gauti mainais. Mokėjo tai 
daryti taip, kad tas, kuris gavo dovaną, nesijaustų skolin- 
gas ar kaltas. Snieguolė šitai labai vertino, bet suprato, 
kad per šv. Kalėdas nieko nedovanoti negalės. 

Ir pamanė, kad kaip tik dabar reikėtų kiek pavaikš- 
tinėti skaisčių šviesų ir varginamai žvalių dainų apsup- 
tyje. Išmesti iš galvos persekiotojo laiškus. Snieguolė 
nežinojo, ką su jais darys, o nežinojimo pakęsti nega- 
lėjo, todėl pasistengė juos užmiršti. Bent valandėlę. Gal 
pasąmonė iškels kokį nors sprendimą. 

— Visiški niekalai, ar ne? — pasigirdo balsas Snieguo- 
lei prie peties. 

Ji atsisuko ir išvydo Tinką su Aleksiu. Keista, kad jie 
vaikšto kartu šeštadienį, laisvu laiku. Snieguolė manė, 
kad jie nesutaria. 

— Koks kvailys norėtų, pavyzdžiui, šito? —- nusistebė- 
jo Aleksis. 

Jis dūrė pirštu į raidžių statulėlę, tikriausiai stalui 
papuošti. Jo įmantrus / /ove you užrašas mirgėjo rau- 
dona šviesa. 

— Įsivaizduok sau, naktį tave pabudina durų skam- 
butis, nueini atidaryti ir randi štai tokį laukiant laipti- 
nėje, - nusijuokė Tinka. — Grynas siaubas. 

Snieguolė krūptelėjo. 

— Tikriausiai čia kalėdinės dovanos nerasiu, - pasa- 
kė ji, stengdamasi nutaisyti kuo linksmesnį balsą. 

— Sampsui perki? — greitai paklausė Tinka. 

Snieguolė linktelėjo. 

— Laimės kūdikis. Aš tikra, kad išrinksi tobulą do- 
vaną. 

Tinkos šypsenoje Snieguolė tartum įžvelgė keis- 
tą liūdesio šešėlį. Bet neturėjo laiko ir noro analizuoti 
smulkiau. 

— Gerų pirkinių! — palinkėjo ji ir nuėjo, kol porelė 
nesugalvojo pasiūlyti apsipirkti drauge. 

Išėjusi iš Stokmanno kalėdinių prekių skyriaus, Snie- 
guolė eskalatoriumi nusileido į žemutinį aukštą. Gal ras 
ką nors knygų skyriuje. Buvo pikta, kad nepastebi tokio 
daikto, kuris Sampsui turėtų labai patikti. O ar ji žino, 
ką jos vaikinas mėgsta. Snieguolė negalvojo, kad neži- 
no. Tik manė, kad ją glumina šitas vartokvartokvartok 
spaudimas. Viskas dabar atrodo kvaila ir neskoninga. 

Snieguolė delnu atsainiai glostė knygų viršelius. Nė 
viena nešnibždėjo Sampso vardo. 

— Mums reikėtų liautis šitaip susitikinėti. 


Snieguolei oda pašiurpo. Šalia stovėjo Liepsna. 

— Antrąkart per tokį trumpą laiką. Tai turbūt liki- 
mas. Gal dabar suviliočiau tave išgerti kavos? 

Snieguolė žiūrėjo į linksmas Liepsnos akis ir pajuto, 
kad linktelėjo galvą, nespėjusi savęs paklausti, ar sutikti 
su pasiūlymu. 


Po dviejų valandų ir keturių didelių puodelių kavos 
Snieguolė paklausė savęs, kur buvo prapuolę ištisi me- 
tai, Atrodė, kad jiedvi su Liepsna tęsia pokalbį nuo tos 
vietos, kurioje kažkada jį nutraukė. Gal ne visai nuo 
tos — ne nuo skausmingų, draskančių išsiskyrimo aki- 
mirkų. Bet nuo kiek ankstesnių dienų, kai žodžiai tarp 
jų liejosi natūraliai, nevaržomai. Ir dabar jiedvi sėdėjo 
prie virtuvės stalo, visai kaip tuomet. Gėrė kavą. Kal- 
bėjosi. 

— Diena iš dienos jaučiuosi vis laimingesnė ir vien- 
tisesnė, — tarė Liepsna ir iš tiesaus, ramaus žvilgsnio 
Snieguolė suprato, kad ji. sako tiesą. 

Liepsna labai mažai pasakojo apie lyties korekcijos 
proceso detales ir Snieguolė neklausinėjo, gerbdama 
Liepsnos sprendimą atskleisti tik tai, ką gero patyrė. Vis 

dėlto tai buvo susiję su Liepsnos kūnu, su jos fizine iš- 
vaizda. 

— Bet tos vienumos ir izoliacijos man reikėjo. Aš 
ištvėriau, nes vienatvė mane sustiprino. Žinau, kad 
skaudžiai tave įžeidžiau ir noriu atsiprašyti už tai, kad 
užgavau. 

Atrodė, kad Liepsna pasakė tai nuoširdžiai ir sąži- 
ningai. Bet Snieguolė nieko negalėjo atsakyti, nes neat- 
rado žodžių savyje. 

Užtat papasakojo praeitos žiemos ir vasaros įvykius, 
nusikaltimus, į kuriuos netyčiomis įkliuvo, patirtas 
grėsmes ir pabėgimus, mirties artumą. 

— Skaičiau laikraštyje apie tą įvykį Prahoje. Sunkiai 
suvokiama, — purtydama galvą tarė Liepsna. 

— Matyt, turiu polinkį įkliūti į pavojus, - pamėgino 
pašmaikštauti Snieguolė, bet nusišypsoti neįstengė. 

Ją persmelkė nerimas, norėdama jį nuslėpti, greitai 
siurbtelėjo iš puodelio didelį gurkšnį kavos, kuri jau 
buvo atvėsusi iki rankų šilumos. Šitaip atsitikdavo vi- 
sada. Kava nejučia atvėsdavo, nes jos turėjo tiek daug 
viena kitai papasakoti. 

Vis dėlto Snieguolė nepasakė prisiminusi, kad kažka- 
da turėjo seserį. Ir apie persekiotojo laiškus, aišku, nors 
norėjo pasilengvinti užgriuvusią naštą. 

Negalėjo rizikuoti Šešėlio ketinimu įgyvendinti kru- 
vinus vaizdinius, kuriuos jis piešė savo laiškuose. 

Snieguolė matė, kad tai, ką atskleidė, paveikė Lieps- 
ną. Matė akyse pasirodžiusį norą ją apsaugoti. Pastebė- 
jo, kaip Liepsna per stalą siektelėjo jos rankos. 

— Na, ir vaikiną turiu, — greitai pridūrė Snieguolė. 

Liepsna atitraukė ranką ir neva atsainiai bilstelėjo 
puodelį. 

— Tai puiku, - kreivai vyptelėjo. 

Snieguolė suskubo apsakyti Sampso gražius ir dar 
gražesnius bruožus. Liepsna ramiai išklausė. Veidas 
tarsi sakė, kad nelaiko Sampso labai reikšmingu Snie- 
guolės gyvenimo veiksniu. Išankstinis jos nusistatymas 
šiek tiek įžeidė Snieguolę. Nejau Liepsna iš tikro manė 
galinti sugrįžti į jos gyvenimą, dingusi iš jo daugiau 
kaip metams, ir Snieguolė ją priims išskėstomis ranko- 
mis, viską užmiršusi? 

Jeigu Liepsna taip manė, tai jos įžūlumas sunkiai su- 
vokiamas. Juolab kad ji klydo. 

Liepsna pakilo prisipilti į stiklinę vandens. Sugrį- 
žusi prie stalo neatsisėdo, o uždėjo delnus Snieguolei 
ant pečių ir ėmė masažuoti juos įgudusiais ir laisvais 
judesiais. 

— "Tu visa įsitempusi, — tarė Liepsna. 

Snieguolė tik kažką neaiškiai saumurmėjo. Suvokė tu- 
rinti paprašyti, kad Liepsna liautųsi. Šiaip jau sprando 
ir pečių masažas tarp draugų buvo laikomas nekaltų 
prisilietimu, bet jos nebuvo draugės. Vis dėlto nebuvo. 
Nebuvo. Dar nebuvo. Gal niekada nebus. 

Snieguolė neprašė Liepsnos liautis, nes masažas 
buvo labai malonus ir jos pečiai iš tikro buvo kaip nie- 
kad įsitempę. Nuo pažįstamų ir įgudusių rankų prisi- 
lietimo jie atsipalaidavo, Snieguolė pajuto, kad kraujas 
pradėjo tekėti greičiau, laisviau, kažkoks spaudimas 
dingo. Liepsnos rankos buvo šiltos, ji masažavo švelniai 
ir sykiu ryžtingai. Jos rankos nespaudė ir negniuždė, 
nevertė raumenų pasiduoti jėga. Ji iš pradžių masažavo 
lengviau, bet pamaži vis stipriau ir smarkiau. Sustodavo 
užčiuopus labiausiai įsitempusius raumenis ir imdavo 
kantriai šildyti. 

Jiedvi nepratarė nė žodžio. 


Grojo Florence and the Machine. Snieguolė pasigailėjo 
pasirinkusi dainą „Only It For A Night“. Ir vis dėlto ne- 
sigailėjo. Ji žinojo, ką daro, kai įjungė Florence. Žinojo, 
kokią nuotaiką ta muzika sukurs. 

Liepsnos prisilietimas nugramzdino Snieguolę į ma- 
lonią, bemaž nesąmoningą būseną. Ji valandėlę viską 
užmiršo. Užmiršo baimę. Nerimą. Jai nieko nereikėjo 
galvoti. Nuo pečių kūną perėmė miegūstas silpnumas 
ir šiluma. 

Snieguolė nenumanė, po kurio laiko ji atitoko, pa- 
jutusi, kad masažo judesiai pasikeitė. Dabar jie labiau 
priminė glamones. Liepsna švelniai glostė jai sprandą 
ir nuo kiekvieno delno prisilietimo Snieguolės stubu- 
ru žemyn ir vis Žemiau ėjo virpuliukai. Mieguistumas 

pamažu sklaidėsi. Snieguolė užsidegė karšta ugnim. 
Liepsnos rankos glamonėjo kaklą iš šonų, ausis, sugrįžo 
prie sprando. Oda jautė šiltą alsavimą. 

Jos abi viena priešais kitą, jos apsikabinusios, alsuoja 
vis karščiau, liečia viena kitą lūpomis. 

Jos abi dušinėje nuogos, oda slidi, visur drėgna ir 
šlapia, už nugaros kieta plytelių siena, mažoje patalpoje 
balsai atsimuša aidu. 

Jos guli ant Snieguolės čiužinio, paklodės garankš- 
čiuojasi, girdėti šnopavimas, dantys kanda petį, paskui 
šauksmai, kurių neįmanoma sulaikyti. 

Jos abi savame miške, kvepia eglės, jos pasislėpusios, 
jų nematyti, jas pridengia šešėliai, jos susikabinusios, 
prapuolusios viena kitoje, kažkur toli toli, aukštai, pro 
šakas bliksi žvaigždės. 

Snieguolė atitoko iš tų vaizdinių. Skubiai atsistojo ir 
atsitraukė nuo Liepsnos. 

— Tau jau reikia eiti. 

Snieguolė ryžtingai žvelgė Liepsnai per petį. Nega- 
lėjo rizikuoti pažvelgdama į akis. Tada tikriausiai būtų 
negalėjusi jos išvaryti. 

Liepsna jos nieko neklausė. Ramiai nuėjo į koridorių, 
apsivilko paltą visiškoje tyloje. Vis dėlto prie durų su- 
stojo, nusišypsojo ir pasakė: 

— Greitai vėl susitiksim, karalaite. Tu tai žinai. Mes 


negalim ilgam išsiskirti. 

Paskui išėjo, nepalaukusi Snieguolės atsakymo. 
Snieguolė stebeilijo į duris. Ji žinojo, kad Liepsna 
sako tiesą. 


Daug sykių įsitikinau, kad žmonės nesuvokiamai žiau- 
rūs. Ypač mokykloje. Vaikai ir jaunuoliai atranda 
skausmingą vienas kito vietą ir negailestingai talžo ją. 
Jie - žvėrys. Mokykla - tai medžioklės vieta, mūšio lau- 
kas. Tik stipriausi išlieka nugalėtojai. 

Todėl aš svajoju padaryti tai, ką grasinu. 

Visi žiūri pjesę. 

Sėdi salėje tylūs. 

Paskui — scena kupina šauksmų, kraujo, negyvų 
kūnų. Kyla panika. Durys užrakintos. Tada - žiūrovai. 
Po vieną. Nė vienas neištrūksta. Išdažyčiau visą salę 
raudonai. 


„Gyvenimas - tai bėgantis šešėlis, 
Tai komediantas, kurs jam skirtą laiką 


Papostringauja scenoj, pasimaivo, 

Nueina ir nutyla amžinai, - 
Tai idioto pasaka triukšminga, 
neturinti prasmės“ 


Jie turės suprasti, kad net patys stipriausi, patys žiau- 
riausi, patys gudriausi nėra nenugalimi. Jie turės tai su- 
prasti per tai, kas skaudžiausia. 

Per gyvenimo ir mirties įstatymą. 


20)I, 

"GRUODŽIO 10 


SEKMADIENIS 


Snieguolė pavydėjo. Pirmą kartą gyvenime ją apėmė 
toks stiprus pavydas. Ją ir anksčiau ne sykį buvo paga- 
vęs noras būti kitokiai. Tokiai, kuriai nereikia namuo- 
se dangstyti mėlynių ir čiulpti kruvinos apatinės lū- 
pos, meluoti, kad suklupo ir pargriuvo. Bet tai veikiau 
buvo neviltingas noras nusikratyti savo gyvenimo, o 
ne tikras pavydas. 

Sampso tėvas kaip tik padėjo ant stalo lėkštę su di- 
džiuliu kalnu blynų. 

— Nepasakyčiau, kad jie aukščiausios rūšies, — tarė. 

— Ko gera, negalėjom net tikėtis, nes kepdamas viena 
akim visąlaik stebėjai žaidimą aipode, — atsakė Sampso 
mama ir paglostė vyrui ranką. 

Mažoji Sampso sesutė Sara suposi ant kėdės. 

— Aš suvalgysiu mažų mažiausiai šešis blynus! — gar- 
siai paskelbė ji. 

— Šynus blešis, — atšovė Sampsas. — Laimei, nepasa- 
kei, kad penkis. 

— Kodėl? — nusistebėjo Sara. 

— Sužinosi, kai užaugsi. 

— Atsiknisk, — patenkinta atšovė Sara. 

— Tu išmokei? 

Apsimesdamas nekaltas, Sampso tėtis gūžtelėjo 
pečiais. 

— Vaikai dedasi į galvą viską, ką išgirsta, — atsakė jis. 

Snieguolė klausėsi ginčo suglumusi. Keistai jautėsi 
šeimoje, kurioje visi švelniai ir su meile nuolat šaipėsi 
vienas iš kito ir ištisai juokavo. Sampso šeimoje, rodės, 
buvo kalbama be paliovos. Jie mėtėsi žodžiais kaip ka- 
muoliukais, kai kurie nukrisdavo ant grindų, bet niekas 
šito nepaisė. Jų bendravimas iš pažiūros atrodė chaotiš- 
kas, bet buvo aišku, kad taip nėra. Visi susigaudė, kas ir 
kaip. Net Sara, kuri buvo tik ketverių. 

Šiaip jau Sampso namams tikrai būtų tikęs „švelnaus 
chaoso“ apibūdinimas. Tvarkingais jų pavadinti negalė- 
jai net labiausiai norėdamas. Viskas buvo išmėtyta kur 
pakliuvo: žaislai — ant grindų, drabužiai — ant kėdžių 
atlošų, vienur kūpsojo laikraščių krūvos, kitur - knygų 
stirtos, praplėštos dėžutės ir pakuotės balažin nuo ko. 
Snieguolės tėvų namuose šitokio vaizdo niekada nebū- 
tum pamatęs. 

Snieguolę suėmė toks pavydas, kad širdį suspaudė. Iš 
visko buvo matyti, kad Sampso šeima gyvena gyvenimą 
čia ir dabar. Jie rūpinosi ir džiaugėsi vienas kitu, ir jiems 
buvo smagu. Jų bendravimas draugėj atrodė nesuvaržy- 
tas ir nepriverstinis, be jokio dirbtinumo, apsimetinėji- 
mo ar vaidybos, nors čia pat sėdėjo svetimas žmogus — 
Snieguolė. Jie pasitiko Snieguolę kaip seniai prapuolusią 
giminaitę ir ji akimirksniu įsitraukė į jų būtį. Snieguo- 
lė niekad nesijautė taip laukiama, kaip žengdama per 
Sampso tėvų namų slenkstį. Jos tėčio, Suomijos švedo, 
giminaičiai visad atrodė nutolę, nors per susibūrimus 
visi drauge linksmai dainuodavo, šurmuliuodavo pa- 
šnekesiai. Snieguolė tarp jų visuomet jautėsi kaip balta 
varna, kurią visi norėjo matyti kitokią, linksmesnę ir 
draugiškesnę. Sampso šeima atrodė tokia kaip Samp- 
sas — nepuoselėjanti jokių reikalavimų nei lūkesčių. 

Snieguolė akies krašteliu stebėjo Sampsą, kuris buvo 
atsipalaidavęs ir plačiai šypsojosi, dėdamas sesutei į 
lėkštę blynus. Snieguolė suprato, kad niekad šitaip ne- 
sijaus savo šeimoje. 

Sampso gyvenime viskas atrodė taip gera. Jo laimė — 
neabejotina ir vis dėlto visai teisėta. Jis ir su kitais galėjo 
elgtis draugiškai ir maloniai. Jo pasaulyje nebuvo nu- 
tylėtų paslapčių, grasinamų laiškų nei mirties baimės. 
Tame pasaulyje jo mergina neleistų buvusiai mylimajai 
masažuoti sprando žinodama, kad jos prisilietimas ža- 
dina draudžiamą geismą. 

Snieguolė žvelgė į Sampso šeimą ir staiga pajuto 
stingdančią vienatvę. Jos baimė, jos širdies tamsybės, 
jos kruvina neapykanta, jos miško juodžiausi šešėliai, 
tamsūs vandenys ir gilios požeminės srovės. Šito nie- 
kada nebus šios šeimos gyvenime. Šitų laimingų, švy- 
tinčių, pokštaujančių, linksmų, triukšmingų, net erzi- 
nančių šnekumu ir vis dėlto visais atžvilgiais nuosta- 
bių žmonių gyvenime, 

— Mano rankos dabar lipnios! - pareiškė Sara, rody- 
dama raudonus delnukus. 

Galop ji pajėgė suvalgyti tik tris blynus. 

— Na, tu susivertei ant blynų gal pusę kilogramo uo- 
gienės. Ir valgei pirštais. 

Sampsas pasilenkė per stalą servetėle nušluostyti se- 
sutei rankų. 

Lipni braškių uogienė. Raudona. Ir lipni. Šilta. 
Kraujas. 

Vaizdai šmėkščiojo Snieguolei galvoje taip greitai, 
kad nespėjo perprasti. Ji išvydo ant grindų varvančią 
uogienę. Išvydo kraujo balą, kuri tolydžio plėtėsi. Snie- 
guolė krestelėjo galvą. Iš kur tie vaizdai radosi? 

— Ar jau galima eiti žaisti? — nekantriai paklausė 
Sara. 

— Galima, — atsakė mama. 

— Snieguolė žais su manim karalaitę, - pareiškė Sara, 
dar lipnoku delniuku įsikibdama Snieguolės rankos. 

Mergaitei prisilietus Snieguolė krūptelėjo. Kruvina 
ranka. Ji nejuda, nors Snieguolė mėgina ją stumtelėti. 
Ir pamaži šąla. 

— Gal Snieguolė dar nori valgyti. Gražiai paprašyk, — 
paliepė mergaitei Sampso tėtis. 

— Aišku, kad aš galiu eiti žaisti, — iškart pažadėjo 
Snieguolė. 

Ji norėjo atitraukti mintis nuo keistų asociacijų, Žai- 
bišku greičiu pasirodančių ir vėl pradingstančių. 

Sara uždėjo jai ant galvos parauktą tiulio kripę, pati 
apsivilko ant drabužių rausvą suknelę ir ėmė mosta- 
guoti savo stebuklingąja lazdele. 

— Tai ir stebuklingoji lazdelė, ir kalavijas, — išdidžiai 
paaiškino, parodydama Snieguolei blizgančią lazdą. 

— Patogu. Jeigu sutiksi pabaisų, galėsi ta lazda pa- 
versti jas gerulėm arba pasinaudoti kovoje su jom, — at- 
sakė Snieguolė. 

Tiulio kripė kuteno kaktą, bet Snieguolė jos nenu- 
siėmė. Kol žais, tikrai ištvers tokį lengvą nepatogumą. 

— Pabaisos — mano draugai. Bet jeigu pasirodys pik- 
tasis karalaitis, trenksiu jam lazda per galvą. O tada pa- 
versiu miela varle. 

Snieguolė nusišypsojo. Pasakų scenos šioje šeimoje 
tikrai dažnai apvirsta aukštyn kojom. Sara, pasipuošusi 
rausvąja suknele, leidosi šokt kaip pašėlusi. Mažoji Erš- 
kėtrožė. 

Snieguolei atmintyje vėl šmėstelėjo paskutinis laiš- 
kas ir ji pamėgino nustumti jį užmarštin. Nepavyko. 
Laiško žodžiai jėga veržėsi atgal, tolydžio atsirisdavo 
kaip bangos į krantą. Vis aukštesnės, putotos. 

Erškėčio rožė. Rožė. 

Snieguolė turėjo atsisėsti ant grindų, nes nelaikė ko- 
jos. Tai nebuvo sapno reginys ar miglotas vaizduotės 
padarinys. Tai buvo tikras, aiškus prisiminimas. 

Jos sesuo buvo vardu Rožė. 


GRUODŽIO 11-OJI, 
PIRMADIENIS 


Snieguolė stipriai spaudėsi prie šaltos akmeninės bokš- 
to kambarėlio sienos. Stovėjo tylutėliai ir nejudėjo. Iš 
pradžių pavirto šešėliu, paskui — dalimi akmeninės 
sienos, su kuria susiliejo. Ji pasidarė kieta. Jos kojos ir 
rankos sustingo. Širdis pavirto akmeniu. Jos kvėpavimo 
nebuvo girdėti. Jos nebuvo. 

Snieguolė žinojo, kad, atsivėrus kambarėlio durims, 
ji turės tik kelias sekundes. Smogti reikės iškart. Spaus- 
dama rankoje sidabrines šukas, ji vedžiojo pirštu per aš- 
trius jų dantis. Jeigu spustelėtų dantį piršto galiuku, su- 
smigtų į odą ir ištrykštų raudonas, didelis kraujo lašas. 
Pirštai čiuopė vingrius, gražius ornamentų iškilumus, 
liečiant ranka, jie teikė paguodos, ramino. Dvi susiviju- 


sios rožės. 

Erškėtrožė. Kuri įsidūrė į pirštą verpstuku ir užmigo 
šimtui metų. Rožė, kuri užmigo amžinu miegu. Snie- 
guolės sesuo. Ne, dabar apie tai nevalia galvoti. Reikia 
susikaupti ir stebėti, kada atsidarys durys. Įkinkyti vi- 
sas jusles ir mintis. 

Snieguolė išgirdo artėjant žingsnius. Iš ritmo supra- 
to, kad ateina tas, kurio ji laukė. Nekentė jo taip bai- 
siai, kad degantis įniršis raudonais, dantytais kraštais 
bemaž apakino. Jis įkalino ir dusino Snieguolę, užmušė 
tą vienintelį, kurį ji manė mylinti. Snieguolė jo nekentė 
taip šiurpiai, kad galėjo užmušti. 

Žingsniai prisiartino prie durų. Raktas spynoje suko- 
si kankinamai lėtai. Snieguolė suspaudė rankoje šukas. 
Durys atsidarė ir Karalaitis žengė vidun. Snieguolė slė- 
pėsi už atsivėrusių durų. Karalaitis nustebęs žvalgėsi po 
tuščią bokšto kambarėlį. Snieguolė spyrė duris ir puolė 
Karalaitį. Vienu stipriu smūgiu suvarė aštriadantes šu- 
kas jam į gerklę. Karalaitis griuvo, susiėmęs už kaklo. 

Kraujas. Raudonas ir šiltas. Gyvybės syvai, pliūp- 
čiojantys Karalaičiui iš gerklės su kiekvienu širdies 
tvinksniu, kiekvienas lašas, nešantis Karalaitį vis ar- 
čiau mirties. 

— Padėk man, - maldavo jis mirdamas. 

— Niekuomet. 

Snieguolė stovėjo šalia Karalaičio ir stebėjo, kaip jo 
veide blanksta gyvybė. Ji neskubėjo. Mėgavosi ta va- 
landėle. Mirk, mano kankintojau. Tu norėjai užmigdy- 

ti mane amžinu miegu, vėl paguldęs į stiklinį karstą. 
Tu norėjai tik žiūrėti į mane tartum į gražią ir nebylią 
puošmeną. Nelaikei manęs gyvu žmogum su savo min- 
timis, jausmais ir norais. Sunku buvo mane valdyti. Sa- 
varankišką būtybę, kuri nepildė tavo pageidavimų. 

— Gerai, gerai. Tikrai gerai. Ir toliau šitaip, Snieguole. 

Tinka susižavėjusi užlipo ant scenos ir palietė del- 
nu Snieguolei ranką. Ši krūptelėjo. Pajuto, kad alsuoja 
jaudriau. Jai drebėjo rankos, net nustebo pamačiusi, 
kad jos nekruvinos. Jautė, kad jos suteptos šiltu, lipniu 
krauju. Lipniu kaip braškių uogienė. Snieguolė vėl buvo 
atsidūrusi kažkur kitur, taip įsijautusi į vaidmenį, kad 
atrodė, jog viskas iš tiesų nutiko jai pačiai. 

— Ar įtikinama tai, kad ji stypso čia ir spokso, kaip aš 
mirštu? Gal ji turėtų lėkt iš čia, kiek kojos neša? — trin- 
damas kaklą paklausė Aleksis. 

— Tai pati svarbiausia scena. Snieguolės kerštas. Aiš- 
ku, kad ji turi minutėlę stabtelėti. Žiūrovai turi stabte- 
lėti. Juolab kad tai ne realistinė drama. 

Tinkos balsas vėl pasidarė irzlus, kaip ir anksčiau, 
kai kalbėdavosi su Aleksiu. 

— Gerai, gerai. Juk tu režisierė. Tai tavo vizija, — at- 
sakė Aleksis. 

Tada jis pasilenkė prie Snieguolės. 

— Gal galėčiau paprašyti, kad kitą kartą truputį švel- 
niau tas šukas smeigtum. Štai čia liko bjaurūs brėžiai. 

Aleksis parodė ant kaklo raudonas žymes. 

— Gerai. Atsiprašau. 

Snieguolė negalėjo pasakyti, kad nustebo, kai įdūrus 
Aleksiui į kaklą neištryško tikras kraujas. Ji neprisimi- 
nė, ar ranka su šukom sustojo laiku. 

— Šiandien baikim, — pasakė Tinka ir suplojo delnais. 

Visi ėmė rinkti savo reikmenis į krūvą. Sampsas pri- 
ėjo prie Snieguolės, apsikabino. 

— Šiandien ateisiu nakvoti pas tave, pažaisime 
Snieguolę ir Medžiotoją, - sušnibždėjo jis Snieguolei 
į ausį. 

— Juk Medžiotojas žuvo, - šyptelėjo Snieguolė. — Ar 
tai ne nekrofilija? 

— Jeigu kaip reikiant pagundytum, galėčiau prisikelti 
iš mirusiųjų. 

Tinka pasižiūrėjo į tą kuždėjimąsi ir jos akys šiek tiek 
prisimerkė. 

— Gal skirstomės, antraip šitiems turėsim užsakyti 
viešbučio kambarį. 

Aleksis nusijuokė. Snieguolė neperprato Tinkos bal- 
so tono. Tikriausiai buvo girdėti pavydas, bet gal dar 
kas nors? Kažkoks juodesnis jausmas? Aštresnis ir dy- 
gesnis? 

Drabužinės vestibiulyje jų laukė keistas reginys. 

Grindys buvo nubarstytos raudonų rožių žiedlapiais. 

— Kas šitaip pajuokavo? — paklausė visų Tinka. 

Jie tik susižvalgė, gūžčiodami pečiais. 

— Mes čia ne vieni, — tarė Sampsas. 

— Ei! Ar čia yra kas nors? — garsiai sušuko Tinka. 

Nors nors nors, — tik aidas šokčiojo nuo tuščių kori- 
dorių sienų. Niekas neatsiliepė. 

— Keista, — tarė Aleksis. 

Žiūrėdama į žiedlapius Snieguolė pajuto svaigų ir 
šleikštų jų kvapą. Suprato, kad žiedlapiai skirti jai. Per- 
sekiotojas priminė jai Erškėtrožę. Jis tikrai dar nežinojo, 
kad Snieguolė jau prisiminė vardą. Tai jai suteikė šiokio 
tokio pasitenkinimo. Snieguolė suprato bent tuo pra- 
nokstanti persekiotoją. 


Buvo kartą raktelis, kuris rakino nedidelę skrynutę. 
Su ja dažnai žaidė dvi mažos mergaitės. Tai buvo jų lo- 
bių skrynia, kurioje jos slėpė papuošalus, akmenėlius, 
paukščių plunksneles, dailius kankorėžius, gražius ru- 
deninius medžių lapus, butelių kamščius, stiklinius ru- 
tuliukus ir tarpusavio paslaptis. Jos laikė save karalai- 
tėmis ir ketino užaugusios už skrynutės turtus keliauti 
aplink pasaulį. 

Bet atėjo laikas, kai skrynutė buvo iškraustyta. Din- 
go visos gražiosios mergaičių brangenybės. Į skrynutę 
buvo prikrauta kitokių brangenybių ir kitokių paslap- 
čių. Bet niekas negalėjo jų panaudoti kelionei aplink 
pasaulį. Be to, viena mergaitė jau niekur keliauti nebe- 
galės. 

Buvo kartą raktelis, kuris ilgai laukė. 

Buvo kartą raktelis, kuris panūdo atrakinti skrynutę 
dar kartą ir atskleisti paslaptis. 

Buvo kartą raktelis, kurį paėmė iš vienos slaptavietės 
ir padėjo į kitą, į šalto akmens duburėlį. 


GRUODŽIO 12-0JI, 
ANTRADIENIS, 
PO VIDURNAKČIO 

Snieguolė pabudo išmušta karščio ir pagauta nerimo. 
Metas, kai turėjo patenkinta miegoti kuo giliausiu mie- 
gu. Ją buvo apkabinusi Sampso ranka, vaikino kūnas 
skleidė šilumą. Šiaip jau Snieguolė tą šilumą mėgo, bet 
kaip tik dabar jos buvo per daug. Ji pamaži išslinko iš po 
rankos ir išlipo iš lovos. Sampsas murmtelėjo pro mie- 
gus, bet paskui apsivertė ant šono ir vėl toliau šnopavo, 
kaip šnopavęs. Laimingas, ramiai miegantis žmogutis. 
Žiūrėdama į Sampso pakaušį ir susitaršiusius plaukus, 
Snieguolė leidosi pamaži užliejama švelnumo. 

Mielas, mielas Sampsas. Miega kaip nekaltas vaike- 
lis. Įstabiai nekaltas ir tada, kai nemiega. Drąsus, nes 
niekada nepatyrė tikros baimės. Jaučiantis savo vertę, 
nes niekas niekada nebuvo ja suabejojęs, niekas nemė- 
gino jos koja įtrypti į žemės plyšį. 

Įėjusi į virtuvę, Snieguolė uždarė paskui save duris. 
Užsidegė šviesą, pasvarstė, gal vertėtų išsivirti kavos. 
Tada jau tikrai neužmigs, bet kaip tik dabar jai reikėjo 
stipraus kavos kvapo ir įprasto skonio. Pirmo gurkšnio 
aštraus gilstelėjimo, po kurio akimirksniu perima ma- 
lonumas, sykiu atpalaiduojantis ir žvalinantis. Paaštri- 
nantis pojūčius. 

Ji jau siekė espreso kavinuko, kai pastebėjo blykste- 
lint mobiliojo ekranėlį. Žinutė. Kas šituo nakties metu 
siuntinėja žinutes? 


Mano Snieguole. Tu nemiegi. Matau, kad 
tavo lange dega šviesa. Nė nemanyk budin- 
ti miegančio savo vaikino. Tai tik mudviejų 
tarpusavio reikalas, kaip ir visi svarbūs da- 
lykai. 


Snieguolei išdžiūvo burna. Užėmė gerklę. Pasidarė sun- 
ku kvėpuoti. Žinutė buvo išsiųsta naudojantis slaptų ži- 
nučių paslauga, todėl buvo matyti tik paslaugos teikėjo, 
o ne siuntėjo numeris. Jos persekiotojas viską apgalvojo, 
kad ir netyčia nepaliktų pėdsakų. 

Bėgti iš čia. Pasislėpti. Išjungti šviesas. 

Tokia buvo Snieguolės pirmutinė reakcija, bet ji su- 
prato, kad taip elgtis bergždžia ir beprasmiška. Ją jau pa- 
matė. Ji nepasislėps. Tad ji kuo ramesniu žingsniu priėjo 
prie lango ir pažvelgė į tamsą. Sutramdė rankų drebulį 

ir prispaudė jas prie stiklo, delnais pasidarydama nedi- 
delį žiūroną į lauką. Parke nieko nebuvo matyti. Medžių 
šešėliai nejudėjo. Vis dėlto juodavo daugybė tamsių, 
niūrių dėmių, kuriose galėjo tūnoti persekiotojas. Jis ga- 
lėjo slėptis ir priešais stovinčiame name. Jis galėjo būti 
bet kur. Jis matė Snieguolę. Snieguolė jo nematė. 

Antra žinutė. 


Išeik į lauką. Noriu tau kai ką parodyti. 


Nė nemanau. Snieguolei norėjosi trenkti mobilųjį į sie- 
ną. Nejau tas, kuris siuntė žinutę, manė, kad ji visai ne- 
turi savisaugos instinkto? Kad ji viena išeis į naktį, kaž- 
kokiam pamišėliui pakvietus žinute? Snieguolė žinojo, 
kad kartais elgiasi pernelyg drąsiai, vis dėlto nebuvo 
tokia kvaila. 

Ji atsisėdo prie stalo ir čiupo telefoną. Išjungs. Perse- 
kiotojas galės siuntinėti žinutes kad ir visą naktį, ji dau- 
giau nė vienos neskaitys. 

Kaip tik tada atėjo trečia Žinutė. 


Matau, kad neketini išeiti. Gaila. Tokiu atve- 
ju šiąnakt teks nuveikti ką nors kita. Prieš 
akis turiu pasidėjęs Anos Sofijos adresą. Ei- 
siu jos aplankyti. Gal perduoti nuo tavęs lin- 
kėjimų? Jeigu norėtum, nedelsk. Iš ryto ji tų 
linkėjimų jau negirdės. Jau nieko negirdės. 

Snieguolė pašoko taip greit, kad kėdė subildėjo. Tas, ku- 
ris siuntinėjo žinutes, blefavo. Grasina tuščiai. Jis neuž- 
muš Anos Sofijos. Jis negali šito padaryti. Jis tik žiūri, 
kaip galėtų apgauti Snieguolę. 

Bet jeigu jis iš tikrųjų... 


Vis dėlto apsigalvojai? Turi dvi galimybes, 
mano Snieguole. Arba išeini dabar į lauką, 
arba Ana Sofija mirs dar nesulaukusi aušros. 
Gal tu ir nori, kad ji mirtų? Jeigu taip, mie- 
lai tą padarysiu. Viską dėl tavęs padaryčiau, 
brangioji. 


Snieguolė suprato, kad negali rizikuoti. Ji nežino, kas ją 
persekioja, bet suvokia, kad persekiotojas apie ją Žino 
nepaprastai daug. Ir tikrai gali viską. 

Ji apsirengė. Užsimetė striukę. Apsiavė kerzus. Dar 
atsargiai kyštelėjo nosį į kambarį, patikrino, ar Sampsas 
ramiai miega. Kambaryje buvo girdėti tolygus, ramus 
šnopavimas. Snieguolė greitosiomis pakraigaliojo ant 
lapelio — negalėjusi užmigti, todėl išėjusi pabėgioti. Ji 
tikėjosi, kad Sampsas nepabus, kol sugrįš. Jeigu sugrįš. 

Ne, Snieguolė ir dabar nesileido užvaldoma mirties 
baimės, nors ta ritosi jos link, kaip viską skandinanti 
banga. 

Lauke purškė ledinė dulksna. Snieguolė taip stipriai 
suspaudė lauko durų rankeną, kad suskaudo ranką. Ap- 
sižvalgė aplinkui, bet nieko nebuvo matyti. Kas čia per 
žaidimas? Ji išėjo į lauką. Darė tai, kas liepta. 


Gera mergaitė. Bet naktis šalta. Norėčiau, 
kad sušiltum. Žinau, kad greitai bėgioji. 
Duodu lygiai penkiolika minučių nulėkti iki 
Nesilinos dvaro. Jeigu pavėluosi, pakeisiu 
planus ir eisiu pas Aną Sofiją. Pradedu skai- 
čiuoti laiką. 


Snieguolė pasileido bėgti dar tebeskaitydama paskuti- 
nius žinutės žodžius. Pažliugęs, slidus parko takas, ro- 
dės, sklendžia į šonus nuo kerzų. Kodėl ji ir šįkart nesu- 
siprato apsiauti sportinių batelių? Jau turėjo numanyti, 
kad kada nors turės neštis iš visų jėgų. Toks jos gyveni- 
mas nuo praeito vasario. 

Snieguolė mintyse mikliai apmetė, kuriuo keliu grei- 
čiau nubėgs. Nuo Naistenlahti gatvės į Laplandijos kelią 
ir juo ligi Tampelos. Batai žliugino ir taškė rusvo pilku- 
mo tižę. Šalta dulksna skverbėsi pro striukę ir kepurę, 
temdė regėjimo lauką. Blyškiai švytėjo gatvių žibintai. 
Pašaliuose, kur jų šviesa nepasiekdavo, juodavo tamsa. 

Bėgdama ir žvilgčiodama į laikrodį Snieguolė svars- 
tė, ar protingai pasielgė. Kodėl ji šitai daro? Kodėl jai, 
tiesą sakant, rūpi, ar persekiotojas tikrai įvykdys savo 

grasinimą? Snieguolė nebuvo mačiusi Anos Sofijos dau- 
giau kaip dvejus metus ir apskritai su ja nebendravo. 
Snieguolei visai neturėtų rūpėti, kas atsitiks jos buvu- 
siai kankintojai. 

Pasukusi į Juhlatalo gatvę, Snieguolė suprato, kad 
negalėjo pasielgti kitaip, nes viena jos dalis tikrai troško 
Anos Sofijos mirties. Snieguolė daug sykių svajojo apie 
šitai, sapnuose regėjo. Net tada, kai atsikratė kankintojų 
ir persikėlė į Tamperę. Maža jos dalelė troško atkeršy- 
ti ir patirti, kad už pikta buvo atlyginta. Ana Sofija ir 
Vanesa kaltos dėl to, kad ji šitiek metų troško verčiau 
mirti, nei kęsti jų kankinimus. 

Teisėtas kerštas. 

Jeigu Snieguolė būtų likusi namie ir vėl atsigulusi 
miegoti, o Ana Sofija būtų nužudyta, Snieguolė būtų 
už tai atsakinga. Snieguolė būtų kalta, nes dalelė jos 
troško šito. 

Jai buvo likusios dar penkios minutės. Batų padai 
sparčiau talžė žemę. Ji bėgo Palatsinraiti tiltu, kuris 
nuo Tampelos veda į „Finlayson“ fabriko pusę. Ant tilto 
buvo slidu. Šalta drėgmė erzino plaučius. Bet ji suspės. 
Turi suspėti. 

Nesinpuisto parkas nebuvo mėgstamiausia Snie- 
guolės vieta. Gražus medžių ir krūmų sodas buvo 
įkurtas XX a. pradžioje beveik ant pliko Nesio uolos 
akmens. Vasarą parkas svaigino žalumu ir vešlumu, 
nuo jo vėrėsi gražus Nesijervio ežero vaizdas. Parke 

augo visokiausių alpinariumo augalų, net didžiausia 
Suomijos tuopa, stovėjo akmenėlių tvorelės. Kitomis 
aplinkybėmis Snieguolė būtų pavadinusi jį puikiausiu 
Tamperės parku. 

Bet ant Nesio uolos Liepsna pasakė, kad palieka ją. 
Todėl žvelgiant į parką, Snieguolę visada smelkė liūde- 
sys ir nerimas. Dabar jis skendėjo juodumoje ir mirti- 
noje tyloje. Košmarų parkas. 

Vidury parko, aukščiausioje vietoje, didingai vieni- 
šas bolavo šviesus ir apgailėtinai nutriušęs Nesilinos 
dvaras. Snieguolei griaužė plaučius, iš paskutiniųjų ko- 
piant aukštyn. 

Milavida. Tokiu skambiu vardu iš pradžių vadino 
Nesilinos dvarą. Milavidos istorija tragiška. Jį pastatė 
„Finlayson“ fabriko šeimininko Vilhelmo fon Notbeko 
sūnus Peteris fon Notbekas. Tada tai buvo medinė vila, 
pastatyta šalia Nesio uolos. Bet Notbeko šeima niekada 
negyveno naujoje 1898 metais baigtoje statyti Milavi- 
doje, nes Peterio žmona Olga mirė gimdydama dvynius, 
o praėjus pusmečiui Paryžiaus ligoninėje po apendici- 
to operacijos mirė ir Peteris. 1905 metais dvaras buvo 
parduotas Tamperės miestui. Juodoje gruodžio naktyje 
Nesilinos dvaro pastatas atrodė lyg vaiduoklis, visiška 
regimybė. Šmėklų dvaras. Gal Notbekai vis dėlto atsi- 
kraustė ten po mirties. 

rėjosi maurote sumauroti persekiotojui, kad išeitų, kad 

galų gale pasirodytų. Kaip tik tą akimirką skimbtelėjo 
dar viena žinutė. 


Minute anksčiau. Neįsivaizdavau, kad tu to- 
kia greita. Nusipelnei atlygio. Žiūrint nuo 
ežero iš kairės pastato pusės, pamato mūre 
rasi nedidelį duburėlį. Ten tau kai kas pa- 
likta. 


Iš pradžių bėgynės, paskui — slėpynės. Persekiotojui 
visa tai teikė liguistą pasitenkinimą. Snieguolė priė- 
jo prie pastato iš kairės pusės ir ėmė pirštais grabinėti 
šaltą pamato mūrą. Nieko. Jokio duburėlio. Jai šitai jau 
nusibodo. Paskui, kai jau buvo praradusi viltį ir sušalę 
pirštai bemaž nieko nejautė, prie pat žemės rado dubu- 
rėlį. Įkišo pirštus ir užčiuopė kažkokį metalinį daiktą. 
Išėmė jį. 
Jos delne gulėjo nedidelis žalvarinis raktelis. 


Sveikinu. Tai tavo didžiosios gyvenimo pa- 
slapties raktelis. Neabejoju, kad gerai pasirau- 
susi atmintyje prisiminsi, ką jis rakina. Bet 
dabar laikas bėgti namo pažiūrėti, ar karalai- 
tis ramiai miega. Juk nenorėtum, kad jam kas 
bloga nutiktų? Nors jis nėra tas, kuris tave iš 
tikro myli. 

Snieguolė manė, kad nepajėgs atgal parbėgti dar grei- 
čiau. Vis dėlto baimė ją skraidino dar smarkiau. Jeigu 
tas pamišėlis padarys ką nors Sampsui... 

Namuose viskas buvo savo vietose. Sampsas šnopavo 
ant čiužinio. Snieguolė nusirengė, sumaigė į gniužulėlį 
savo paliktą raštelį, išmetė į šiukšlių dėžę ir atsargiai 
pritykino prie Sampso. Vaikinas miegodamas atsisuko 
įją ir apsikabino. Sampso plaukai prie kaktos buvo drė- 
gni. Gal sapnavo kokį nors blogą sapną ir suprakaitavo? 

Snieguolė staiga pasijuto taip nusikamavusi, kad akys 
nevalingai užsimerkė. Ji užmigo ir nesapnavo nei koš- 
maro, nei paslaptingojo raktelio, kuris laukė jos striukės 
kišenėje. Raktelio su meistriškai nukalta širdele. 


Žmonės tokie patiklūs. Jei kalbi ganėtinai įtikinamai ir 
įtaigiai, praryja kiekvieną žodį, laikydami tai malonia 
tiesa. Todėl galiausiai aš nesunkiai pasiėmiau raktelį. 
Žmonės manimi pasitiki ir prasitaria. Ir jis prasitarė, 
nes man pavyko sukurti užtenkamai laisvą ir konfiden- 
cialigą atmosferą. Nereikėtų užmiršti, kad ir alkoholis 
padeda žmonėms atsiverti. Raktelis buvo paslėptas ten, 
kur jis manė. 

„Ar normalu, kad jie tebesaugo raktelį lentynoje už- 
kišę už „Tytieineno pasakų medžio“ knygelės?“- nusi- 
kaušęs paklausė jis. Aš pritariau, nors manau, kad šia- 
me pasaulyje yra nenormalesnių dalykų. Kas aš toks, 
kad vertinčiau kitų sprendimus? Kiekvienas paslaptis 
saugo savaip. 

Norėjau duoti jį tau, kad prisimintum. Galėčiau iš 
karto papasakoti viską, ką žinau, bet tai kvaila. Labiau 

norėčiau, kad viską atrastum pati. Tada tie atradimai 
bus reikšmingesni. Tada sugrįš tikri prisiminimai. 

Gal tu dar negalėsi patikėti tuo, kad aš tau teikiu 
dovanas. Vieną po kitos. Didžiausias iš visų, kurias gy- 
venime gavai. 

Tu gausi dovanų savo praeitį. 

Tu gausi dovanų savo paslaptį. 

Tu gausi dovanų supratimą apie tai, kokia esi iš ti- 
kryjų. 

Tu gausi dovanų save visut visą. Galiausiai. 

O tuomet jau galėsi priimti dar vieną, paskutinę 
dovaną — mano amžiną meilę, nes suprasi, kad tik aš 
vienas galiu tave taip stipriai mylėti. Tada ir tu mane 
pamilsi. Mes panašūs. Mes - viena. 


GRUODŽIO 12-0JI, 
ANTRADIENIS 

Juodas vanduo vis giliau traukė Snieguolę. Ji jau nebe- 
iškils į paviršių, kad ir mėgins. O ji net nenorėjo mė- 
ginti. Po vandeniu tamsavo miškas. Kitoks nei žemėje. 
Medžių kamienai ir šakos be paliovos grakščiai švylavo. 
Atrodė liauni. Lankstūs vandens augalai. 

Snieguolė grimzdo vis giliau, giliau. Pastebėjo ant 
dugno kažką blizgant. Tai buvo nedidelė skrynutė. Pasi- 
rodė matyta. Snieguolė suprato, kad žalvarinis raktelis, 
kurį ji surado, rakina skrynutės užraktą. Raktelis nuo 
šitos skrynutės. 

Snieguolė mėgino nusigauti prie skrynutės, bet kojos 
staiga įklimpo į juodą dugno dumblą. Ji neįstengė paju- 
dėti. Ji negalėjo įkvėpti. Jai trūko deguonies. Snieguolė 
suprato, kad jos plaučiai greitai prisipildys vandens ir ji 
numirs. 

— Baimė. 

Pabrėžtinai ištartas žodis staiga pažadino Snieguolę. 
Ji buvo užsnūdusi tik minutėlę. Kurį laiką nesusivokė, 
kad sėdi psichologijos pamokoje ir kad iš miego pabu- 
dino mokytojo Henriko Virtos balsas. Praeitos nakties 
bėgimas į Nesilinos dvarą rodės kaip seniai sapnuotas 
košmaras, bet šitai paneigė du konkretūs dalykai. Be- 
protiškas nuovargis ir mažas žalvarinis raktelis, kuris 
dabar glūdėjo džinsų kišenėje ir kurį jį tolydžio apčiu- 
pinėdavo pirštais. 

Skrynutė. Snieguolė ją prisiminė. Bet kur ją matė?.. 

— Baimė — vienas stipriausiai žmones valdančių jaus- 
mų, — tęsė Henrikas. — Pagalvojau, kad mes be reikalo 
kalbame apie drąsą. Drąsos nėra. Yra tik baimė. 

— Kaip galėtumėte tai paaiškinti? — nepakėlusi ran- 
kos paklausė Tinka. 

— Dažnai sakoma, kad drąsa — tai baimės nugalėji- 
mas. Aš manau, kad baimė paskatina veikti ir daryti tai, 
ko šiaip jau nepajėgtume. Todėl baimę mes įsivaizduo- 
jame kaip drąsą. 

Henrikas kalbėjo žemu, maloniu balsu. Jis vienas myli- 
miausių Snieguolės mokytojų kaip tik todėl, kad jo išdės- 
tytos mintys skatino mąstyti, bet per daug neprovokavo. 

— Bet juk baimė kursto bėgti, o drąsa pasilikti ir ko- 
voti? — paklausė Aleksis. 

— Galima, aišku, manyti ir taip. Antra vertus, galima 
taip pat manyti, kad baimė mums nurodo, kaip reikėtų 
elgtis vienomis ar kitomis aplinkybėmis. Mirties bai- 
mė — viena stipriausių baimių. Vienąkart ji kursto bėg- 
ti, o kitą — paakina kovoti, — atsakė Henrikas. 

Snieguolę dar lenkė nuovargis, jai norėjosi tiktai su- 
dėti ant suolo rankas, nuleisti galvą ant tos rankų pagal- 
vės ir miegoti miegoti miegoti. Šalia sėdėjo Sampsas, jis 
paglostė Snieguolei ranką ir sušnibždėjo: 

— Po šios pamokos eik namo išsimiegoti. Atrodai 
kaip numirėlė. 

— Ačiū, — šyptelėjo Snieguolė. 

Sampsas iš ryto nusistebėjo, kad ji atrodo labai pa- 
vargusi. Snieguolė teatsakė, kad naktį prastai miegojo. 
Ką daugiau galėjo pasakyti? Persekiotojas aiškiausiai 
nurodė apie jį ir jo žinutes niekam nė žodeliu neprasi- 
tarti. Sampsas patarė jai likti namuose, bet Snieguolei 
atrodė, kad viena ji neištvers. Vis dėlto dabar manė, kad 
pailsėti būtų neblogai. Kad pailsėti būtina. 

Pamokai pasibaigus, Henrikas paprašė Snieguolės 
dar minutę pasilikti klasėje. Sampsas jau skubėjo į kitą 
pamoką, tad tiktai kilstelėjo delną prie ausies parody- 
damas, kad pasišnekėsią telefonu. Snieguolė linktelėjo 
galvą. 

— Tik norėjau pasitikslinti, ar rašysi baigiamąjį psi- 
chologijos darbą, —- tarė Henrikas. 

— Neketinau nerašyti, —- atsakė Snieguolė. 

— Šiaip jau neklausčiau, bet tikrai daug metų netu- 
rėjau tokios gabios mokinės. Šitaip sakyti nederėtų, bet 
noriu, kad tu tai žinotum. 

Henrikas švelniai paplekšnojo Snieguolei per petį. 

— Gerai. Dėkui, — suglumusi pratarė Snieguolė. 

Jai palengvėjo, kai Henrikas nusisukęs palinko 
prie savo popierių parodydamas, kad pokalbis baig- 
tas. Snieguolė pajuto, kad jai iš tiesų skausmingai 


trūksta miego. 


Skambutis į duris pasigirdo kaip tik tada, kai Snieguolė 
sapnavo, kad bučiuoja Liepsną. Sapne jautė, kad žalva- 
rinis raktelis iš jos burnos nuslenka Liepsnai į burną. 

Snieguolė atsikėlė dar tebesupstoma sapno. Pasižiū- 
rėjo pro durų akutę. 

Liepsna. Aišku. Snieguolė net nenustebo. 

Ji atidarė duris, nors buvo sau pažadėjusi daugiau 
Liepsnos neįsileisti. Vis dėlto sapno bučinys tebedegino 
jai lūpas. Iš pradžių Liepsna tylėjo. Nusimovė oranži- 
nes pirštines ir švelniai vėsia ranka paglostė Snieguolei 
skruostą. 

— Negalėjau neateiti, - tada pasakė ji. - Po paskuti- 
nio susitikimo mane apėmė jausmas, kad tu kažko bijai. 
Turėjau užeiti ir pasižiūrėti, ar tu sveika gyva. Juk žinai, 


kad saugosiu tave nuo visokio šio pasaulio blogio. 

Žodžiai lėkė į Snieguolę kaip ugninės strėlės. Kaip 
tik tada kažkas jos širdyje sugriuvo ir sugniužo. 

Kažkas ją permatė kiaurai. Pažino jos jausmus, ku- 
riuos taip rūpestingai slėpė. 

Snieguolė ranka apkabino Liepsną per sprandą ir 
prisitraukė. Žiūrėjo jai į akis tol, kol įstengė. Nėrė į le- 
dinį vandenį. Šoko į dangaus žydrynę. Žengė į melsvai 
plėvojančios ugnies karščiausią tašką. Tada pabučiavo 
Liepsną ir jos lūpos, burna ir liežuvis išreiškė visą ilge- 
sį, liūdesį, geismą ir aistrą, kuri draskė ją nuo tol, kai 
jiedvi išsiskyrė. 

Vos lūpom prisilietusi Snieguolė suprato. 

Tai jų miškas. Tai jų ežeras. Tai rašalo mėlynumo, 
šviesulių nusėtas jų giedras dangus. 

Visa tai apsiautė jas tą pačią akimirką. Visa tai nie- 
kur nebuvo dingę. Pro medžių lapus mažais takeliais 
siurenanti šviesa. Raminanti prieblanda. Šiugždesys, 
traškesys, burkavimas, vėjo ūžesys, pliuškenimas, švel- 
niai sūpuojančios bangos, vėsios srovės ir šilto vandens 
duburiai, nesvarumas, svaigulys, begalybė, laikas ir am- 
žinybė, oras, laisvai srūvantis į plaučius, visatos pulsas, 
jųdviejų vienas pulsas. 

Snieguolė neprisiminė, kada jai buvo taip sunku ir 
negera, kaip atsitraukus nuo Liepsnos lūpų. Bet ji turėjo 
atsitraukti. 


Kodėl tai, kas teisinga, atrodo baisiai neteisinga? 

— Mes negalim susitikinėti. Bent jau kurį laiką. Aš 
dabar su Sampsu, - tarė Snieguolė. 

Ji prisivertė žengti žingsnį atgal. Atstumas iki Lieps- 
nos atrodė skausmingai didelis. Jos turėjo laikytis viena 
prie pat kitos. Bet negalėjo. 

— Ar tu jį myli? — paklausė Liepsna. 

Paklausė taip rimtai, kad buvo verta sąžiningo atsa- 
kymo. 

— Aš jau nesu tikra, ar žinau, kas yra meilė, - atsakė 
Snieguolė. 

— Tai kodėl tu su juo? Kodėl atstumi mane? Ar dėl to, 
kad jis — tikras vaikinas? 

Nuovargis perėmė Snieguolei širdį. 

— Aišku, ne. Nekalbėk šitaip. 

— Jeigu tau neužtenka manęs, pasakyk tiesiai. Jei aš 
dar tebesu nei viena, nei kita, jei turiu per daug trūkumų. 

Snieguolė išgirdo nuoskaudą ir liūdesį Liepsnos bal- 
se, bet paguosti negalėjo. Dabar. 

— Ne dėl to, - tepasakė ji. 

Ar Snieguolė galėjo paaiškinti Liepsnai, kad kaip tik 
su ja viskas atrodė be trūkumų? Kad atrodė, jog nieko 
nestinga. Bet ji dabar su Sampsu - geru, mielu, brangiu 
ir patikimu. Su Sampsu, kuris jai niekada nesudaužys 
širdies. 

Snieguolė suprato: jei žengs bent žingsnį giliau į miš- 
ką, paplauks bent porą yrių toliau į ežerą, jei leis žvaigž- 
dėtam dangui apgobti ir įsileis jį savin, — nebeištrūks. 

Jau nebenorės ištrūkti. Ir manė, kad netekus šito antrą- 
kart, nebeištvertų. Vieną sykį Liepsna iš jos tai atėmė. 
Išėjo, sykiu išsinešdama mišką, ežerą ir žvaigždes. Snie- 
guolė netikėjo, kad Liepsna dar kartą taip nepasielgs. Ji 
nesiryžo leistis vėl sužeidžiama. 

— Nesielk su manim šitaip, - tarė Liepsna. — Aš vis- 
ką dėl tavęs ištvėriau. Kad mes vėl galėtume būti kartu. 
O tu dabar atsuki man nugarą. 

Tai tu man atsukai nugarą, pagalvojo Snieguolė. Bet 
tai ne kerštas. Ne su tavim aš taip elgiuosi. Bet su sa- 
vim. Save skaudžiausiai baudžiu, uždrausdama sau lai- 
mę, nes man labai baisu. Aš negaliu pati pulti ir kristi 
žemyn dar kartą. Aš numirčiau. Išeičiau iš proto. 

Bet tepasakė tik tiek: 

— Tu viską iškentei ir ištvėrei dėl savęs. Taip ir turi 
būti. Niekas negali padaryti taip, kad jaustumeisi lai- 
minga ir vientisa, tik tu pati. 

Snieguolė matė, kaip Liepsnos akyse susitvenkė aša- 
ros. Sumirguliavo, bet Liepsna šiaip ne taip susitvar- 
dė, kad nepasrūtų skruostais. Tas liūdesio tramdymas 
Snieguolę skaudino labiau nei ašaros. Ji pati valdėsi, kad 
neapkabintų Liepsnos ir neglaustų prie savęs ilgai ilgai. 

— Tu šalta kaip ledas, Snieguole. Maniau, kad pažįstu 
tave. 

Snieguolė tylėjo. Jai trūko žodžių. Jeigu Liepsna jos 
nekęstų ar pyktų, gal būtų lengviau. Jai būtų lengviau 
atsiplėšti nuo Snieguolės. 

Kai Liepsna išėjo ir trinktelėjo laukujės durys, Snie- 
guolei nebelaikė kojos. Klestelėjusi prieškambaryje ant 
grindų pajuto, kaip juoduma išsėlina iš tamsių kampų 
ir puola ją. Juoduma skverbėsi pro ausis ir šnerves, įsi- 
raičiusi pro gerklę, brovėsi į plaučius, į pilvą ir užliejo 
sunkumu. Jai užėmė kvapą. Atrodė, kad baigiasi oras, 

Galų gale Snieguolė atsistojo ir nuėjo į virtuvę. Jai 
reikėjo stiprios kavos. Juodesnės nei jos širdyje įsikūrusi 
juoduma. Įsibėrusi į kavinuką, išgirdo barkštelint dury- 
se pašto langelį. 

Jau pažįstama baimė suleido iltis į sprandą. 

Turbūt tik nemokami leidiniai, pagalvojo Snieguolė. 

Bet prieškambaryje ant grindų gulėjo baltas, per 
pusę perlenktas A4 formato lapas. Snieguolė žaibiškai 
atplėšė duris ir išpuolė į laiptinę. Nieko. Net nubėgan- 
čio žingsnių laiptuose. Liftas nesujudėjo. Snieguolė mi- 
nutėlę padelsė, paskui sugrįžo vidun. Ji nesivaikys še- 
šėlio. Gali būti, kad blogiausia nutiktų tuo atveju, jei jį 
sučiuptų. 

Snieguolė nenorėjo išskleisti laiško, bet ir neišskleisti 
negalėjo. Jis buvo trumpas: 


Aš mylėsiu tave labiau nei kiti. Visada. 


Kai prisiliečiu prie tavęs, jaučiu, kad gyvenu. Gyveni- 
mas atrodo vertas gyventi. 

Svajoju apie tave labai seniai. Perskaičiau visus 
laikraščių straipsnius apie tave. Tuos, kurie pasirodė 
praeitą vasarą, apie tai, kaip iš degančio namo gelbė- 
jai žmones nuo tikros mirties. Skaičiau ir galvojau, kad 
tu didvyrė, bet žurnalistai tavęs nepažįsta. Jie pasakoja 
apie tave kaip apie sumanią ir drąsią merginą. Bet ne- 
matė tūžmo tavo akyse. 

Žinau, kad tu tokia kaip aš. Viena tavo pusė norėtų 
stebėti, kaip ugnis ryja pastatą ir žmones. Tavyje gajus 
naikinimo gaivalas. Tu jį slepi, nes mūsų visuomenei tai 
nepriimtina. Bet mes, naikinimo ir niokojimo vaikai, at- 
pažįstame vienas kitą. 

Svajojau apie tai, ką daryčiau, jeigu visiškai man at- 
siduotum. Kokiais būdais liesčiau tave. Liesčiau taip, 

kaip tu net nesvajojai. Žinau, kad tada tu prarastum 
savitvardą. Maldautum, kad liaučiausi. Maldautum, 
kad tęsčiau. 

Kai tave paliečiu, manyje pabunda žvėris. 

Bet juk mes abu esame žvėrys, mano Snieguole. Mes 
iš ty, kurie pasakose trokšta žudyti. Mes nemirštame. 
Mes visada laikomės tamsiausiuose kampuose, po me- 
džiais, po žeme, giliuose vandenyse. 

Ateis diena, kada tu visa būsi mano. Ta diena ateis 
greičiau, nei numanai. 


GRUODŽIO 13-0JI, 
TREČIADIENIS | 

Snieguolė įsirausė giliau po apklotu. Nesinorėjo išlįsti iš 
savo šilto lizdelio, kuriame buvo trumpam pasislėpusi 
nuo pikto pasaulio. 

Tegul talžo langą šlapdriba. Tegul skverbiasi šaltis 
pro lango plyšius. Po apklotu Snieguolei neva buvo 
saugu. 


Snieguolei galvoje skambėjo Bjork daina „And hurting 
stops“, nors namuose buvo tylu. Snieguolė įsivaizdavo 
ją apkabinusią ranką, šiltą alsavimą į sprandą, kūną, 
prisispaudusį prie jos iš nugaros. Pajuto šitai. Pajuto 
petį glostančią ranką. Pajuto odą, prigludusią prie 
odos. Lūpas, liečiančias jos lūpas, atsiveriančias bu- 
činiui. 


Snieguolė jautė Liepsną. Taip stipriai, lyg iš tikrųjų būtų 
šalia. Galiausiai ji suprato, kad Liepsna ir buvo šalia. 
Liepsna žengė greta, nors jos buvo išsiskyrusios. Nors 
jau nesusitikdavo. Tai Liepsnos delnas jai suspausdavo 
ranką, einant per tamsą vakare. Tai Liepsnos kūno šilu- 
ma ją apgobdavo, kai, atsisėdusi į fotelį, vienumoj skai- 
tydavo knygą. Tai Liepsna švelniai ją paglostydavo, kai 
užmigdavo viena. 

Ne Sampso ranka. 

Snieguolė jausdavo Sampsą tada, kai šis būdavo gre- 
ta. Kai būdavo čia pat. Kai Sampso ranka apkabinda- 
vo per juosmenį ir lūpos priglusdavo prie kaklo. Tada 
Snieguolė jausdavo tik jį, galvodavo tik apie jį, tada jiedu 
būdavo tik vienas dėl kito. Bet Sampso šalia nejausda- 
ma Snieguolė atsidurdavo kitur. Ji nejautė jo taip, kaip 
jautė Liepsną. 

Ar tai neteisinga? 

Ar galima taip gyventi? 

Snieguolė negalėjo pakeisti savo jausmų. Negalėjo jų 
neigti nei užgniaužti. Negalėjo atitolinti Liepsnos vien 
valios jėga, jei ištisų metų išsiskyrimas neatitolino. Tas 
jausmas nebuvo neteisingas. 

Ji gali nuspręsti, ką daryti. Ji gali nuspręsti, kokiu ke- 
liu eiti. Ji pasirinko Sampsą. Ir viskas. 

Snieguolė nusimetė apklotą ir iškart ėmė krėsti dre- 
bulys. Basoms kojoms palietus kietas ir vėsias grindis, 

kūnas pamaži sugrįžo į kasdienybę ir tikrovę. Reikėjo 
eiti iš namų, į mokyklą, susitikti su skaisčių elektros 
lempučių draskančia, griežta šviesa, kad nuvytų sapnus, 


nubrauktų palytėjimo prisiminimą. 


Švyti danguj Paukščių Takas skaistus, 
Kalėdų nakties žinios šviesą atspindi. 
Dangaus žiburiai, džiaugsminga žinia. 


Dega žvakutės, dega žvakutės. 


Laiptų pakraščiuose stovėjo žvakutės. Elektros šviesos 
buvo išjungtos. Skaistus žvakių liepsnelių ribuliavimas, 
lengvas jų švieselių šokis priminė pasakų pilį ar XIX a. 
dvarą. Snieguolė buvo užmiršusi, kad rytas mokykloje 
prasidės Liucijos eisena. Švediška tradicija pamaži plito 
ir tarp suomių. 

Liucijos dieną Snieguolę apimdavo prieštaringi jaus- 
mai. Su ta diena siejosi ne tik šiluma ir ramumas, kurį 
maloniai jausdavo stuburkauliu, bet ir daugybė liūdnų 
prisiminimų. Dar nelankė mokyklos, kai sykį užsimanė 
pabūti mergele Liucija namuose. Ryhimekio vaikų dar- 
želis tada dar nešventė Liucijos dienos. Mamą ta mintis 
nudžiugino ir ji pažadėjo iš ryto iškepti „Liucijos ban- 
delių“. Bet tėtis ilgai stebeilijo į Snieguolę ir jo veidą už- 


traukė visus jausmus nustelbianti pilkuma. 


111 


— Mes negarbinsim tos, kuri išsilupo akis, norėdama 
atsikratyti persekiotojo, susižavėjusio jų gražumu. Ne- 
garbinsim tos, kuriai suvarė durklą į kaklą, nes nedegė 
ugnyje. 

Snieguolė iki šiol prisiminė tėčio žodžius. Prisiminė, 
kaip nuslopo jos užsidegimas. Jautėsi taip, kaip nurijusi 
nesukramtytą varveklį. Mama supyko ant tėčio už tai, 
kad vaikui prikalbėjo tokių baisybių. Snieguolei atrodė, 
kad blogiausia — ne tėčio žodžiai. Blogiausia buvo tėčio 
žvilgsnis, kuriuo vėrė kiaurai, lyg nematydamas nei jos, 
nei jos užsidegimo, nei džiaugsmo. 

Snieguolė daugiau niekada nesiūlė švęsti Liucijos 
dienos. 

Ji stebėjo būrelį merginų ilgom baltom suknelėm, 
vainikuotų žalio šilko popieriaus lapų pynėm, su ar- 
batinėm žvakelėm rankose lipant laiptais Žemyn. 
Tinka žengė pirmutinė. Ilgi raudoni jos plaukai tądien 
buvo sugarbanoti į angelišką debesį. Eidama pro šalį 
ji maloniai nusišypsojo Snieguolei ir mažumėlę pri- 
merkė akis. 

Kai eisena pradingo drabužinės vestibiulyje ir gies- 
mė nutolo, Snieguolė susivokė, kad jos galvoje giesmė 
skamba švediškai. 


Stjūrnor som leda 0oss, vūgen att finna, 
bli dina klara bloss, fagra prūstinna. 

Drėmmar med vingesus, under 0ss sia, 
tūnd dina vita ljus, Sankta Lucia.* 


Suomiškai Snieguolė visada kalbėjo geriau nei švediš- 
kai. Tėčio kalba šnekėdavo retai. Daugiausia su tėčiu 
ir jo giminaičiais. Bet švedų kalba Snieguolei tapo 
poezijos kalba, dainos kalba, kuri suvirpino tokius 
jausmų klodus širdyje, kad net nesugalvojo, kaip juos 
pavadinti. 

Drėmmar med vingesus. 

Vingesus. Kiek grožio talpina vienas žodis. Sparnai. 
Sparnų šnaresys. Ar šlamesys — kaip vėjo šlamesys, ar 
ošesys — kaip krioklio ar ugnies. Snieguolė tą žodį iš- 
girdo dainuojamą — dainuojamą skambiu vaikišku bal- 
seliu. Jis atrodė pažįstamas, bet tai buvo ne jos balsas 
mažumėj. 

Staiga išvydo prieš save medinio namo laiptus, šve- 
diškai dainuodama Sankta Lucia jais leidosi maža mer- 
gaitė. Rožė. Tai turbūt jos dingusi sesutė Rožė. Snieguo- 
lė prisiminė, kokia graži tada buvo Rožė, beveik neže- 


miška, prisiminė pagalvojusi, kad norėtų kitais metais 


* Žvaigždės, kurios mus veda, kad rastume kelią, 
tebus tavo žiburiu, įstabi šventoji. 
Sapnai šnara sparnais, padaryk mums stebuklą, 
uždek savo baltąją šviesą, šventoji Liucija (šved.). 

dainuoti drauge su Rože. Kodėl ji neprisimena kitų 
metų? Ar kitų metų nebuvo? 

Ji prisiminė, kad Rožė švelniai šypsojo Snieguolei. 
Taip, kaip šypso tiktai vyresnioji sesutė. 


Karalaitis vis stipriau veržė Snieguolei korsetą. 

Dar truputį, ir tu tapsi paklusnesnė. 

Dar truputį, ir elgsiesi padoriai ir santūriai. Tu jau 
ne miškų mergelė, tu jau karalienė. Žengdama priva- 
lai statyti kojas lėtai ir grakščiai. Privalai tylėti, kai aš 
kalbu. Tau nevalia šaukti nei juoktis — tai nederamas 
elgesys. Tu turi dailių suknelių ir brangenybių, gyveni 
auksuotuose kambariuose. Nesuprantu, ko tu nelai- 
minga? Ko tau trūksta? 

Karalaičio žodžiai aidėjo ausyse. Snieguolei ėmė 
trūkti oro. Korsetas suspaudė plaučius. Regėjimo lauko 
ribos pradėjo mirguliuoti, temti. 

— Dar kiek paveršiu, gal greitai vėl užmigsi amžinuo- 
ju miegu ir aš vėl galėsiu paguldyti tave į stiklinį karstą. 
Jame atrodei gražesnė. Geresnė ir ramesnė. Aš pamilau 
stikliniame karste gulinčią merginą, o ne šitą ištižėlę, 
begėdę, vaidininkę, paprastų paprasčiausią ir nepasa- 
kišką, — šnibždėjo Karalaitis Snieguolei į ausį. 

Trūksta oro. 

Baigiasi deguonis. 

Snieguolė mėgino įkvėpti. Neįstengė. Ji tiesiog nej- 
traukė į plaučius oro. Lyg skęsdama. Lyg alpdama. Tam- 
sa išskleidė prieš akis sparnus. 

Snieguolė parkrito. Trinktelėjo galva į grindis. 
Žvilgsnis nuslinko scena ir ji staiga prisiminė, kur matė 
skrynutę, kurią rakina raktelis. Skrynutė stovėjo tėvų 
miegamajame, po lova, uždengta audiniu. Snieguolė 
matė ten skrynutę prieš daug daug metų, kai nuėjo į 
miegamąjį pasiimti termometro, tas nukrito ant grindų 
ir pasirito po lova. Snieguolė pasvarstė, kas per daiktas 
uždengtas tamsiu vilnoniu apklotu. Kilstelėjusi apklotą 
Snieguolė pamatė medinę skrynutę. 

Tada akimirką jai šmėkštelėjo atminty kažkokios vai- 
kystės brangenybės, bet netrukus namo parėjo mama, 
o gal tėtis, ir Snieguolė pašokusi išlėkė iš miegamojo, 
lyg užklupta ką nors draudžiama daranti. Ir niekada ne- 
paklausė tėvų apie skrynutę. Nepaklausė. Suprato, kad 
tai paslaptis, kuri jai neturi rūpėti. 

Bet dabar rūpi. Nes ji turi skrynutės raktą. 

"Tokia buvo paskutinė Snieguolės mintis prieš pra- 
randant sąmonę. 


Vandens lašai ant veido. Lyg vasaros lietaus. Snieguolė 
atsimerkė ir išvydo susirūpinusio Sampso akis. 

— Nieko bloga man nenutiko, — tarė Snieguolė. 

Tai buvo melas, bet Sampsas jį būtų supratęs kitaip. 
Snieguolė gulėjo ant kažko minkšto, veikiausiai kokio 
nors apkloto, surasto rekvizito sandėlyje, kojos buvo 
kiek pakeltos. Korsetas nusegtas. Šalia stovėjo ne tik 
Sampsas, bet ir Aleksis, ir Tinka su buteliu vandens 


115 


rankoje. Veikiausiai kaip tik ji apšlakstė vandeniu Snie- 
guolei veidą. 

— Juk sakiau: atsargiai su tuo korsetu, — burbtelėjo 
Tinka Aleksiui. 

— Nelabai ir suveržiau, — pasiteisino Aleksis. 

— Ne dėl to taip nutiko, — tarė Snieguolė ir sunkiai 
atsistojo. 

Galva sukosi, bet Snieguolė nusprendė svaiguliui ne- 
pasiduoti. Turėjo įtikinti visus, kad atsigavo, antraip jie 
nepaleis. 

— Turbūt prastai pavalgiau. Ir per mažai miegojau. 

Sampsas su Tinka susižvalgė. Aleksiui tartum palen- 
gvėjo. Tinka suraukė antakius ir įdėmiai pasižiūrėjo į 
Snieguolę. Galų gale lėtai pasakė: 

— Gerai. Kartais taip nutinka. Ir tu jau atsigavai. 

Snieguolė tikėjosi, kad niekas nepastebės jos kojų 
drebėjimo. Sampsas glostė jai nugarą tvirta, raminan- 
čia ranka. Snieguolė panūdo atsiremti jo ir jam leisti ją 
paremti, bet kaip tik tada negalėjo šito padaryti. 

— Turbūt šiandien tuo ir baikim, — nusprendė 
Tinka. 

— Gal ir gera idėja, - atsakė Snieguolė. —- Scena turė- 
jo baigtis tuo, kad aš pati atsirišu raištelius ir pabėgu į 
mišką, o atsitiko ne visai taip. 

Jai pavyko visus prajuokinti. Gerai. 

— Poryt generalinė. Ė, žmonės, spektaklis bus tikrai 
puikus! 

Tinka savo energija užliejo ir kitus, ir juos pagavo 
įkvėpimas. Salė sugaudė balsais. Aleksis švelniai stuk- 
telėjo Snieguolei petį ir sumurmėjo: 

— Atsiprašau. 

— Nieko tokio, — atsakė Snieguolė. 

— Parvesiu tave namo ir kaip reikiant palepinsiu, — 
sušnibždėjo Sampsas jai į ausį. 

Snieguolė atsargiai išsilaisvino iš jo glėbio. 

— Puiku, bet aš turiu važiuoti į Ryhimekį. 

Snieguolė žvelgė Sampsui tiesiai į akis, nors buvo 
sunku. 

— Kaip tik šį vakarą? — nusistebėjo Sampsas. 

— Tokia šeimos tradicija Liucijos dieną. 

Jau antra melagystė. Nors galima sakyti, kad ne me- 
lagystė. Tėtis buvo sakęs, kad jų šeima nešvęs Liucijos 
dienos, bet jo pusbrolis pastaraisiais metais vis tiek 
ruošė susitikimus. Snieguolė žinojo, kad tėvai ruošiasi 
važiuoti į Turku ir sugrįš tiktai rytojaus rytą. Ji galės 
viena sau ramiai apžiūrėti skrynutę. 

Sampsas atrodė nusivylęs. Snieguolei buvo sunku at- 
laikyti liūdną ir sykiu susirūpinusį jo žvilgsnį. Bet rei- 
kėjo. Suprato, kad turi atrasti atsakymus jau tą vakarą, 
antraip išsikraustys iš proto. 

Ji švelniai pabučiavo Sampsą į lūpas ir pasistengė ne- 
galvoti, kad tai melagės bučinys. 


13 


Atrodė, nedora, draudžiama užeiti į namus tėvams ne- 
žinant. Žingsnių aidas keistai atsimušė nuo sienų. 

Ne sava ne savame name, kuždėjo aidas. Šmėkla, ku- 
riai nevalia vienai tykinti po kambarius. 

Aišku, tėvai nebūtų draudę, jeigu Snieguolė būtų pa- 
sakiusi, jog atvažiuos, bet ji nenorėjo, kad tėvai žinotų. 
Nenorėjo, kad užduotų nereikalingų klausimų, kad vėl 
tektų meluoti. Snieguolė nenorėjo meluoti patiems arti- 
miausiems. Bet persekiotojas savo grasinimais vertė ją 
tai daryti. 

Snieguolė tikėjosi, kad, galų gale išsiaiškinus paslap- 
tį, Šešėlis ją paliks ramybėje. Gal persekiotojo apsėdimą 
pirmučiausia nulėmė jo žinios apie tai, ko Snieguolė ne- 


žino, ir užvis labiausiai jam rūpi atskleisti tiesą? 

Snieguolė nutildė savyje balsą, sukuždėjusį, kad 
tokio godaus, pamišėliško susidomėjimo vien šitai ti- 
kriausiai nepatenkins. 

Tėvų miegamajame tvyrojo tas pats kvapas. Levan- 
dų, švarių užvalkalų, mažumėlę — kambarinių augalų 
žeme, tėčio losjonu ir senom nėriniuotom užuolaidom, 
kurios anksčiau kabėjo pas močiutę. Snieguolė kilste- 
lėjo grindis siekiančios lovatiesės kraštą ir pasižiūrėjo 
po lova. Apklotas, kurį prisiminė, buvo ten. Ji palindo 
po lova. Grindys baltavo dulkėm. Tėtis, matyt, jų nebe- 
siurbliuodavo taip maniakiškai, kaip tada, kai čia dar 
gyveno Snieguolė. Puiku. 

Snieguolė pakėlė apklotą. Širdis staiga ėmė baugiai 
daužytis. Rankos keistai atšalo, sudrėko. Bet apklo- 
tu buvo uždengta paprasta kartoninė dėžė. Ne puošni 
skrynutė. Tik ruda kartoninė dėžė su erotine literatūra. 

Snieguolė pastūmė dėžę po lova, uždengė. Dėžėje 
buvo paslapčių, bet ne tų, kurių ji ieškojo. Tėvų mie- 
gamojo reikalai jai visai nerūpėjo ir ji nenorėjo atrasti 
tokių, apskritai žiūrint, nekaltų dalykų. 

Ji kosėdama iššliaužė iš po lovos ir nusibraukė dul- 
kinus džinsų kelius. Ją perėmė neviltis. Tuštuma. Gal 
prisiminė ne tai? Gal ji vis dėlto tiktai išsigalvojo, tik 
įsivaizdavo tą skrynutę? Gal ji taip įtemptai galvojo 
apie turimą raktelį, kad pati įtikėjo prisiminusi skry- 


nutę su užraktu? 

Ne. Taip negalėjo būti. Snieguolė nesutiko su ta min- 
timi. 

Kur žmogus jos tėvų namuose nukištų skrynutę, jei- 
gu nenorėtų, kad kas netyčia surastų? 

Snieguolė apieškojo spinteles ir drabužines, rūsį ir 
nedidelę stoginę galiniame kieme. Skrynutės ten nebu- 
vo. Nė ženklo. Vakaras jau gręžėsi į naktį. Viltis pamaži 
virto niauriu nusivylimu. 

Mąstyk, mąstyk, ragino ji save, atsisėdusi ant svetai- 
nės sofos. Snieguolė švelniai pasitrynė smilkinius, mė- 
gino nuvyti atkakliai atslenkantį galvos skausmą. Išsiė- 
mė iš kišenės raktelį, palaikė delne. 

Rakteli, rakteli, pasakyk. Parodyk užraktą, kurį raki- 
ni. Nuvesk mane prie skrynutės. 

Raktelis buvo tik negyvas sunkulys delne. Jis nega- 
lėjo atsakyti. 

„Kartais tai, ko ieškai, glūdi arčiau, nei manai.“ Snie- 
guolė negalėjo pakęsti tokių neva prasmingų banalybių. 
Dabar kaip tik tokia kankinamai atkakliai beldė galvoje. 
Kur arčiau? Po užpakaliu? 

Nė neužbaigusi minties, Snieguolė numėtė ant grin- 
dų pagalvėles ir atidarė miegamąją sofą. 

Ir rado skrynutę. 

Miegamoji sofos dalis buvo sulankstoma į vidų ir iš- 
traukiama. Kai baldas virsdavo sėdima sofa, tarp mie- 


gamosios dalies ir grindų likdavo nedidelė ertmė. Į tą 

ertmę buvo galima padėti, pavyzdžiui, dėžes su patalų 
užvalkalais. Bet dabar ten stovėjo pažįstama medinė 
skrynutė. Snieguolė išėmė ją suprakaitavusiais delnais. 
Nesigėrėjo jos puošmenom. Ne paviršius jai buvo svar- 
bu, o turinys. Pirštai sunkiai nulaikė raktelį. Jis sukosi 
sunkiai, kaip seniai nenaudotas. Snieguolei teko gerokai 
pasistengti, kol užraktas galų gale pasidavė. 

Ji nežinojo, ko laukti. Nebūtų pasakiusi, ko tikisi ir 
ką nori rasti skrynutėje. Staiga prieš akis sutavaravo 
vaikystė, kurios nė neprisiminė buvus. 

Nuotraukose šviesiaplaukė mergaitė pilkom akim, 
panaši į ją, bet vis dėlto ne ji. Mergaitė panaši į tėtį ir 
mamą, bet vis dėlto nė vienas, nė kitas. Rožėrožėrožė- 
rožė. Jos sesuo Rožė. Pamačiusi nuotraukas, Snieguolė 
staiga prisiminė, kaip sesuo kvepėjo, kaip miegodama 
alsavo, kaip jos rankos apkabindavo, o kartais žnaiby- 
davo ją. Prisiminė Rožės smagų kikenimą. Jos tūžmingą 
verksmą. Dainavimą ir švilpiniavimą, panašų į lakštin- 
galos. 

Nuotraukos, kuriose dvi mergaitės drauge. Viena 
mažesnė, rudaplaukė. Tai Snieguolė. Jos sėdi greta. Jos 
pliuškenasi pakrantėje. Jos bėga. Šoka po sodo purkštu- 
vu. Snieguolė daugiau nežiūrėjo. Jos visos juslės staiga 
prisipildė prisiminimų. 

Braškės vasarą. Rožė duoda jai didžiausias, raudo- 


niausias. Močiutės palėpė, kurioje visada kvepėjo ru- 

deniu — net vasarą. Seni močiutės batai, kurie joms 
per dideli. Į vieną batą jos abi sukiša po koją. Ir negali 
nepargriūti. Rožės plaukai greitai susivelia. Snieguo- 
lės — ne. Rožė braukia šepečiu jai plaukus šimtą kartų, 
paskui — dar šimtą. Lietus talžo langą, o jos sėdi pasi- 
dariusios namelį iš apelsino spalvos apkloto. Per vaikų 
laidą rodo kažkokią baisybę, Rožė delnais uždengia 
jai akis ir šnibžda, kad tai tik pasaka. Rožių krūmas 
kvepia svaigiai, bet spygliai dygūs. Pačių geriausių žai- 
dimų suaugusieji nesuprato. Kartais jos užlieja vande- 
niu savo kambario grindis. Nes tai jūra. Rožės skruos- 
tai sūrūs, kai verkia. Snieguolė laižo druską jai nuo 
skruostų. Ji pavirtus kate. Jos laiko viena kitą už ran- 
kos, žadėdamos neišsiskirti. Visada gyventi viename 
name, visada miegoti viename kambaryje. Būti kaip 
Onelė ir Anelė.* Kaip Baltuolė ir Rožytė. O jei užniks 
negeri sapnai, jos miegos greta. Vienas šiltas šonelis 
prie kito šilto šonelio. Alsuos vienu ritmu. Košmarai 
tarp jų neįsiterps, jei miegos stipriai prisiglaudusios 
viena prie kitos. 

Snieguolė nenumanė, kiek laiko buvo praėję, kai galų 
gale susivokė, kad jai jau aštuoniolika, kad sėdi tėvų sve- 
tainėje ant grindų tarp paskleistų nuotraukų. Aplinkui 
margavo dešimtys pakrikai išmėtytų fotografijų. Jomis 


* Onneli ja Anneli. Suomių rašytojos Marjattos Kurjanniemi 
knygelių veikėjos (vert. past.). 

buvo nuklotos visos grindys. Sakytum virš galvos atsi- 
vėrė kitas dangus ir iš jo pabiro spalvotom keturkam- 
pėm snaigėm. Snieguolei jau buvo ne treji. Už rankos 
jos jau nebelaikė pora metų vyresnė sesutė Rožė. 

Rodės, kad atsirito didžiulė banga ir užgriuvo ją, pa- 
griebė stogą, grindis, sienas. Ta banga nunešė ją tuštu- 
mon. Kur nėra jokio saugaus, tvirto pagrindo, o viskas, 
kuo ji tikėjo, tėra juodų juodžiausias melas. Ji ligi šiol 
gyveno manydama, kad yra vienintelis vaikas, viena 
dukra. 

Kaip galima atimti seserį? Kaip galima nuslėpti tai, 
kad egzistavo mergaitė, vardu Rožė? Ir pirmučiausia — 
kodėl? Kas nutiko Rožei? 

Snieguolė atsistojo. Turėjo pasiremti sofos kampo, 
kad nepargriūtų. Jai svaigo galva. Pykino. Ašaros smau- 
gė gerklę. Nelaikė kojos. Sugrabaliojo mobilųjį ant sve- 
tainės stalo. Reikia tučtuojau paskambinti tėvams. Ne- 
svarbu, kiek dabar valandų. Nesvarbu, kad jie jau miega. 
Melagiai. Apgavikai. Ar galima taip elgtis su tuo, kurį 
myli? Juk negalima? Kaip jie galėjo nuslėpti tokį svarbų 
jos gyvenimo dalyką? 

Snieguolė turi jų paklausti. 

Dabar. 

Ji turi sužinoti, kas nutiko Rožei. 


yvo- ee 


atspėjo, nuo ko. 

Matau tave. Stovi ten su telefonu rankoje. Bet 
neskambink, juk nenori, kad pagrindinį vai- 
dmenį per pjesės premjerą vaidintų kraujas, 
tykštantis ant sienų. Scena plūstantis kraujas. 
Žiūrovų salę užliejantis kraujas. Juk nenori, 
kad šaunus, bet kvailas tavo bernelis kristų 
ant scenos, išsproginęs sustingusias akis. Ir 
supranti, kad niekas nepasikeistų atšaukus 
pjesę. Aš vis tiek jus visus surasčiau ir įgyven- 
dinčiau savo scenarijų. Tu šią valandą graži. 
Žmogus tiesos akivaizdoje visada gražus. 


Snieguolė šoko išjungti šviesos svetainėje, nors suvokė, 
kad neverta. 

Stovėjo nejudėdama tamsiame kambaryje ir atka- 
kliai stebeilijo į kiemą, stengdamasi ką nors įžiūrėti. Į ją 
žvelgė tik tamsa. 

Telefoną laikanti ranka nusviro. Snieguolė suprato, 
kad paskambinti negalės. 


Žinojimas - nuostabus ir žiaurus dalykas, mano bran- 
gioji Snieguole. Žinodamas gali daryti bet ką. Sukauptos 
žinios skatina mūsų veiksmus, tikėjimą ir pasitikėjimą. 
Žinojimas mums suteikia realią valdžią. 

Pažindamas ir žinodamas tam tikrus žmones, nuolat 
pildai žinias ir susirandi kaip tik tai, ko ieškai. Apie tave 
tiek daug žinau todėl, kad norėjau žinoti. Troškau šito 
taip, kaip vandens trokšta tas, kuris niekada nenumal- 
šina troškulio. Aš gebėjau užduoti reikiamus klausimus 
reikiamiems žmonėms. Radau kelius ir būdus sužinoti 
tai, kas turėjo būti slapta. 

Nėra nieko slapta tiems, kurie trokšta žinoti taip g0- 
džiai, kaip aš. 

Žmogus visada padarys išimtį, jeigu jį įtikinsi, kad 
verta pasidalinti tuo, ką žino. Vieni už žinias reikalauja 

pinigų, antri - kitokių dalykų. Dažniausiai jokios valiu- 
tos nereikalauja, nes dega noru išpasakoti, ką žino, net 
delikačius, slaptus dalykus. Tas noras glūdi žmogaus 
kraujyje. 

Rinkau žinias apie tave kantriai, po gabalėlį. Nesku- 
bėjau. Žinojau, kad turiu laiko, žinojau, kad ateis lai- 
kas, kai galėsi suvokti tai, ką tau perduosiu. 

Žinojimas suteikia stiprybės. 

Tiesa suteikia grožio. 


Mano dėka tu tapsi stipriausia ir gražiausia iš visų. 


GRUODŽIO 14-OJI, 
"KETVIRTADIENIS 

Visada būk šviesoje, Snieguole. 

Tai buvo paskutiniai žodžiai, kuriuos močiutė - ma- 
mos mama — pasakė Snieguolei. Kasos vėžys skubinai 
išsivedė močiutę prieš penkerius metus. Snieguolė lan- 
kė močiutę ligoninėje, būdama šalia pasilenkdavo visai 
prie pat, kad ji sausa, raukšlėta ranka paglostytų skruos- 
tą. Močiutė jauna liko našlė ir viena turėjo išmaitinti 
keturis vaikus. Snieguolė mylėjo ją — stiprią, bet sykiu 
trapią moterį, - besąlygiškai ir nevaržoma meile. Mo- 
čiutė irgi ją mylėjo, — tuo Snieguolė niekada neabejojo. 
Seneliai iš tėčio pusės nebuvo tokie artimi. Jie gyveno 
Alanduose ir Snieguolė su jais susitikdavo rečiau. 

Kodėl ir močiutė slėpė nuo Snieguolės tai, kad ji tu- 
rėjo seserį? Snieguolė pasijuto lyg kažkokioje keistoje, 
dirbtinėje tikrovėje, kurioje visi susimokę prieš ją. Lyg 

stebima slapta kamera. Lyg spektaklyje. Realybės šou, 
kuriam irgi buvo parašytas scenarijus, tik ji viena šito 
nežinojo. 

Visada būk šviesoje. 

Snieguolė prisiminė močiutės žodžius, eidama He- 
mės gatve nuo mokyklos namų link. Mieste surengtų 
„Iliuminacijų“ figūros užliejo gatvę geltonu ir auksiniu 
tviskesiu. Tarp švytinčių gėlių ir snaigių figūrų, apie 
medžių kamienus ir šakas apvyniotų švytinčių laidų, 
parduotuvių kalėdinių žiburių ir vitrinų galėjai už- 
miršti, kad, staiga visame mieste dingus elektrai, žmo- 
nės klaidžiotų aklinoje tamsoje. Kai šviesos ganėtinai, 
kai jos gausu, tamsa pasimiršta. Snieguolė svarstė, ar 
močiutė irgi šitaip manė. Jeigu Snieguolės gyvenimas 
virstų kuo šviesesniu ir džiugesniu, praeities tragedija 
išnyktų. 

Snieguolė net neabejojo, kad praeityje įvyko tragedi- 
ja. Ji tai suprato dabar, pamačiusi nuotraukas. Tik dide- 
le tragedija galima bent kiek paaiškinti tą nesuvokiamą 
dalyką, kad nuo jos buvo slepiama sesuo. 

Per visą naktį Snieguolė nė bluosto nesudėjo. Gavusi 
persekiotojo žinutę ji užgesino visas šviesas, užtraukė 
visas užuolaidas, atsinešė iš virtuvės aštriausią peilį ir, 
susirietusi sofos kamputyje, ėmė stebėti prieškambarį. 
Klausėsi kaip niekad atidžiai, krūpčiodama nuo kiekvie- 


no vėjo švilptelėjimo, kiekvieno traškesio ir girgždesio, 

šlapdribos barkštelėjimo ir plekštelėjimo į langą. Ji taip 
bijojo, kad manė numirsianti iš baimės. Snieguolė norė- 
jo paskambinti Sampsui, Liepsnai, tėvams ar policijai, 
bet negalėjo. 

Persekiotojas surišo jai rankas ir paralyžiavo ją, atė- 
mė veiksmų laisvę ir galimybę kvėpuoti. 

Lėtai slenkančioje naktyje Snieguolė svarstė, kas ją 
persekioja, bet nė manyt nenumanė. Koks nors pami- 
šėlis. Beprotis. Bet kas apie ją šitiek žino? Kas žino apie 
skrynutę, nuotraukas ir raktelį? Kas turėjo raktelį? Aiš- 
ku, Snieguolės tėvai. Nors Snieguolė vis labiau abejojo 
jų meile, vis dėlto manė, kad jie negalėtų šito padaryti. 
Jos tikra mama ir tikras tėtis. Ne, tai neįmanoma. 

Snieguolė nepajėgė susikaupti svarstydama, kas toks 
ją persekioja, nes jos mintis nustelbė klausimas, kas at- 
sitiko Rožei ir kodėl. Dabar tai atrodė svarbiau už viską. 
Ji turėjo rasti atsakymą, tik tada pajėgs galvoti apie ki- 
tus dalykus. 

Persekiotojas davė jai raktą, bet neatrakino svarbiau- 
sio užrakto. Snieguolė suprato, kad priklauso nuo jo va- 
lios. Ji buvo tikra, kad persekiotojas žino viską. 

Kai rytas pagaliau pilku, pavargusiu žvilgsniu pa- 
žvelgė į šiaurinio Žemės pusrutulio gruodį, Snieguolė 
nušliaužė nuo sofos nutirpusiom rankom ir kojom, be- 
maž alpdama. Nunešė peilį į virtuvę ir viską sutvarkė 
taip, tarsi niekas nebūtų užėjęs į namus. Viską darė me- 

chaniškai. Tarpais turėjo viską daryti automatiškai, nes 
kitkam neturėjo jėgų nei galimybių. 

Daryk tik tai, ką reikia. Visa kita atmesk. 

Taigi Snieguolė parvažiavo rytiniu traukiniu į Tam- 
perę, parėjo namo, persirengė, greitosiomis išgėrė puo- 
delį kavos ir iškeliavo į mokyklą. Įprasti dalykai, įprastas 
gyvenimas, viskas kaip niekur nieko. Žmonės stūmė ei- 
linę dieną, skubėjo į darbą, į mokyklą. Snieguolė į juos 
žvelgė lyg pro stiklą, lyg iš stiklinio karsto. Ji buvo čia 
pat, bet vis dėlto nebuvo. 

Gyveno kartą mergaitė, kurios nebuvo. 

Rožė, kuri buvo paprasčiausiai sunaikinta. Snieguo- 
lė, kuri vaikščiojo, alsavo ir pažiūrėti tikriausiai atrodė 
gyvas žmogus, nors širdies gilumoje jautėsi esanti vien 
juoduma. Vien žmogaus kevalas. 

Mokykloje Snieguolė pirmiausia sutiko psichologijos 
mokytoją Henriką Virtą, kuris pažvelgė į ją susirūpinęs. 

— Ar nesergi? - paklausė jis. 

— Ne. Tik šiokia tokia žiemos depresija, — atsakė 
Snieguolė. 

— Šiuo metų laiku reikia gyventi taip, kad netrūktų 
miego ir šviesos, — šiltai nusišypsojo Henrikas. 

Snieguolė pajėgė tik linktelėti. Tada pamatė Sampsą, 
kuris dar labiau susirūpino, išvydęs ją tokią pavargusią. 

— Vakaras buvo ilgas, - pamelavo Snieguolė. 

Jautė, kad, paleidusi dar bent vieną melagystę, apsi- 
vems. 

— Pašėlę Suomijos švedų vakarėliai. 

Ko gera, tada ir kilo kivirčas. Snieguolę suerzino 
"Sampso žodžiai, šypsena ir tonas, visut viskas. Ją už- 
siutino tai, kad Sampsas pasakė po pamokų lauksiąs jos 
bibliotekoje ir jiedu drauge pareisią į jos namus. 

— Aš taip pavargusi, kad po pamokų noriu tik pa- 
miegoti Suomijos švedų miegu ramiai kaip Suomijos 
švedė, — atkirto Snieguolė. 

— Pažadu viską daryti tyliai ir tau netrukdyti, — ra- 
miai atsakė Sampsas. 

— Ne. Šiandien aš noriu pabūti viena. 

— Tu dabar gana dažnai nori pabūti viena. 

— Man reikia vienumos. Žinojai tą, kai pradėjom 
draugauti. 

— Kartais atrodo, kad aš esu tiktai maža ir nereikš- 
minga tavo gyvenimo dalelė. 

Snieguolė pastebėjo liūdesį Sampso akyse ir kitokio- 
mis aplinkybėmis ją tai būtų skaudinę. Bet ne dabar. Ji 
buvo taip pavargusi, nusiminusi, jautė tokį spaudimą, 
kad Sampso liūdesį suprato kaip kaltinimą. 

Ką Snieguolė galėjo pasakyti? Nenoriu, kad ateitum 
pas mane, nes kiekvienas žodis, kurį tau sakau, melas. 
Meluoju tau, norėdama tave apsaugoti, bet šiandien šito 
padaryti negaliu. Tu manęs neišgelbėsi. Niekas manęs 
neišgelbės. 

Mokykloje išbuvo lyg neperregimo juodo rūko ap- 
gobta. Dabar ji ėjo Hemės tiltu, kurio abiejose pusėse, 

lyg garbės sargybą eidami, žiburiavo žirgų pavidalai. 
Snieguolės nuomone, tai buvo gražiausia vieta per visas 
„Iliuminacijų“ savaites. Žirgai stovėjo ant užpakalinių 
kojų, iškėlę priekines kanopas, buvo bemaž girdėti jų iš- 
didus žvengimas. 

Visada būk šviesoje. 

Ji neišsivaduos iš juodumos, kol nesužinos. 

Snieguolė nutarė, kad atėjo laikas pačiai susisiekti su 
persekiotoju. Išsiėmė iš kišenės telefoną ir išsiuntė per- 
sekiotojo paslaugos teikėjui žinutę. 


Noriu su tavim susitikti. 


Snieguolė manė, kad kvietimas ganėtinai paveikus. Ji 
buvo šiek tiek perpratusi persekiotojo emocijas ir manė, 
kad jis neatsispirs. 

Snieguolė suprato, kad tai pavojingas žaidimas, bet 
turėjo sužinoti, kas visa tai daro. 


Prie namų durų Snieguolės laukė staigmena. Samp- 
sas. Vaikinas stovėjo laiptinėje, pasidėjęs šalia iškylos 
krepšį. 

— Jeigu nori, galiu išeiti. Bet pagalvojau, kad tau rei- 
kėtų truputį pavalgyti ir kad kas nors padarytų, tarkim, 
sprando masažą. 

Su didele, šviesiai žalia sportine kepurėle ir vilties 
kupinom akim Sampsas atrodė toks mielas ir malonus, 

kad Snieguolei, rodės, plyš širdis. Ką ji padarė, kad nusi- 
pelnė tokios savimaršiškos, nesužeidžiamos meilės? 

— Nejau iš tiesų ketini nusivesti mane į iškylą per Ka- 
lėdas? — Snieguolė paklausė. 

— Aišku. Turiu apklotą ir visa kita. Tavo bute vietos 
tikrai užteks. 

Sampsas vyptelėjo. Snieguolė suėmė jo striukės 
apykaklę ir apdovanojo jį švelniu, ilgu bučiniu, nes 
kaip tik dabar Sampsas buvo nusipelnęs jo labiausiai 
pasaulyje. 

Namuose Sampsas iš tikrųjų patiesė ant grindų ap- 
klotą ir išdėliojo batoną, šviežią sūrį, vynuoges ir šo- 
koladinius keksiukus. Įjungė Sanos Kurki-Suonio mo- 
dernios liaudies muzikos plokštelę „Juoda“. Pasodino 
Snieguolę ant apkloto, sutepė sumuštinį, pripylė taurę 
raudonojo vyno, uždėjo delnus ant pečių. 

— Mėgaukis, — sušnibždėjo į ausį. 

Snieguolė užsimerkė. Sampsas buvo toks geras, ma- 
lonus, kad Snieguolę suėmė graudulys. 


Jie klausėsi Sanos Kurki-Suonio. Dainos melodija ir žo- 
džiai, Sampso švelnus prisilietimas, raudono vyno ši- 
lumos sruvenimas gyslomis. Snieguolė pasijuto lyg ap- 
supta švelnaus, pasakiško pasaulio. Gal galėtų jame pa- 
silikti? Gal ji galėtų užmiršt visa kita? Bent valandėlę? 
Sampso masažas buvo jaukus, malonus. Bet Snie- 
guolė negalėjo neprisiminti kitų rankų, nuo kurių oda 

įsielektrindavo kitaip, nuo kurių švelnių glamonių visu 
kūnu pereidavo malonūs impulsai. Liepsna. Ji galvo- 
jo apie Liepsną, nors kaip tik apie ją nereikėjo galvoti. 
Sampso atžvilgiu tai neteisinga. 

Tą akimirką skimbtelėjo Snieguolės mobilusis. Ji 
tiestelėjo ranką telefono link. 

— Nežiūrėk, - paprašė Sampsas. 

— Turiu pažiūrėti, — atsakė Snieguolė ir pasilenkusi 
paėmė mobilųjį. 

Sampso rankos atsitraukė nuo jos pečių. Vatinis pa- 
saulis prapuolė ir Snieguolė išgirdo širdį dundant siau- 
bu ir viltim — išsyk. Bet žinutė buvo ne nuo persekioto- 
jo. Ji buvo nuo Liepsnos. 


Visą laiką galvoju apie tave. Ryte — pirmiau- 
sia, vakare — paskiausia. Ir visą laiką tarp 
ryto ir vakaro. Aš tebemyliu tave. Mylėsiu 


visada. 


Snieguolė pajuto, kad skruostus išmušė raudonis. Ne- 
jau jas siejo toks stiprus ryšys, kad, Snieguolei pagalvo- 
jus apie Liepsną, ši pajusdavo tai. Snieguolė atsistojo. 
Nuėjo į virtuvę. 

— Nuo ko gavai žinutę? — paklausė Sampsas. 

— Nuo mamos. Palikau namuose vieną palaidinę. 

Melas, melas, melas, melas. Vėl melas. Snieguo- 
lė intuityviai atidarė tą virtuvės stalčių, kuriame lai- 

kė Liepsnos padovanotą sagę su drakonu ir paėmė ją. 
Pirštai glostė sunkaus papuošalo žvynelius. Ak, kaip 
ji norėtų prisisegti sagę prie striukės apykaklės ir di- 
džiuotis nešiodama ją. Kodėl jos gyvenimas negali būti 
paprastas? 

Snieguolė girdėjo, kaip Sampsas atsikėlė nuo apklo- 
to. Ji greitai paslėpė papuošalą kišenėje. Tada ištrynė 
Liepsnos žinutę. Būtų teisingai padariusi, jei būtų ištry- 
nusi Liepsnos telefono numerį iš mobiliojo atminties. 


Bet šito padaryti dar nepajėgė. 


Grojo muzika. Sanos Kurki-Suonio balsas užgulė visas 
Snieguolės mintis. 

— Gal galim išjungti muziką? — paprašė ji Sampso. 

— Aišku. Ką norėtum veikti? 

— Miegoti, — atsakė Snieguolė, nežiūrėdama Samp- 
sui į akis, ir nuėjo prie čiužinio. 

Ją staiga suėmė toks nuovargis, kad nebepastovėjo 
ant kojų. Snieguolė krito ant čiužinio su drabužiais, su- 
sisupo į apklotą ir iškart užmigo. 


Ne iš karto suprato, kas ją pabudino. Pažvelgė į šalia gu- 
lintį Sampsą. Jis buvo giliai įmigęs. Snieguolė kilstelėjo 
ant alkūnių, apsižvalgė. Sampsas buvo surinkęs iškylos 
valgius ir sulankstęs apklotą. Snieguolė miegojo taip 
kietai, kad nieko negirdėjo. 

pabudino žinutė. Buvo 22 val. 15 min. Šita žinutė buvo 


nuo Sešėlio. 


Ateik į „Serkeniemį“. Pramogų parkas - tin- 
kama vieta susitikti. Ten aš tau viską papa- 
sakosiu. 


Dažnai žiūriu į tave, iš tikrųjų tavęs nematydamas. 
Turiu kaip tik tam skirtą vietą. Turiu tavo nuotraukųy. 
Fotografavau tave slapta. Nuotraukose tu tokia miela, 
susimąsčiusi. Manei, kad niekas tavęs nemato. Nuo- 
traukas pasikabinau savo slaptajame kambarėlyje ant 
sienų. Glostau pirštu tau kaktą. Paliečiu apatinės lūpos 
putlų linkį ir įsivaizduoju, kaip bučiuosiu tave. 

Turiu ir visus laikraščių straipsnius, kuriuose rašo- 
ma apie tave. Ir dar daug tokių popierių, apie kurių 
buvimą tu net nenutuoki. Ant vienos sienos pakabinau 
tavo gyvenimo laiko juostą. Tau daug teko išgyventi. 

Manei, kad pametei tą oranžinę pirštinę? Aš ją turiu. 
Taip pat sidabrinį plunksnakotį ir baltos palaidinės sa- 
gutę. Tai mano mažytės brangenybės, myluoju jas, nes 
dar negaliu tavęs myluoti. 

Kartais ateinu į „Savo Snieguolės kambarį“, kuriame 
dega žvakės, ir kalbuosi su tavim. Žiūriu, kaip švytint 
liepsnelėms tavo skruostai nuotraukose nurausta. Tu 
tokia graži. Gražiausia iš visų matytyjų. 

Vis dėlto nuotraukų negana. Maži daiktai tėra tik 
pakaitalas. 

Noriu tavęs visos, su visais tavo pojūčiais. Noriu 
matyti tave, uosti tave, ragauti tave, liesti tave. Niekad 
nieko šitaip netroškau. Tu — mano gyvenimo tikslas ir 
buvimo prasmė, Snieguole. 

Snieguolė lipo per pramogų parko tvorą, tikėdamasi, 
kad nesužadins jokio signalizacijos daviklio. Jau šalo, 
apledėjusi tvora buvo slidi. Bet persiropštus kitapus 
tvoros signalizacija nesukaukė. Šerkšnas visur blizgė- 
jo kaip stebuklingos dulkės. Tuščias, tylus pramogų 
parkas atrodė grėsliai ir pamėkliškai. Tamsūs ir niau- 
rūs įrenginiai stirksojo naktyje it pabaisos su daugybe 
galūnių. Jie nejudėjo, bet, atrodė, kiekvieną akimirką 
gali atsiplėšti nuo žemės ir pajudėti. Ims pasiutiškai 
suktis karuselė, sūpynių grandinės nutrūks ir sėdy- 
nės išlakstys į visas puses. Skraidantis kilimas pakils, 
nusileis Nesijervio ežere ir burbuliuodamas nugrims 
į vandenį. 

Po rudens palikti atrakcionai miega žiemos miegu. 
Nėra ko jų žadinti, jie gali supykti. 

Snieguolei vėl pavyko išsprukti iš namų nepažadinus 
Sampso. Palaimingas gilus miegas. Šį kartą Snieguolė 
taip skubėjo, kad net raštelio nepaliko. Negalėjo rizi- 
kuoti pažadindama Sampsą. Ji turėjo susitikti su Šešė- 
liu. Turėjo viską išsiaiškinti ir sužinoti. 

Ji jau buvo įsigavusi į pramogų parką, bet persekio- 
tojo nebuvo matyti. Snieguolei jo slapstymasis buvo pa- 
kyrėjęs. 

— Aš čia! — garsiai, kiek leido plaučiai, sušuko ji. 

Aidas šokčiojo nuo parko įrenginių. Niekas neat- 
siliepė. 


Eik į „Metkulą“. 


Žinutė. Vėl. Kodėl persekiotojas tebevaiko ją? Juk ji jau 
čia. Ji pasiruošusi susitikti. 

„Metkulos“ durys buvo atrakintos. Snieguolė pašūk- 
čiojo, įkišusi galvą. Nieko nebuvo girdėti. Įžengė vidun. 
Sunkiai svyrančios grindys, lynų kelias, pamaži grimz- 
tančios grindys, kambarys su veidrodžiais, atspindin- 
čiais ją aukštą arba žemą, storą arba plonytę kaip ša- 
kaliukas. „Metkulą“ Snieguolė pažinojo. Gebėjo greitai 
perbėgti per ją. Taip pat aklinos tamsos koridoriais ir 
stiklo labirintu. Galiausiai šliaužynes. 

Antra žinutė. 

Gerai. Perėjai tą keistą etapą, kuris vadina- 
mas vaikyste. Ji pašlijusi ir iškreipta, prisimi- 
nimais tvirtai pasitikėti negali, veidrodžiai 
meluoja. Laikas pereiti į „Tornadą“. 


Snieguolė buvo jau suirzusi, kupina nevilties. Ji norėjo 
viską užbaigti. Bet gal tai paskutinis etapas. Gal ji viską 
sužinos, atlikusi užduotis. 

„Tornadas“ buvo smarkiausias pramogų parko įren- 
ginys, panašus į amerikietiškus kalnelius. Jis didžiuliu 
greičiu nešė vagonėlius, tarpais apversdamas aukštyn 
kojom. „Tornadas“ darė kelias aukštyn kojom apver- 
čiančias didžiules kilpas. 

Dar vienas nurodymas. 


Lipk aukštyn „Tornadu“. 


Persekiotojas tikriausiai visai pamišo. Tik beprotis būtų 
leidęsis kopti į amerikietišką kalnelį. Bet šįkart beprotė 
buvo Snieguolė, nes ji darė tai, ką jai liepė. 

Lipti apšalusio geležinkelio bėgiais buvo sunku. Ant 
slidaus, kieto metalinio strypo buvo sunku išsilaikyti. 
Snieguolė paropojo pirmuosius metrus horizontaliu 
bėgių keliu, bet, jam kylant, kopti bemaž nebegalėjo. Po 
kelių metrų Snieguolei beveik išseko jėgos. Ji keberiojo- 
si klūpomis, kelio posūkyje pakibdama ant rankų, sun- 
kiai išsilenkdama, abiem kojom apsikabindama bėgius. 

Šliaužė tarpais prisitraukdama tiktai rankomis. Bet 
sukando dantis ir nepasidavė. Klaidą padarė, pažvelg- 
dama žemyn. Ji kybojo aukštai. Per aukštai. Kur perse- 
kiotojas nori ją užkelti? Snieguolė akimirką užsimerkė, 
pakvėpavo giliai. Šaltas vėjas talžė veidą. Tai kvaila. Ji 
gali nukristi, žūti bet kurią akimirką. 

Staiga kažkas apačioje suriko: 

— Snieguole! 

Tą balsą Snieguolė būtų atpažinusi bet kur. Vis dėlto 
negalėjo patikėti, kad gerai išgirdo. Ji pažvelgė žemyn. 
Taip, ji neklysta. Liepsna. 

— Lipk žemyn! Atsargiai! 

Snieguolei staiga apmirė rankos, kojos, skruostai, 
širdis. Liepsna. Ta, kurią mylėjo labiausiai pasaulyje. Ta, 
kuria pasitikėjo labiausiai pasaulyje. Nejau Liepsna?.. 
Ar gali būti?.. Snieguolė nepajėgė užbaigti minties. Bet 
kaip daugiau tai paaiškinti? 

Tą akimirką ji išgirdo kitą balsą. Beveik tokį pat pa- 
žįstamą. 

— Ką tu ten veiki? Leiskis žemyn, aš paskambinsiu 
gelbėtojams! 

Sampsas. 

Snieguolė jau nieko nesuprato. Kaip Sampsas ir 
Liepsna atsidūrė čia? Jėgos seko dar labiau. Snieguo- 
lė nusprendė leistis žemyn. Atrodė sunkiau, nei kopti 


aukštyn. Rankos slydo nuo metalinio strypo. Snieguolė 

užmetė koją ant bėgio, bet nuslydo. Snieguolė pakibo 
vien ant rankų. 

Ji jautė, kad rankos slysta. 

Vis dėlto Sampsas ir Liepsna spėjo ją sugauti. Aki- 
mirką Snieguolė pabuvo jų abiejų glėbyje, ją apkabino 
abiejų globėjiškos rankos. Globėjiškos ar supančiojan- 
čios. Snieguolė jau nesusigaudė, kurio tos rankos. Bet 
išsivadavo iš jų ir atsitraukė per porą žingsnių. 

— Kokį velnią jūs čia veikiate? — paklausė ji. 

— To paties galim paklausti tavęs, — atšovė Liepsna. 

— Aš pirma paklausiau, jūs atsakykit pirmi. 

Snieguolė žiūrėjo į Liepsną. Ši pirma nugręžė akis. 

— Gerai. Slampinėjau vakare prie tavo namų, nes ne- 
galėjau užmigti. Turbūt tikėjausi bent probėgšmais pa- 
matyti tave, kad ir pro langą, — prisipažino Liepsna. — 
O pamačiusi išeinant iš namų, nusprendžiau pasekti. 

Atrodė, kad ji nemeluoja. Bet Snieguolė jau nebeži- 
nojo, ar dar gali kuo nors tikėti. Ji pažvelgė į Sampsą. 

— O tu? 

— Perskaičiau tau atėjusią žinutę. Tu pabudai ne iš 
karto. O kai pabudai, apsimečiau, kad miegu, ir išsėli- 
nau iš paskos. Jau seniai jaučiau, kad turi kažką kitą. 

Iš pradžių Sampsas atrodė sutrikęs, bet paskui įžū- 
liai kilstelėjo smakrą. 

— Ir, matyt, neklydau. Atėjai čia susitikti su šita. 

Paskutinį žodį Sampsas ištarė pabrėžtinai su panie- 
ka, kinktelėdamas galvą Liepsnos pusėn. 

— Ne dėl to, - atsakė Snieguolė. 

— O dėl ko? 

Snieguolė tylėjo. Jai kvaišo galva. Ar Liepsna sako 
tiesą? Ar Sampsas sako tiesą? Nė vienas jos nepersekio- 
jo? O gal persekiojo abu? Susimokę? 

— Kad ir kaip ten buvo, jau aišku, kad tu čia nereika- 
lingas, - metė Liepsna Sampsui. 

Sampsas pasisuko į ją ir žengtelėjo artyn, pažeisda- 
mas asmeninės erdvės ribą. 

— Priminsiu, kad Snieguolė — mano mergina, — pa- 
sakė Sampsas. 

Jis pažvelgė į Snieguolę tartum klausdamas, ar tai 
tiesa. Snieguolė ir vėl nutylėjo. Bet akys pasakė užtekti- 
nai. Sampsas stumtelėjo Liepsną. 

— Dink iš mūsų gyvenimo! - suurzgė jis. - Tu palikai 
Snieguolę. Tu jau nebeturi galimybių. 

Liepsna kreivai nusišypsojo ir taip pat švelniai, lyg 
žaisdama stumtelėjo Sampsą. 

— Tikra meilė šito nepaiso. Mes su Snieguole esame 
viena. Tai likimas. 

— Gana didingi žodžiai, jei prisiminsime, kad nesi 
vyras ir negali būti šalia Snieguolės, - tarė Sampsas. 

— Ak, tai dabar žiūrėsim, kuris iš mūsų tikras vyras? 

Staiga Liepsna su Sampsu kibo vienas į kitą. Urzgė 
keikdamiesi, tarpais sušukdami kits kitam, kad Snie- 
guolė iš tikrųjų myli kaip tik jį. Mirtinai pavargusi 
Snieguolė stebėjo tą spektaklį kaip pro stiklą. Ji ne- 

palaikė nė vieno, nė vienam nelinkėjo pralaimėti. Tos 
peštynės jai atrodė visai beprasmiškos, kvailos. Nesu- 
brendėliškos. 

— Neturiu jėgų tai stebėti, — atsiduso Snieguolė. — 
Daužykit čia vienas kitam snukius kad ir iki pasaulio 
pabaigos. Aš einu. Ir nė vienas nesekit man iš paskos. 

Snieguolė nesižvalgydama strimgalviais pasileido 
atgal. Ji norėjo pajusti pavargusių raumenų pastangas 
nesulėtinti bėgimo greičio. Norėjo, kad šaltis pakamuo- 
tų plaučius. Snieguolei reikėjo nors kokio pojūčio, kad 
išsklaidytų tą nežinojimo rūką. 

Ar galima taip išprotėti, kad pats šito nesuprastum? 
O gal paprastai šitaip ir sukvailiojama? Gal ji iš tikrųjų 
prarado sąlytį su realybe? Gal ji tik įsivaizdavo viską? 
Gal jokių laiškų nė nebuvo? Nė žinučių? Nė persekio- 
tojo? 

O jeigu viskas radosi Snieguolės mintyse, iš jos pa- 
čios pamišimo? 

Snieguolė šoko prie tvoros, įsikirto į ją rankom ir 
batų galais, perlipo. Ir vėl leidosi bėgti. Prie Mustalah- 
čio įlankos kažkas pavymui sušuko: 

— Ei, mergaite! Eime drauge pratęsti! 

Būrelis pusamžių vyrų veikiausiai grįžo iš kalėdinio 
vakarėlio. Bent jau taip atrodė, sprendžiant iš nykštukų 
kepurėlių ir raudonų nosių. Snieguolė bėgo toliau. Jai 
norėjosi pabėgti nuo visko, nuo savo gyvenimo, nuo pa- 
mišimo, į kurį grimzdo jos būtis. 

Dar nebuvo visko iki galo išsiaiškinusi. Dar nežinojo, 
kas ją persekioja. 


Atvėrus namų duris, Snieguolei norėjosi griūti ant grin- 
dų ir paverkti. Kiek gali iškęsti vienas žmogus? Kiek jis 
turi pakelti? Kada jis atsitrenkia į ribą ir sudūžta? 

Snieguolei buvo taip sukvaišusi galva, kad per vėlai 
suprato namuose tvyrant svetimą kvapą. Kai šitai suvo- 
kė, rankos jau buvo stipriai užlaužtos už nugaros, burna 
užspausta rankos su odine pirštine, o rankovė pakelta. 

Paskiausiai Snieguolė suvokė, kad į ranką įsmigo aš- 
trus adatos galiukas ir kad jai kažko sušvirkštė. 

Tada pasaulį pakeitė juoduma. 


GRUODŽIO 15-0JI, 

Šešėlis lingavo tarpais toliau, tarpais arčiau. Jo apribai 
buvo neryškūs, judėjo. Kas jis, Snieguolė nesuprato. 

Ji mėgino geriau įsižiūrėti. Bet viskas skendėjo 
drumzlėse. Skaudėjo galvą, rankos ir kojos buvo sun- 
kios kaip juodžiausiame košmare. Akys vėl merkėsi. 
Plėšte atplėšė jas. 

Snieguolė gulėjo aukštielninka. Atitraukė į šalį kairę 
ranką ir ta atsimušė į kažkokią sieną. Tas pats atsitiko 
atitraukus dešinę ranką. Vieną koją, o paskui kitą. Sun- 
kiai pakėlė ranką ir iš karto suprato, kad viršuje siena. 
Keista. Vis dėlto, pažvelgus į šonus ir aukštyn, buvo ma- 
tyti. Kitaip tariant, būtų buvę matyti, jeigu visa nebūtų 
skendėję rūke. Rūkas tvyrojo prieš akis, rūkas tvyrojo 
mintyse, kurios taip pat neryškėjo. 

— Ir karalaitė pramerkė akis. 

Balsas buvo girdėti viršuje. Jis sklido nuo judančio 
šešėlio. Snieguolė miglotai suvokė, kad balsas pažįsta- 
mas, bet nesuprato kieno. 

— Žinojau, kad tu stipresnė už pasakos karalaitę. Jo- 
kie nuodai tavęs ilgai neveiks. Tu kovotoja. Kovojai visą 
gyvenimą. Ir su manim narsiai kovojai. Neparodei bai- 
mės. Niekam nieko nepasakojai. 

Rūkas Snieguolės galvoje pamaži sklaidėsi. Galų gale 
ji suprato, į kokias kliūtis atsimuša lėtai ir sunkiai judan- 
čios rankos ir kojos. Ji gulėjo karste. Spektaklio karste. 

— Bet tavo kova baigėsi, — tęsė Šešėlis. — Tau daugiau 
nebereikės kovoti. Tu atsiduosi ir būsi mano. 

Snieguolė pamėgino atsisėsti. Gyslos, rodės, aplietos 
juodu švinu, kuris trukdo normaliai judėti. Galva stuk- 
telėjo į stiklinį karsto dangtį. Ji pamėgino jį pakelti. 

"Turėjo lengvai atsidaryti. Ji tai žinojo. Ne kartą buvo 
atidariusi per spektaklio repeticijas. Bet dangtis nė ne- 
sujudėjo. 

— Oi, mažoji Snieguole. Gyvenimas kartais patei- 
kia staigmenų. Ne viskas vyksta taip, kaip įsivaizdavai. 
Kartais iš stiklinio karsto ištrūkti paprasta. Bet tai ne 
spektaklis. Ne pasaka. Tai tikrovė. O tikrovėje stiklinio 
karsto dangtis, aišku, prisukamas varžtais. 

Snieguolė akino savo dvejojančią sąmonę atpažinti 
balsą. Buvo labai girdėtas. Snieguolė turėjo žinoti, kie- 
no jis. Turėjo sugrąžinti atmintin jo vardą. 

Vardą to, kuris atrodė labai pažįstamas. 

Vardą, kurį labai dažnai kartojo. 

Bet vardas kol kas nesugrįžo į rūko apsiaustą jos są- 
monę. Vis dėlto Snieguolė iš karto suprato, kad balsas 
nemeluoja. Dangtis tikrai buvo prisuktas varžtais. 

— Galbūt nustebsi sužinojusi, kad, prisukus varžtais, 
karstas pasidaro hermetiškas. Tavim dėtas aš rečiau 
traukčiau orą į plaučius. Deguonies amžinai neužteks. 
Ir esu tikras, kad nenorėtum prarasti sąmonės tuo 
metu, kai papasakosiu, ką apie tave žinau. 

Snieguolė vėl nurimo. Atsipalaiduok, paliepė sau. 
Kvėpuok pamaži. Nutilk ir nurimk. Antraip niekada iš 
čia neištrūksi. 

Niekuomet iš čia neištrūksi. 

Šiurpas nuėjo Snieguolei nugara suvokus tuos žo- 
džius. Šitaip tikrai galėjo nutikti. 

— Tu iš tiesų perskaitei visus mano laiškelius, todėl 
gerai supranti, kad šį bei tą apie tave žinau. Jau seniai 
rinkau žinias apie tave. Vaikščiojau paskui ir stebėjau, 
saugojau tave ir sekiau, stebėjau tave ir prižiūrėjau. Ši- 
taip elgiausi todėl, kad iš karto pajutau, jog mudu pana- 
šūs. Mumyse įsikūrus tamsa. 

Snieguolę pykino. Svarstė, ar nuo tų žodžių, ar nuo 
kvaišalo, kuriuo, be jokios abejonės, buvo apsvaiginta. Ji 
stengėsi kvėpuoti tolygiau, lengviau. Kad širdies ritmas 
nukristų iki ramybės būsenos lygio. 

— Tave turbūt išgąsdino mano kalba apie kraują ir 
žudymą. Kelis kartus mačiau tavo veidą, kai skaitei 

mano laišką. Atrodei sukrėsta, persigandusi. Visai be 
reikalo. Nebūčiau tau taip rašęs, jeigu nebūčiau žino- 
jęs, kad ir tu esi žudikė. Tiesą sakant, iš mudviejų tik 
tu esi žudikė. Aš tik mėgaujuosi mintimi, kad galėčiau 
ką nors nužudyti. Manau, kada nors būtinai įgyven- 
dinsiu savo svajonę. Vis dėlto kol kas to nepadariau. 
Jeigu būtum buvusi kvailesnė ir kam nors pranešusi 
apie gautus laiškus ir žinutes, būčiau padaręs tai, kuo 
gąsdinau. Būčiau radęs priežastį ir teisę. O kokia buvo 
tavo priežastis ir teisė, mano brangioji? Vien noras 
žudyti? Įgimtas blogis. Nesirūpink, aš manau, ir viena, 
ir kita vienodai jaudina. 

Šešėlis suko ratu apie stiklo karstą kaip žvėris apie 
grobį. Svarstydamas, kada ir kurion vieton suleisti dan- 
tis. Ar pirmiau į blauzdą, į ranką ar į gerklę. 

— Nežinau, ar tu puiki artistė, ar iš tikrųjų neprisi- 
meni. Manau, bent jau su mano laiškais tau atmintis 
sugrįžo. Tavo rankos kruvinos. Kaip tu nužudei savo 
seserį Rožę. 

Tą akimirką Snieguolės pulsas vėl ėmė tvaksėti, kaip 
apėmus panikai. Nejau Šešėlis iš tiesų žinojo? Ar tai tie- 
sa? Ar ji iš tikro nužudė savo seserį? 

— Oi, mano Snieguole, kokia tu išblyškusi. Gal ir ne- 
prisimeni. Gal ir neprisimeni, kaip suvarei aštrų peilį 
sesutei į pilvą ir šaltai stebėjai, kaip ji kraujuoja. Neatve- 
dei auklės, kad ją gelbėtų. Kai atėjo auklė, jau buvo per 
vėlu. Visa tai perskaičiau bylos tyrimo protokoluose, 

Drumzlinos Snieguolės mintys ir pojūčiai nė kiek 
nenušvito. Bet Sešėlio žodžiai jai staiga priminė praeitį. 


Ji užsimerkė ir vėl tapo trejų metų. 


Snieguolei buvo treji, o Rožei —- penkeri. Mama su tė- 
čiu buvo kažkur išėję — gal į teatrą, o jodvi prižiūrėjo 
viskuo nepatenkinta paauglė kaimynė Jenika. Kaip tik 
tą vakarą tarp Jenikos ir jos vaikino kilo vaidas, kurį ji 
sprendė telefonu, — čia su juo, čia su savo draugėm, čia 
su jo draugais. Snieguolei su Rože vakarienės nutėškė 
vos vos pašildytų blynų su braškių uogiene. 

— "Tu turi teisę laižytis su visom, o kai aš pasikalbu 
su kokiu vaikinu, iškart išvadini kekše? — piktai užriko į 
ragelį Jenika — tą sykį savo vaikinui. 

— Kas yra kekšė? — paklausė Snieguolė. 

— Tai tokia mergina, kuri turi daug vaikinų, — su vy- 
resnėlės pasitikėjimu atsakė Rožė. 

— Prižiūrėk šitą, — mostelėjusi į Snieguolę paliepė Ro- 
žei. — Porą minučių ištverkit neužmušusios viena kitos. 

Tada, norėdama ramiai pasikalbėti telefonu, užlipo į 
antrą aukštą. 

Braškių uogienės prie kelių nedidelių blynelių buvo 
per daug, jos liko lėkštėje, 

— Pažaiskim mirtį! - sumanė Rožė. 


— Kaip ją žaidžia? — paklausė Snieguolė. 

— Šitaip, — paaiškino Rožė ir išsiterliojo braškių uo- 
-giene baltų naktinių marškinių krūtinę. — Čia kraujas. 

Snieguolė padarė tą patį. Uogienė buvo slidi, varvėjo 
ant grindų. Rankos pasidarė lipnios. Snieguolė juokėsi. 
Bet Rožei dar buvo negana. 

— Reikia kokio nors ginklo, kad bėgtų kraujas, — su- 
mąstė ji ir priėjo prie spintelės. 

Snieguolė išsigando, pamačiusi Rožės rankoje aštrų 
peilį. 

— Mums draudžiama liesti peilius, — sušnibždėjo. 

— Mamos su tėčiu nėra. Be to, tai tik žaidimas, - pa- 
tikino Rožė. 

— Taip, — dvejodama šnibžtelėjo Snieguolė. 

— Aš baisiai nelaiminga. Aš norėsiu mirti, - paaiški- 
no Rožė. 

— Kodėl? 

— Mane paliko vaikinas. Nebegaliu daugiau gyven- 
ti! — tragišku balsu sudejavo Rožė ir mostelėjo peiliu. — 
Nusižudysiu! 

Tada nukreipė geležtės galą į pilvą. Aišku, laikė jį 
saugiu atstumu nuo naktinių marškinių. 

Paskui viskas vyko greitai. Rožė paslydo pastačiusi 
koją į uogienę, nuvarvėjusią ant grindų. Krito kniūbsčia 
su peiliu rankoje ir tas susmigo jai į pilvą. Ji sukniubo 
ant virtuvės grindų ir nebeatsikėlė. Snieguolė pripuolė 
prie sesers, niuktelėjo į petį. Rožė nė nekrustelėjo. Nuo 
jos ėmė plisti raudono kraujo bala, 

— Šitas žaidimas kvailas, - pasakė Snieguolė. 

Rožė tylėjo. 

— Kalbėk su manim! — pareikalavo Snieguolė ir, įtem- 
pusi visas jėgas, atvertė Rožę ant nugaros. 

Sesuo buvo atsimerkusi, bet nežiūrėjo į Snieguolę. 
Pro lūpų kertelę siureno kraujas. 

Snieguolė suprato, kad kažkas negerai. 

Ji bėgo bėgo bėgo laiptais į viršų. Šaukė Jeniką. Ši 
buvo užsidariusi antrojo aukšto tualete. Verkė ir rėkė: 

— Aš nieko nemylėjau taip kaip tave! 

Snieguolė ėmė daužyti kumštukais tualeto duris. 

— Ko reikia? — burbtelėjo Jenika už durų. 

— Rožė. Rožė. Tas žaidimas kvailas. 

— Na, tai liepk žaisti kitokį žaidimą. Palikit mane ra- 
mybėje porą sekundžių, — verksmingu balsu riktelėjo 
Jenika. 

Snieguolei irgi norėjosi verkti, bet ašaros nebėgo. 

Ji nubėgo į tėvų miegamąjį ir išsiėmė iš namų vais- 
tinėlės paketėlį pleistriukų. Kai teka kraujas, reikia už- 
klijuoti pleistriuką. Ji paėmė tuos, kurie buvo su Peliuku 
Maršalu. Rožei jie patiko. 

Tada puolė į apačią. Rožė tebegulėjo ant grindų. 
Raudono kraujo bala jau buvo labai didelė. Pilve styrojo 
peilis. Atrodė negerai. Peilis neturėtų taip styroti. Snie- 
guolė mėgino jį ištraukti, bet nepavyko. Ji ėmė lipdyti 
greta peilio pleistriukus, bet jie iškart persisunkė krau- 

ju. Balti Rožės naktiniai buvo suvis kruvini. Pleistriukai 
nepadėjo. Popa nepraėjo. 

Kraujas buvo slidus kaip braškių uogienė, tik ne šal- 
tas, o šiltas. 

Galų gale iš antro aukšto nulipo Jenika paraudusiom 
akim. Sustojo ant virtuvės slenksčio. 

— Kas per velnias?.. 

— Mes žaidėme mirtį, - pasakė Snieguolė. — Tai 
kvailas žaidimas. 


Snieguolė žinojo, kad prisiminė gerai. Nieko neįsivaiz- 
davo, ne nuo kvaišalų radosi tie reginiai. Viskas nuti- 
ko būtent šitaip. Ir šitai prisiminusi Snieguolė suprato 
visus keistus gyvenimo epizodus ir košmarus. Ji turėjo 
seserį, kuri jau mirusi. Bet tai nutiko netyčia. Snieguolė 
jos nenužudė. 

Ar tėvai galvojo kitaip? Ar jie įsivaizdavo, kad Snie- 
guolė išsiėmė iš stalčiaus peilį ir dūrė Rožei į pilvą? Ar 
dėl to slėpė nuo jos seserį ir viską, kas nutiko? Snieguolė 
turi su jais pasikalbėti. Tuojau pat. Ji turi ištrūkti iš sti- 
klinio karsto. 

Snieguolė atsargiai pajudino rankas ir kojas tikrin- 
dama, ar praėjo sunkumas ir vangumas. Nepraėjo. Ir 
kvėpuoti darėsi sunkiau. Deguonis vis seko. 

— Visi manė, jog buvai tokia maža, kad nesuvokei, 
ką darai. Tai buvo palaikyta nelaimingu atsitikimu. Per 
eilinių vaikų žaidimus kartais taip nutinka. Bet koks ei- 

linis vaikas iškart nebūtų bėgęs pagalbos pas auklę? Ir 
vaikų psichologo ataskaita rodo, kad buvai uždara, net 
pikta. Vis kartojai, kad Rožė buvo labai kvaila. Skaity- 
damas tuos dokumentus, pažvelgiau giliai į tavo sielą. 
Pamačiau, kad ji tokia pat juoda kaip mano. Juoda kaip 
juodmedis. Ir galiausiai tave pamilau. 

Ne, ne, ne. 

Snieguolė susimąsčiusi papurtė galvą. Viskas buvo 
ne taip. Jenika melavo. Snieguolė prisiminė, kad jau 
tada tuo stebėjosi. Ji nekentė melagės Jenikos, nekentė 
tėčio ir mamos, kurių tą vakarą nebuvo, nekentė Rožės, 
kuri užsimanė žaisti tokį žaidimą, kuris virto tikrove. 
Ji nekentė sesers už tai, kad numirė. Ji nekentė Rožės 
todėl, kad labai ją mylėjo, todėl, kad ji staiga pradingo. 

Snieguolė stengėsi kvėpuoti taupiau. Nuo deguonies 
trūkumo sustiprėjo svaigulys, temo akys. 

Ar stiklinis karstas taps jos karstu? 

Snieguolė paieškojo drabužiuose kokio daiktelio, 
kuriuo galėtų pasinaudoti kaip šaltuoju ginklu ir prie- 
mone išsilaužti iš karsto. Neturėjo diržo, kurio sagtimi 
būtų galėjusi pasinaudoti. Net plaukų segtuko. Viena 
ranka pagrabinėjo kelnių kišenę. Kažkoks metalinis 
daikčiukas. Šaltas. Paviršius pirštams labai pažįstamas. 
Jos savasis drakonas. 

Tai buvo sagė. O sagė segama segtuku. Gal Snieguolei 
pavyktų įbrėžti segtuko adatėle stiklą ir padaryti įtrūkį. 
Ji suspaudė pirštais drakoną. Suėmė segtuką, atkabino 

nuo kilpelės. Segtukas buvo aštrus. Lėtai ir atsargiai iš- 
traukė iš kišenės ranką. Šešėlis stovėjo iš dešinės pusės 
prie stiklinio karsto. Snieguolė iš visų jėgų prispaudė 
adatėlę prie karsto kairiosios sienelės ir brūkštelėjo. 

Plonytė adatėlė neatlaikė. Sulinko perpus. 

Baimės ir nusivylimo ašaros plūstelėjo į akis Snie- 
guolei. 

Ji niekada neištrūks iš stiklinio karsto. 


Tikriausiai svarstei, kodėl būtent tu. 

Nes tu ypatinga, mano Snieguole. Tu savyje turi 
šviesos ir tamsos. Tu ne tokia kaip visi. Tu stipriausia 
iš visų, kuriuos pažįstu, nors sykiu trapi, pažeidžiama. 
Nebijai būti viena. Žinai, kad kiti tau neprilygsta. Tu 
įvairiapusė ir įvairialypė. Turi savyje pavidalų, kurių 
daugelis niekada neturės. 

Tu patyrusi liūdesį ir neapykantą. Nesi vien gerumo 
kupina. 

Žinau, kad mes susitiksime kaip lygūs, nes mūsų 
abiejų gyslose ošia juodas kraujas, kurio kiti neper- 
pranta. 

Pirmą kartą tave pamatęs, aš iš karto supratau. Nuo 
tol prabėgo ne vieni metai. Tada dar nežinojai, kaip gi- 
liai ir aiškiai permatau tave. Mane ką tik buvo palikęs 

žmogus, kuris manęs nepažinojo, nevertino mano min- 
čių ir pačios mano širdies gilumos. Kai jis išėjo, maniau 
niekada nerasiągs į save panašaus. 

Tada atsiradai tu. 

Atsiradai kaip tyli audra. Niekas neperprato tavo jė- 
gos, bet aš pajutau vėją, pamačiau audros debesis, žai- 
bus, puikumą ir grožį, būdingą vėtrai. 

Riders on the storm. 

Štai kas mes esame. Audros raiteliai. Šio pasaulio ir 
visuomenės įstatymai ir normos mums negalioja, nes 
nes ypatingi. 

Aš toks laimingas, kad greitai būsi mano. Vien mano. 


1/ 


Snieguolei, rodės, širdis sustojo, kai salėje užgrojo Flo- 
rence and the Machine „Breath of Life“. 

— Juk šita tavo mėgstamiausia? Nevaidink nustebu- 
sios, brangioji. Juk sakiau, kad sekiau kiekvieną tavo 
žingsnį. Žinau, kokios muzikos klausaisi. Ir pagalvojau, 
kad šiomis aplinkybėmis ta daina puikiai tiktų. Tau rei- 
kia gelbstinčio įkvėpio, deguonies, oro. Labai greit galė- 
si įkvėpti. Tik pirmiau įsitikinsiu, kad tikrai mane myli 
ir supranti, jog mudu turime būti kartu. 

Šešėlio balsas atrodė mažumėlę dirglesnis. Snie- 
guolės smegenys dar nesučiuopė, kas jis. Neatrado jam 
reikiamo stalčiuko, negalėjo ant jo prilipdyti lapelio su 
teisingu vardu. 


Kas tas pamišėlis iš tiesų? Ir ką ketina jai daryti? 

Snieguolė suprato, kad negalės tik laukti ir stebėti. Ji 
turi ką nors daryti. 


Snieguolė tebejautė delnu drakono žvynus. Papuošalas 
ją ramino, nors segtukas ir buvo išlinkęs. Ji glostė pirš- 
tu drakoną, jo galvą ir ausis, prie nugaros prigludusius 
sparnus, uodegą aštriu galiuku. Tokiu aštriu, kad dūrė 
Snieguolei į pirštą. 

Uodegos galiukas. Jis tikrai stipresnis, tvirtesnis nei 
segtukas. 

Snieguolė ramdė pagreitėjusį pulsą. Turėjo išlikti 
rami. Kuo stipriau širdis muš, tuo daugiau deguonies 
reikės. O deguonies trūko. Hipoksija. Ji ištinka, kai or- 
ganizmui stinga deguonies. Snieguolė nenorėjo galvoti, 
kas nutiks ir kada. 

Prispaudusi drakono uodegos galiuką prie stiklo, ji 
įtempė jėgas ir brūkštelėjo. Jautė, kaip metalas įsmigo į 
stiklą. Jai pavyko įbrėžti stiklą. Ar brėžis gilus? Ar sti- 
klas jau sutrupės? 

Snieguolė žinojo, kad mėginti gali tiktai vieną kartą. 
Jai turi pavykti iš karto. 

Papuošalas įrėžė stiklą. Snieguolės ranka drebėjo, 
kai vėl įsikišo drakoną į kišenę. Akimirką kaupė jėgas. 
Reikia dar truputį pasistengti. Deguonies užteks dar 
minutėlei. 

Snieguolė įtraukė į plaučius visą stikliniame karste li- 
kusį deguonį. Tada trenkė alkūne į tą stiklo vietą, kur 
buvo padariusi brėžį. Alkūnę taip suskaudo, kad akyse 
sublykčiojo raudoni žaibai. 

Bet stiklas žvangtelėjo. Sienelė pabiro į šukes ir Snie- 
guolė, prisidengusi veidą, išsirito iš karsto. Aštrūs pra- 
mušto stiklo kraštai draskė drabužius ir rankas. Smul- 
kios stiklo aiženos smigo į odą. Snieguolė šito nepaisė. 

Šešėlis akimirksniu prišoko prie jos. Snieguolė to ir 
laukė. 

— Turėjau numanyti, kad neištversi... - pasakė, pasi- 
lenkdamas prie jos. 

Snieguolė trenkė alkūne tiesiai jam į nosį, Šešėlis iš 
skausmo surikęs atsitraukė, Snieguolei pavyko kilstelėti 
nuo grindų tiek, kad galėtų kita alkūne smogti Šešėliui 
į tarpukojį. 

Tai suveikė. Persekiotojas dejuodamas susirietė dvi- 
linkas. 

Snieguolė nusirito iki scenos krašto ir nusivertė nuo 
jos. Stengėsi kristi kuo švelniau, bet žnektelėjusi ant 
kietų grindų vis dėlto užsigavo. Kojos dar tebebuvo tarsi 
du sunkūs švininiai rąstai. Ji suprato, kad ant jų neatsi- 
stos. Bent jau kol kas. Ir, stumdamasi rankomis, leidosi 
šliaužti. 

Greičiau dingti. Pasislėpti. Tik kur? 

Greta salės buvo gimtosios kalbos klasė. Snieguolė 
ėmė šliaužti jos linkui. Kelias slinko skausmingai lėtai. 

Jai diegė alkūnes. Stiklo aiženos, rodės, lenda vis giliau 
po oda. 

Kažkur už nugaros stenėjo Šešėlis. Jis greitai atsigaus 
nuo smūgių. Ir pora šuolių atsidurs šalia. 

Gimtosios kalbos klasės durys buvo praviros. Snie- 
guolė jau girdėjo Šešėlį artinantis. Snieguolė ranka pa- 
stūmė duris, įšliaužė vidun, atsispyrusi pakilo tiek, kad 
pasiektų durų rankeną. Tą akimirką pajuto, kaip Šešėlis 
trūktelėjo ją iš kitos durų pusės. Snieguolė sukando iš 
skausmo dantis ir, ištiesusi kitą ranką, užrakino duris. 

Tada jėgos pasibaigė ir ji klestelėjo ant grindų, 
šniokštuodama atsirėmė nugara į duris. 

— Oi, Snieguole. Mano mažoji Snieguole, —- anapus 
durų nusijuokė Šešėlis. — Nejau tu iš tiesų manei, kad 
aš neturiu rakto? Aišku, turiu. Palūkėk minutėlę, atsi- 
nešiu iš drabužinės. Tada galėsime ramiai pasišnekėti 
daugiau. 

Snieguolei pasirodė, kad vėl trūksta oro. 

Mirties baimė — stebuklingas dalykas. Išlikimo ins- 
tinktas pripumpavo raumenis jėgos, kurios šiaip jau jie 
nebeturėjo. Snieguolės kojos ir rankos vėl netikėtai pra- 
dėjo judėti. Smegenys įsakinėjo raumenims taip greitai, 
kad Snieguolė nesuspėjo parengti strategijos suformu- 
luotom mintimis. Ji tiktai veikė. 

Užvertė duris pačiu didžiausiu kalnu suolų ir kėdžių. 
Ta kliūtis turėjo minutėlę sulaikyti Šešėlį. Po ranka pa- 
sidėjo viską, ką buvo galima paimti ir mesti. Atidarė 
langą. 

Raktas durų spynoje pasisuko. 

— Gelbėkit! — sušuko Snieguolė pro langą garsiai, 
kiek leido plaučiai. 

Lauke nieko nebuvo matyti. Bet juk parke turėjo būti 
žmonių, vedžiojančių šunis, praeinančių pro šalį miesto 
centro ar „Kurtinio“ link? 

Durys pamaži vėrėsi. Dejavo grindimis stumiamų 
suolų ir kėdžių kojos. 

— Prikrovei į mūsų tarpą kliūčių, brangioji. O aš ma- 
niau, kad visos kliūtys jau pašalintos. 

Šešėlis stenėjo, stūmė įsiręžęs ir atidarė duris. Pora 
suolų ir kėdžių nuvirto. Bildesys aidėjo klasėje ir kori- 
doriuje. 

— Gelbėkit! —- vėl sušuko Snieguolė. 

Lauke snigo. Lengvu, minkštu, baltu sniegu. Pirmą 
kartą šią žiemą krito tikras, gražus sniegas. 

— Niekas tavęs negirdi, — pasakė Šešėlis. 

Vis dėlto jo balse buvo girdėti abejonė. Tirtančiam 
Snieguolės kūnui ta abejonė suteikė daugiau jėgų. Šešė- 
lis įsibrovė į klasę, bet šviesos neuždegė. Norėjo laikytis 
tamsoje, susilieti su ja. 

Bet kaip tik tą akimirką Snieguolė jį atpažino. Sme- 
genis užgulęs rūkas išsisklaidė ir Snieguolė suprato, kas 
ją persekiojo. 

Henrikas Virta. Psichologijos mokytojas. 

Tai suvokusi Snieguolė išsigando. Kaip Henrikas 
surinko šitiek žinių apie ją? Nejau pažiūrėti empatiškas 
ir malonus mokytojas buvo toks pamišęs ir Žiaurus? 
Snieguolė neturėjo kada svarstyti iškilusių klausimų, 
nes Henrikas įniršęs jau stumdė suverstus suolus ir kė- 
des į šalį. 

— Tu velnio gundytoja! — užriko jis. —- Kodėl su ma- 
nim šitaip elgiesi? Aš noriu tik mylėti tave ir globoti. 

Apsaugoti tave nuo visų piktybių. Mūsų sielos pana- 
šios — tavo ir mano. 

Snieguolė čiupo vielasiūlę ir iš visų jėgų sviedė į jį. 
Jam pavyko paskutinę akimirką atšokti ir vielasiūlė 
trinktelėjo į sieną. 

— Nepataikei, — su pasitenkinimu pareiškė Henrikas. 

— Taip pat, kaip ir tu su savo psichologiniu įvertini- 
mu, — nesusilaikė Snieguolė. — Mes neturim nieko pa- 
našaus. Tu niekada manęs nepažinojai ir nepažinsi. Tai 
ne meilė. Tik liguistas apsėdimas. 

Snieguolės baimė buvo išgaravus. Ji išgaravo tą aki- 
mirką, kai atpažino Henriką ir suprato, kad iš tikrųjų 
jis nesuvokė jos giliausių minčių ir jausmų. Snieguolės 
siela, širdies giluma jam nepasiekiama. Jis niekada jos 
nepasieks. 

— Jeigu aš negausiu tavęs, kiti irgi negaus. 

Henriko balsas pasidarė tylus, žemas. Snieguolė su- 
prato, kad jis nejuokauja. Jis užmuš Snieguolę, jeigu iki 
jos prisikas. 

Skylmuša. Snieguolė paleido jį Henriko pusėn. Šis 
nespėjo pasitraukti ir aštrus skylmušos kraštas kliudė 
smilkinį. Henrikas nustebęs pakėlė ranką, palietė veidą. 

— Dabar krauju plūsta ne vien širdis, - sušnibž- 
dėjo jis. 

Henriko dramatizmas Snieguolei kėlė vėmulį. Atro- 
dė, kad jis įsivaizduoja vaidinąs kažkokiame spektaklyje 
ir tariąs niūriausius ir šiurpiausius žodžius. 


169 


— Gelbėkit! — dar kartą sušuko Snieguolė jau užki- 
musiu balsu. 

Henrikas pastūmė paskutinį užtvaros suolą. Žengęs 
porą žingsnių jis atsidurs šalia Snieguolės. 

— Tu nepaspruksi, - suurzgė jis. - Nesuprantu, kodėl 
nepasiduodi. 

Niekada, pagalvojo Snieguolė ir užsilipo ant pa- 
langės. 

— Ką tu darai? 

Henriko balse staiga pasigirdo išgąstis. 

Snieguolė atsisėdo ir atsistūmė rankomis iki palan- 
gės krašto. Tada šoko, bet dar pakibo ant šaltos palan- 
gės krašto. Pažvelgė žemyn. Paskui ilgai krito. Pernelyg 
ilgai. Bet nieko kita jai neliko. 

— Nekvailiok! — prieš jai krintant sušuko Henrikas. 

— Tai tu čia kvailioji, - atkirto Snieguolė. 

Snieguolė dar pajuto, kaip Henrikas palietė jos pirštų 
galiukus, bet tą akimirką jau buvo atleidusi rankas ir 
supstoma snaigių lėkė žemėn. Stengėsi kuo labiau atsi- 
palaiduoti, kai žnektelės mokyklos kieme. 

Gulėdama aukštielninka ant ką tik iškritusio snie- 
go, Snieguolė akimirką nusistebėjo, kad nejaučia jokio 
skausmo. Snaigės šoko tobulą menuetą, leidosi jai ant 
veido, tirpo ant skruostų. 

Tada pajuto skausmą. 


PO DVIEĖJŲ SAVAIČIŲ, 
GRUODŽIO 28-0JI, 
TREČIADIENIS 

Iš pradžių Snieguolė judino tiktai rankas. Ištiesusi brau- 
kė jomis iš lėto, pamaži, beveik iki ausų, paskui traukė 
žemyn, beveik iki šonų. Sniegas buvo pūkinis, minkš- 
tas. Rankos lengvai stumdė jį į šalis. Tada prisiminė, 
kad reikia judinti ir kojas. 

Daug laiko prabėgo nuo tol, kai šitai darė paskutinį 
kartą. Kažkada vaikystėje. Tada dar nelankė mokyklos? 
Veikiausiai. Mokyklos metais kankintojos tiek sykių 
buvo pargriovusios ją ant sniego, kad visai nesinorėjo 
gultis ant jo pačiai. 

Sniego angelas. 

Gražūs žodžiai, nors jie reiškia tiktai atspaudą, kurį 
kūnas palieka ant sniego. Sparnus, kurie nupiešiami 
judinant rankas. Angelo drabužį, kurį nubrėžia judina- 
mos kojos. 

Sniego angelas. Kažkada Snieguolė su Rože išpaišė 
jais visą kiemą. Prieš užmiegant Rožė papasakojo jai is- 
toriją apie būrį angelų, naktį nusileisiančių kieme na- 
kvoti, nes visi ras paruoštus guolius. Rožė ketino budėti 
tol, kol pamatys nusileidžiant kieme švytinčias būtybes. 
Snieguolė reikalavo, kad sesuo pabudintų ir ją. Rožė 
pažadėjo ir suėmė delnu jos rankutę. Ir Snieguolė nu- 
grimzdo į miegus, Rožei švelniai šiltu delnu gniaužiant 
jos ranką. 

Ašaros siureno Snieguolei į paausius. 

Prisiminimų kasdien radosi vis daugiau. Lyg iš ko- 
modos su daugybe stalčių. Jie atsidarė vienas po kito. 
Visi, kurie tiek metų buvo užrakinti. 

Kartą gyveno mergaitė, kurią slėpė. 

Kartą gyveno mergaitė, kurios nebuvo. 

Rožės jau niekas neslėpė. Nors mirusi, ji jau buvo 
gyva prisiminimuose, nuotraukose ir pokalbiuose. Jau 
niekas jos neištrynė ir nenaikino. Snieguolei dar buvo 
sunku suprasti, kodėl nuo jos buvo slepiama sesuo. Jai 
tai atrodė keista ir baisu. Ji niekada nesupras, kodėl tė- 
vai buvo šitaip nusprendę. 

Jie šitaip nusprendė apimti šoko, liūdesio, apkvaitę 
nuo sukrėtimo. Tėvai iš tikrųjų manė, kad Snieguo- 
lė nužudė Rožę. Galbūt vis dėlto netyčia, per žaidimą. 
Jenikos pareiškimas sustiprino jų nuomonę, net vaikų 
psichologai nenustatė, kad, būdama trejų, Snieguolė 

nenužudė savo sesutės. Jie manė, kad Snieguolė tiktai 
sakė, kad jiedvi „žaidė mirtį“. 

Snieguolės tėvai nutarė, kad vaikui tokios kaltės naš- 
ta bus per sunki. Todėl dalį praeities verčiau sunaikinti. 
Snieguolė manė, kad šitai dar labiau nulėmė tėvų nesu- 
gebėjimas susitaikyti su netektimi. Jie prarado dukterį. 
Jiems buvo lengviau manyti, kad niekada jos nė netu- 
rėjo. Tėvai paprasčiausiai atmetė tiesą, nes tiesa buvo 
nepakeliama. 

Taigi jie tartum sukūrė naują šeimą, auginančią vič- 
vieną vaiką. Sunaikino beveik visus Rožės pėdsakus. 
Tik nuotraukas saugojo užrakinę skrynutėje, kurioje 
mergaitės kitados laikė savo brangenybes. Išsikraustė iš 
Turku. Prisaikdino visus giminaičius nė žodeliu neužsi- 
minti apie Rožę. Saugoti paslaptį. Ir tapo šeima, kurioje 
nekalbama. Sunku suvokti, kad jiems pavyko viską nu- 
slėpti. Iš pradžių Snieguolė klausinėjo apie sesutę, bet į 
jos klausimus niekas neatsakydavo arba paaiškindavo, 
kad jokios sesers nebuvo, ir ji nustojo klausinėti. Tėvai 
manė, kad ji užmirš, nes vaikai užmaršūs. Panašiai ir 
nutiko, daugelį metų ji neprisiminė sesers. 

Bet praeities neištrinsi be pėdsakų. Viskas žmoguje 
palieka žymių. 

Kurį laiką, vykstant bylos tyrimui, tėtis nepajėgė 
dirbti. Vienas išvažiavo į Prahą, ten mąstė, kaip gyvens 
toliau. Tėvai ketino skirtis. Apie tai Snieguolė sužinojo 
po visko. Užgriuvus finansiniams sunkumams, jie ne- 

galėjo leisti sau gyventi tokiame dideliame ir gražiame 
name, kokį turėjo Turku. Jie tapo šeima, kurioje apie 
svarbius dalykus nekalbama. Jie tapo scenos dekoracija, 
vaizduojančia šeimą. 


Kalėdų išvakarės, prieš keturias dienas. 

Snieguolė sėdėjo ant sofos ir žiūrėjo į židinio atbrai- 
lą. Ant jos dabar stovėjo ne vienos, bet dviejų mergaičių 
nuotraukos ir abiejų mergaičių drauge. Taip, kaip visa- 
da turėjo būti. Mama atnešė jai puodelį karšto vyno. Jie 
buvo ką tik pavalgę šventinę vakarienę. 

Mama švelniai ir nedrąsiai palietė Snieguolės plau- 
kus. Tuo prisilietimu ji pasakė daugiau nei ilgiausiu 
monologu. Tuo prisilietimu ji atsiprašė už prabėgusius 
metus, kai negalėjo būti jai gera mama. 


Tyli naktis, šventa naktis! 
Viskas miega, tik dar vis 
Motinėlė ten budi viena. 
Kūdikis su meilia šypsena 
Ilsisi miega ramiai 

Ilsisi miega ramiai. 


Tėtis tyliai niūniavo giesmę kartu. Snieguolė pastebėjo, 
kad jo skruostais ritasi ašaros. Ji susivokė dar nė sykio 
nemačiusi tėčio verkiant. Gal dar ateis tas laikas, kai 
Snieguolė sunkią akimirką nesivaržydama pakils nuo 

sofos, prieis prie jo, sėdinčio krėsle, guosdama apkabins 
ir ilgai glaus prie savęs. Kol kas tas laikas neatėjo. 

Jų šeima buvo tyli, nekalbi. Daugel metų gyvenu- 
si tyloje, per porą savaičių ji nepasikeis. Vis dėlto tyla 
dabar tvyrojo kitokia — ramesnė ir atviresnė. Ji neslė- 
gė ir nedusino. Neužkišo burnos, neveržė gerklės, leido 
kvėpuoti, perėmė ramybe ir tikėjimu, kad žodžių tikrai 
atsiras, kai ateis laikas. 

Laimei, kad tuo vėliu metu, kai Snieguolė iškrito 
pro langą, žmogus netoliese vedžiojo šunį. Jis iškvietė 
greitąją pagalbą. Snieguolę greitai nuvežė į ligoninę. Vis 
dėlto sužalojimai buvo nedideli —- kraujosruvos ir pa- 
tempimai, jokių kaulų lūžių. Kaklo įtvarą teko nešioti 
maždaug savaitę, bet tai niekis. 

Kai tėvai atėjo į ligoninę, Snieguolė jiems viską papa- 
sakojo. Palengvėjimo banga siūbtelėjo sterilios palatos 
sienomis, kai jie suprato, kad Rožės mirtis buvo atsitik- 
tinė. Jie susisiekė su Jenika, kuriai po daugybės metų 
irgi akmuo nuo širdies nusirito, nes pagaliau radosi pro- 
ga papasakoti teisybę. Melas ir ją slėgė. 

Rožė mirė per tragišką atsitiktinumą ir niekas dėl 
to nebuvo kaltas. Spėlionės, kaip galėjo būti, jos nesu- 
grąžins. Tai supratus ir susitaikius palengvėjo visiems, 
kuriuos palietė ta tragedija. Susigrąžindami po dalelę, 
žengdami po žingsnelį jie pripažins atstumtą praeitį 


savo gyvenimo ir savęs dalimi. 

Snieguolė kramsnojo karšto, saldaus raudonojo vyno 
prieskonius. Cinamoną, gvazdikėlius, imbierą. Žvelgė į 
lėtai, mieguistai linguojantį šiaudinį sodą, pakabintą 
ant lubų. Lauke snigo baltu sniegu. Kalėdinių giesmių 
plokštelė greitai baigsis, ateis laikas miegoti. 

Snieguolė neabejojo, kad miegos ilgai ilgai giliu mie- 
gu, nesapnuodama košmarų ir ramut ramiausiai. 


Snieguolė toliau darė angelo figūrą, ryškino sparnus. 
Prisiminė Henriką. 

Šešėlis. Persekiotojas. Apsėstasis, kurio fanatiško 
pamišimo mastas išaiškėjo tik tada, kai buvo sučiuptas. 
Kai Snieguolė iškrito pro langą, Henrikas spruko namo. 
Po poros valandų policija įsilaužė į jo butą. Rado gulintį 
lovoje be sąmonės. Buvo išgėręs didžiulę dozę migdo- 
mųjų, bet jį pavyko išgelbėti. 

Henriko namuose policija iš karto nerado jokių kaltę 
sunkinančių dalykų, bet vėliau paaiškėjo, kad palėpės 
kambarėlyje jis buvo įsirengęs „Snieguolės kambarį“, 
kurio sienas buvo apmušęs kartonu, kad šito nebūtų 
matyti. 

Galų gale, kai Henriką buvo leista apklausti, paaiškė- 
jo, kad jo apsėdimas ėmė vystytis dar prieš porą metų, 
kai Snieguolė pradėjo mokytis gimnazijoje. Henriką 
netikėtai paliko ilgametė draugė ir jo psichinė sveika- 
ta pašlijo. Jis pastebėjo Snieguolę, kuri išsiskyrė iš kitų 
gimnazistų, ir įsimylėjo. Ir pradėjo rinkti apie ją žinias. 

Henrikas buvo neįtikėtinai kantrus, atkaklus ir suk- 
tas. Jis nuvažiavo pasikalbėti su tais, kurie pažinojo 
Snieguolę ankstesnėje mokykloje. Iš kai kurių senųjų 
klasės draugų sužinojo apie patyčias. Paskui išsiaiškino, 
kuo buvo vardu kankintojos ir patyčių mastą. Henrikas 
gebėjo daryti žmonėms įspūdį: buvo ramus, charizma- 
tiškas, patikimas. Prisistatydavo čia pačiu savimi, čia 
žurnalistu, čia Snieguolės klasės auklėtoju ar gydytoju. 
Žmonės juo tikėjo. 

Henrikas susirado Snieguolės giminaičius. Sykį bare, 
į vakaro pabaigą, Snieguolės tėčio pusbrolis Matsas An- 
dersonas atskleidė, kad Snieguolė turėjo vyresnę seserį, 
kurios jau nebėra tarp gyvųjų. Pasinaudojęs visais ge- 
bėjimais ir ryšiais, Henrikas galiausiai gavo policijoje 
surašytus Rožės mirties aplinkybių protokolus. 

Visada randasi tokių, kurie pažįsta reikalingus as- 
menis. Suomija — maža šalis. Norint ką nors sužinoti, 
gana būti ryžtingam ir gudriam. Būdingas Henriko psi- 
chopatijos bruožas buvo tas, jog jis gebėjo pasinaudoti 
protu ir žavesiu, kad pasiektų tikslą, nepaisydamas, kiek 
laiko tai atims. 

Snieguolės draugystė su Sampsu pastūmėjo Henriką 
veikti. Apsėdimas neapsakomai sustiprėjo. Henriką pa- 
gavo nenugalimas poreikis bet kokiom priemonėm gau- 
ti Snieguolę. Jis panūdo sužinoti apie Snieguolę viską, 
užvaldyti ir valdyti ją savo surinktomis žiniomis. Tos 
žinios taip pat buvo dalis liguisto Henriko žaidimo. 

Henrikas šnipinėjo Snieguolę. Sekė ją. Sekiojo įkan- 
din. Žinojo kiekvieną Snieguolės žingsnį. Įžūliausiai 
pasielgė, nueidamas pasikalbėti su Snieguolės tėvais. 
Pasakė, kad gimnazijoje dirba ir psichologu, kad Snie- 
guolė pas jį buvo užėjusi kelis kartus išsipasakoti niūrių 
minčių. Henrikas prisaikdino juos neužsiminti Snie- 
guolei apie tą apsilankymą. Sykiu pavogė nuotraukų 
skrynutės raktelį, kurio slaptavietę jam išdavė Matsas 
Andersonas. | 

Ne viską, ką Henrikas buvo padaręs, Snieguolė žino- 
jo. Bet ji ir nenorėjo visko žinoti. Svarbiausia, kad Hen- 
rikas buvo suimtas ir nebegalėjo jos persekioti. 

„Juodojo obuolio“ premjera buvo nukelta, bet spek- 
taklis įvyko kalėdinių atostogų išvakarėse. Snieguolė 
norėjo, kad, nepaisant to, kas nutiko, spektaklis vis tiek 
būtų vaidinamas. Pati išėjo į sceną su kaklo įtvaru, o 
spektaklį galiausiai pavyko sukurti dar geresnį, nei visi 
manė. 

Snieguolei tas vakaras buvo svarbus. Ji turėjo pama- 
tyti, kad niekas neįkūnijo Henriko žadėtų šiurpulingų 
paveikslų. Tai buvo liguistos vaizduotės padariniai, lai- 
mei, niekuomet nevirsiantys tikrove. 


Snieguolei nugara dar nešalo. Dar ne. Nutarė dar va- 
landėlę pagulėti, pažiūrėti į giedrą žvaigždėtą dan- 
gų, gobiantį tamsiu, tolimu, šviesulių nusagstytu 
skliautu. 

Ji netikėjo, kad mirusieji virsta angelais. Nemanė, 
kad Rožė žvelgia į ją iš kažkokios tolumos ir stebi jos gy- 
venimą. Snieguolei buvo sunku patikėti, kad egzistuoja 
gyvenimas po mirties, bent jau panašus į šitą. 

Dėl to nesijautė blogai ir neliūdėjo. Taip buvo, ir tiek. 
Žmogaus gyvenimą apibrėžia tam tikra trukmė, jis turi 
pradžią ir pabaigą. Į atkarpą tarp pradžios ir pabaigos 
telpa nepaprastai daug. Kiekvienas įkvėpis talpina dau- 
giau, nei mes įsivaizduojame. 

Snieguolė žinojo, kad, nusprendusi vienaip, dabar 
sniege gulėtų susikibusi už rankų su Sampsu. 

O nusprendusi antraip, gulėtų susikibusi už rankų 
su Liepsna. 

Snieguolės ranka nelaikė nė vieno jų rankos. Ji buvo 
viena. 

Ji turėjo pasakyti Sampsui, kad negali daugiau drau- 
gauti su juo. Jai patiko Sampsas, su juo buvo gera, ji sa- 
votiškai jį mylėjo. Bet Sampsas nematė jos minčių gi- 
lumos ir miško šešėlių. Ir nebūtų pamatęs, nes jam tai 
neegzistavo. Jo pasaulis buvo kitoks, šviesesnis. 

Ir Liepsnai Snieguolė turėjo pasakyti, kad negalės 
sugrįžti. Ji mylėjo Liepsną ir tebemyli tikriausiai, visa 
širdimi ir visu karštumu. Liepsna matė ją kiaurai, matė 
ją visą. Bet ir sužeidė taip skaudžiai, kad Snieguolė bijo- 
jo, jog teks dar kartą tai išgyventi. 

Bet svarbiausia priežastis, dėl kurios Snieguolė turėjo 
atsisveikinti ir su Sampsu, ir su Liepsna, buvo ta, kad ji 

nebegalėjo nė vienu jų pasitikėti. Ir vieną, ir kitą ji įtarė 
persekiojimu. Nesvarbu, kad tik menką akimirką Serke- 
niemyje, nesvarbu, kad įtarimai vėliau atitolo. Vis dėlto 
jie bylojo, kad Snieguolė visa širdimi nebepasitiki nė vie- 
nujų. Ar ji galėjo likti su tuo, kuriuo nepasitiki, ar galėjo 
žvelgti jam į akis? Su tuo, kurį įsivaizdavo, įtarė, - kad 
ir minutėlę, — galint būti tokį piktą ir žiaurų? Nė vienas 
neturėtų likti su žmogumi, sukeliančiu tokių minčių. 

Ašaros tebesiureno. Snieguolė liejo jas netvardy- 
dama. 

Ji verkė dėl daug ko išsyk. 

Verkė mirusios savo sesutės, kurios negalėjo gedėti 
prabėgusiais metais. 

Verkė dėl savo šeimos, kuri niekada nejaus tokios 
šilumos, pasitikėjimo ir tarpusavio artumo, kokį gali 
jausti šeima. 

Verkė dėl to, kad turėjo atsisakyti laimės ir meilės. 

Verkė dėl to, kad liko viena. 

Žvaigždėtas dangus staiga priartėjo. Tolimų saulių 
šviesos mirgėjo skaisčiau ir guodė labiau. Visata neiš- 
matuojama. Snieguolė liovėsi ašaroti. Staiga jai pasidarė 
geriau. Ji pasijuto tokia maža visoje visatoje. Joje mes 
visi esam po vieną, bet nė vienas nesame vienišas. Mes 
visi sudaryti iš vienodų dalelių. Snieguolė buvo lygiai 
stipri ir sykiu silpna — kaip kristalai ir akmenys, bangos 
ir nendrės, žolė ir pūvantys lapai, karštas saulės bran- 
duolys ir kosmoso šaltis. 

Ji buvo daugiasluoksnė ir šakota kaip tūkstantmetės 
pasakos, kurios prasidėjo gerokai anksčiau negu žodžiai 
„kartą gyveno“, ir tęsis gerokai ilgiau, nei bus ištarta 
„gyveno ilgai ir laimingai“. Nes iš tiesų viskas vyko ne 
kartą. Istorijos kartojasi daug sykių įvairiom atmainom. 
Ir niekas negyvena ilgai ir laimingai. Arba nelaimingai. 
Visi gyvena laimingai ir nelaimingai, gyvena ir vienaip, 
ir kitaip skirtingais tarpsniais, ir vienaip, ir kitaip vienu 
tarpsniu. 

Tokia buvo Snieguolės visata. Jos tamsa ir šviesa tal- 
pino įkarštį ir baimę, neviltį ir džiaugsmą. Tos visatos 
oras sustiprino jai plaučius. Žvaigždėto dangaus glėbyje 
ji tapo vientisesnė. Tapo laisva. Prispaudė delnus prie 
apsnigtos žemės ir pajuto norą pavirsti viena iš ką tik 
nusileidusių snaigių, įsilieti į jų tarpą, susijungti su ki- 
tomis snaigėmis. 

Švelnus nakties vėjas sujudino juodas parko medžių 
šakas ir jų šešėlius ant sniego. 

Pasaulis dūsavo ir tvinkčiojo aplinkui tartum vienu 
pulsu. Pačios Snieguolės pulsu. 


